Shaayaa | Safuhaa\n"ޝާޔާ ލުކް، އައި އޭމް ސޮރީ! ކިތައް ފަހަރުތަ މަޢާފަށް އެދެންވީ؟" ޒާޔަން އާދޭހުގެ ރާގަކަށް އެހެން ބުނިއިރު އޭނާގެ ލޮލަށް ކަރުނަތަށް ޖަމާވެފައި ހުރިތަން ހުދު ޝާޔާއަށް ވެސް ފެނުނެވެ."ޒާޔަން ޕްލީސް ޖަސްޓް ގޯ. އެންޑް ސްޓޭ އަވޭ ފްރޮމް މީ. އަހަރެން ބޭނުމެއްނޫން ޒާޔަންއާ ވާހަކަ ދައްކާކަށްވެސް." މިހެން ބުނުމަށްފަހު ޝާޔާ އެތަނުން ދާން ހިނގައިއގަތެވެ. އެންމެ ހިނދުކޮޅަކަށްވެސް އޭނާ ޒާޔަން ފެންނަ ހިސާބުގައި ހުންނަން ބޭނުމެއްނުވެއެވެ.އޭނާއަށް ވެގެންވިއްޔާ ޒާޔަންއާއި އެއްގެއަކުވެސް ނޫޅޭނެއެވެ.ނަމަވެސް ތަޤްދީރު ނިޔާކުރިގޮތުން އެނޫންގޮތެއް އޭނާއަކަށް ނެތެވެ.\n"ދޮންތަ ކޮންތަނަކަށްތަ މާ ބާރަށް ތިދަނީ؟ކޮބާ ނީމް؟ ކަމެއްވެފައިތަ ތިހެރީ؟" ގެއިން ނުކުންނަން ދިޔަ ޝާޔާ ފެނުމުން ޝައުފާއަށް އަހާލެވުނެވެ.ޝާޔާގެ މޫނުމައްޗަށް ގަދަކަމުން ހިނިތުންވުން ގެނުވަމުން ބުންޏެވެ." ނީމް އެބައިން މަންމަ ކައިރީގަ އެ ކޮޓަރީގަ.މިދަނީ އޮފީސް ކަމަކު ބޭރަށް.މަންމަ ކައިރީގަ ބުނާތި ނީމް ޓިއުށަނަށް ގެންގޮސް ދޭށޭ2ޖެހީމަ.ނީމްގެ ފޮތްދަބަސް އޮންނާނެ ދޮންތަ ކޮޓަރީ މޭޒު މަތީގަ." އާނ އެކޭ ބުނުމުގެ ގޮތުން ޝައުފާ ބޯ ޖަހާލިއެވެ. ފަހަކަށް އައިސް ޝާޔާ ހުންނަ ގޮތުން ޝައުފާ ހުންނަނީ ދެރަވެފައިއެވެ.މީހުންނާ އެހާ ދުރުދުރުން އުޅޭއިރުގައި އެއްޗެއް ބުނާނީ މަދުފަހަރަކުއެވެ.ޝައުފާ ކިޔަވައި ނިންމާފައި މާލެ އައިތާ2މަސް ވީއިރު އޭނާއަށްވަނީ ޝާޔާގެ އުޅުމުން ވަރަށް ބޮޑު ބަދަލުތަކެއް ފާހަގަކުރެވިފައެވެ.އެއީ އެކަނި ކުޑަ ކުއްޖެއް ބަލަން ޖެހުމުން ވާގޮތެއް ކަމަށް އޭނާ ދެކެއެވެ.5އަހަރުގެ ކުއްޖެއް ބެލުމަކީ ކުޑަ ކަމެއް ނޫނެވެ. މިހިޔާލުގައި ހުއްޓައި ޝައުފާ ސިހުނީ ޒާޔަން އައިސް ކާން ހަދައިދޭށޭ ބުނުމުންނެވެ.\n"ޒަޔާ އަހަރެންނަށް ކަމެއް ކޮށްދެވިދާނެތަ؟" ދެމީހުން ކާންތިބި އެތަނުގެ ހަމަހިމޭންކަން ފޫދުއްވައިލީ ޝައުފާއެވެ."ކޮންކަމެއް؟" ކައި ނިމިގެން ފެންތަށި ބޮމުން ޒާޔަން ސުވާލު ކުރިއެވެ."ޒަޔާ ތީ ނަފްސާނީ ޑޮކްޓަރެންނު.ޝާޔާ ދޮންތައަށް ވެގެން އުޅޭގޮތެއް ބަލައިދީބަލަ. އަހަރެން ވަރަށް ހިތަށްއުނދަގޫވޭ ދޮންތަ އެހެންއުޅޭތީ. އަހަރެން މާލެއައި ފުރަތަމަދުވަހުން ފެށިގެން ދޮންތަ އެއުޅޭގޮތް ފާހަގަވޭ."ޝައުފާ މިހެން ބުނުމާއިއެކު ޒާޔަން ކޮށިއެރިއެވެ.ވަގުތުން ވާހަކަ އޮއްބައިލެވޭތޯ އުޅުނެވެ.ނަމަވެސް ޝައުފާހުރީ ދޫކުރާ ގޮތަކަށްނޫނެވެ.ޒާޔަން އެންމެފަހުން އޭނާ އުޅެނީ ވަރަށް ބުރަކޮށް ކަމަށްބުނެ އުޒުރު ދެއްކުމުން ޝައުފާ ހިތްހަމަނުޖެހުނެވެ."ޒަޔާގެ އަނބިމީހާ ބުނެގެން ޒަޔާއަށް އެވަރުކަމެއް ނުކޮށްދެވޭދޯ."ޝައުފާ ގޮތްދޫނުކުރުމުން އެންމެ ފަހުން ޒާޔަންއަށް ޖެހުނީ އެއްބަސް ވާށެވެ.ހިތާއި ދެކޮޅަށެވެ.އޭނާ ހަމަ ޖެހިލުންވަނީއެވެ. ކަންތައްވެދާނެގޮތް ހިތަށްއަރާފައިއެވެ.\nޝާޔާއައިސް ގެއަށް ވަނުމާއިއެކު ނީމް އައިސް 'މޮމީ' އޭ ކިޔައި ބައްދައިގަތެވެ.ޝާޔާ އޭނާގެ ލޯބިލޯބި ދަރިފުޅު އުރާލިއެވެ.އެއީ އޭނާ މިދުނިޔޭގައި ހުރުމުގެ އަސްލެވެ.ލޮލުގެ ފިނިކަމެވެ.ނީމް އުރާލައިގެން ހެމުން ޝާޔާ ސިޓިންގްރޫމަށް ވަނުމާއިއެކު ޓީވީ ބަލަންއިން ޒާޔަން ފެނިފައި އޭނާގެ ހިނިތުންވުން ފަނޑުވިއެވެ.ޒާޔަން ފެންނަ ކޮންމެ ފަހަރަކު އޭނާއަށް ހީވަނީ މީހަކު އައިސް އޭނާގެ މޫނުމަތީ ޖަހާހެންނެވެ.އެއީ އޭނާ މިދުޔެއިންވެސް އެންމެ ފޫހިވާ އިންސާނާއެވެ. މިނޫންދުވަހެއް ދައްކަވާނެބާއޭ ޝާޔާގެ ހިތަށްއެރިއެވެ.ދޮރުމަތީގައިހުރި ޝާޔާފެނި ޒާޔަން އައެވެ.އެވަގުތު 'ބައްޕީ' އޭ ކިޔައި ނީމް ޒާޔަން އަށް ގޮވާލިއެވެ.މިއަޑުއަހާފައި ޝާޔާއަށް ނުބައި ގޮތެއްވިއެވެ.ވަގުތުން އެހެން ނުކިއުމަށް ނީމްއަށް އަމުރުކުރިއެވެ.ޝާޔާއަށް މާބާރަށް މިހެން ބުނެވުމުން ނީމް ރޯންފެށިއެވެ.ޒާޔަން 'އިޓްސް އޯކޭ' އޭ ކިޔައި ނީމް އުރާލިއެވެ. އަދި ޖީބުން ޗޮކްލެޓްއެއް ނަގައި ދިނުމަށްފަހު ކޮޓަރިއަށް ފޮނުވައިލިއެވެ.އެއަށްފަހު މާޔޫސްވެފައި ވާ ގޮތަކަށް ޝާޔާއަށް ބަލައިލިއެވެ.\n"ޝާޔާ ޕްލީސް އަހަރެންނަށް މަޢާފް ކުރޭ.އަހަރެން ޝާޔާ ބުނާ ކޮންމެ ކަމެއް ކޮށްފާނަން.އެންމެ ފަހަރަކުނަމަވެސް އަހަރެންނަށް މައާފް ކޮށްދީ." ޒާޔަން މާޔޫސްވެފައި ހުރެގެން ވާހަކަ ދެއްކިއެވެ. ޝާޔާއަށް ރޮވުނެވެ. " ޒާޔަން ސޮރީއޭ ބުނުމުން ވީކަމެއް ނުވާކަމަކަށް ނުވާނެ ދޯ.އެދުވަސް އެނބުރިއެއްވެސް ނާންނާނެ. އަހަރެން އުޅުނުގޮތް ޒާޔަންއަށް އިނގޭތަ.އަހަރެންވެސް އެދުވަހު ހާދަރުއިމޭ.ހާދަ ވޭނެއް އެޅިއޭ މިހިތުގަ.އެކަމަކު ޒާޔަން އަހަރެންނަށް ދިނީ ބީރުކަންފަތެއް.އެހެންވީމަ ކީއްކުރަން އަހަރެން މިއަދު ޒާޔަންއަށް މަޢާފްކުރަންވީ.ނުވާނެ ތިކަމެއް." ޝާޔާ އޭނާގެ ފަހުބަސް އިއްވިކަހަލައެވެ." ޝާޔާ ޕްލީސް، އައިއޭމް ސޮރީ." ޒާޔަންގެ އަޑު ކުރެހުނެވެ. "ޒަޔާ ކިހިނެތްވެގެން ދޮންތަ ކައިރީގަ ސޮރީ ތިބުނަނީ؟" ފަހަތުގައި ހުރި ޝައުފާ މިހެން ބުނުމާއިއެކު ދެ މީހުންނަށް އެއްފަހަރައި އެދިމާއަށް ބަލައިލެވުނެވެ.ޝާޔާ ވަގުތުން މޫނު ފޮހެލައި އަމިއްލަ ނަފްސު ހަމައަކަށް އެޅުވޭތޯ މަސައްކަތް ކުރިއެވެ. ނަމަވެސް މަސައްކަތްވީ ބޭކާރެވެ.އެހެންކަމުން އެންމެ ވަގުތުކޮޅަކުވެސް އެތާ މަޑުނުކޮށް ކޮޓަރިއާއި ދިމާއަށް ޝާޔާ ދުއްވައިގަތެވެ.ޒާޔަންއަށްވެސް ވީ ހަމަ މިވަރެވެ.އެތަނުގައި ނުހުންނަންވެގެން ގެއިންބޭރަށް ވަގުތުން ނުކުމެ އެކަމުން ބަރީޢަވެގަތެވެ.ނަމަވެސް ޝައުފާ އެ ފިޔަވަޅުމަޓިގައި ހަމަ ހުރީއެވެ.އޭނާގެ ފިރިމީހާ އޭނާގެ ދޮންތަކައިރީގައި މަޢާފަށް އެދެން ކުރީކޮންކަމެއް ހެއްޔެވެ؟އޭނާގެ ދޮންތަ ޒާޔަން ކުރިމަތީގައި ރޯންޖެހޭވަރުގެ ވީ ކޮންކަމެއް ހެއްޔެވެ؟\nފުން ވިސްނުމެއްގައި ހުރެގެން ޝައުފާގޮސް ވަނީ ޝާޔާ ކޮޓަރިއަށެވެ.ކޮންމެ ދުވަހަކުވެސް ޒާޔަންއާއި އެކީގައި ވާހަކަދައްކައިލަން ވަގުތުކޮޅެއް ހޭދަކޮށްލުމައި ބެހޭގޮތުން ވާހަކަ ދައްކައިލާށެވެ.ނަމަވެސް ގޮސް ވަނުމާއިއެކު ޝައުފާއަށް ލިބުނީސިހުމެވެ. އެނދުގެ އެއްކަނެއްގައި ބަސްހުއްޓިފައި ޝާޔާއިނީ ފޮޓޯގަނޑަކަށްބަލާށެވެ.ނަމަވެސް ޝައުފާ ހަމަ ފެނުމާއިއެކު އޭނާ އެ ފޮޓޯގަނޑު ބާލީސް ދަށަށްލައިފޮރުވިއެވެ.އަދި ހަމަޖެހޭގޮތް ދައްކައި ކިހިނެތްވީތޯ ސުވާލުކުރިއެވެ.ޝައުފާ ދައްކަންއުޅޭ ވާހަކަ ސީދާ ބުންޏެވެ.ޝާޔާއަށް ހީވީ އޭނާގެ ބޯމައްޗަށް މީހަކު ބޮޑު ހިލަގަނޑެއް ވައްޓާލިހެންނެވެ.އޭނާ މިދުނިޔެމަތީގައިވެސް އެންމެ ފޫހިވާ މީހާއާއިއެކީގައި ކޮންމެ ދުވަހަކު 1 ގަޑިއިރު ހޭދަކުރާނީ ކިހިނެތްހެއްޔެވެ؟އިމާރާތެއްގެ މަތީބުރިން ފުންމާލުންވެސް އޭނާއަށް މިއަށްވުރެން މާ ރަނގަޅެވެ.ޝާޔާ ވަގުތުން އެކަމާ ދެކޮޅުހެދިއެވެ.ނަމަވެސް ޝައުފާ ހުރީގޮތްދޫކުރާގޮތަކަށް ނޫނެވެ. އެހެންގޮތެއް ނެތުމުން ޝާޔާ އެކަމަށް އެއްބަސްވިއެވެ.ހިތާއި ދެކޮޅަށެވެ.\nލިބުނު ކާމިޔާބަށް އުފާ ކުރަމުން ކޮޓަރިން ނުކުތުމަށް ޝައުފާ ހިނގައިގަތެވެ.އެވަގުތު އަލަމާރިކައިރިއަށް ވެއްޓިފައިއޮތް އަނގޮޓި އޭނާގެ ލޮލުގައި އަޅައިގަތެވެ. ބަލާބެލުމަށް އެ ވައްތަރީ ފިރިހެނެއްގެ އަނގޮޓިއަކާއިއެވެ.ޝައުފާ ގުދުވެ އެއަނގޮޓި ނެގިއެވެ. އެއީ ގަދަފެހި ކުލައިގެ ކުޑަ 'މާރބްލް' އެއް ޖަހާފައި އިން ރިހި އަނގޮޓިއެކެވެ."ވާއު.ހާދަ ރީތި އަނގޮޓިއެއް.ކާކުގެ އެއްޗެއް؟ހަމަގައިމުވެސް ދޮންތަގެއެއް ނޫން.އެކަމަކު ދޮންތަގެ ބޯއީފޮރެންޑް އެއްވެސް ނުހުރެއެއްނު." ޝައުފާ ކުރި ސުވާލުން ޝާޔާ މޫނުގެ ކުލަ އޮއްސުނެވެ.އޭނާ ބުނާނެ އެއްޗެއް ނޭނގިފައި ޝައުފާގެ މޫނަށް ބަލަހައްޓައިގެން ހުއްޓެވެ. "އެކްސް ބޯއީފޮރެންޑް ގެ އެއްޗެއް ދޯ. ދެޓްސް އޯކޭ އޭ.އަހަރެންވެސް އުޅުނިން ބަހައްޓައިގެން.ޒާޔަންއާ ރައްޓެހިވެފަ އެ ހުރިހައިއެއްޗެއް އުކާލީ." ޝާޔާގެ ހަމަހިމޭން ކަމުން ޝައުފާއަށް ޖަވާބު ނަގައިގަންނާކަށް އުނދަގުލެއްނުވިއެވެ.ޝާޔާއަށް އެހެން ގޮތެއް ނެތުމުން އާނ އެކޭ ބުނުމުގެ ގޮތުން ބޯޖަހައިލިއެވެ. އަދި ވަގުތުން ޝައުފާ އަތުގައި އޮތް އަނގޮޓި ދަމައިގަތުމަށްފަހު އަލަމާރިއަށްލައި ދޮރު ލެއްޕިއެވެ. ޝައުފާ އެއްވެސް އެއްޗެއް ނުބުނެ އެތަނުން ނުކުމެގެން ދިޔައެވެ. ނަމަވެސް އެއީ ކާކުކަން ހޯދުމުގެ ޝައުގު އޭނަގެ ހިތުގައި އުފެދުނެވެ.\nޖެހިގެންއައި ދުވަހުގެ ހެނދުނެވެ.ޝައުފާވީ އޮފީހަށް ގޮހެވެ.ޝާޔާ އުޅުނީ ބަދިގެ ތެރޭގައި ނީމްއަށް ކާންދޭށެވެ.އެވަގުތުވީ ޒާޔަންވެސް ސައިބޯން އެތަނަށް އައި ވަގުތަށެވެ.މަންމަ ބުނުމުން ޝާޔާ ޖެހުނީ ޒާޔަންއަށް ސައިހަދައިދޭށެވެ.އެވަގުތު ވީ ފޫހިން މަރުވާންވީއޭވެސް އޭނާގެ ހިތަށްއެރިއެވެ.ޝާޔާ ސައިހަދދައިދޭތީ ޒާޔަންއަށް އިނީ ބުނަން ނޭނގޭ ކަހަލަ ހިތްހަމަ ޖެހުމެއް ލިބިފައިއެވެ."މިއަދު2ޖަހާއިރު އަހަރެން އަންނާނަން.ޝާޔާ އެގަޑިއަށް ފްރީ ވޭ.މަތީ ޓެރެސް އަށް އާދޭ."ސައިހަދާދީފައި ޝާޔާ ދާން އެނބުރުނު ވަގުތު ޒާޔަން އިއްވާލިއެވެ. ކިތަންމެ ރުޅިއައިނަމަވެސް އާނ އެކޭ ބުނުމުގެ ގޮތުން ބޯ ޖަހާލުމަށްފަހު ޝާޔާ އެތަނުން ނުކުތެވެ.\nމެންދުރަށް ކުރަންޖެހޭ ހުރިހައިކަމެއްކޮށް ނިންމާފައި2ޖެހުމުން ޝާޔާ ޓެރެސްއަށް އެރިއެވެ.އޭރު ޒާޔަން އިނީ ދެ ކޮފީތަށި ހިފައިގެން ޓެރެސްމަތީ ހުންނަ ސޯފާގައި އިށީނދެއެވެ.ޝާޔާ މަޑު ހިނގުމެއްގައި ގޮސް ވަކިން އިން ސޯފާގައި އިށީނެވެ. "ޝާޔާ އަދިވެސް އަހަރެންދެކެ އެހާރުޅިއައިސްފަތަ ތިހެރީ؟ ޝާޔާކައިރިން އަހަރެން ކިތައްފަހަރު މަޢާފަށްއެދެން ޖެހޭނެތަ؟"އިސްވެ ވާހަކަ ދެއްކީ ޒާޔަންއެވެ. ނަމަވެސް ޝާޔާ އެއްވެސް އެއްޗެއް ނުބުނެ އިނީއެވެ.އެހެންނަމަވެސް ޒާޔަން ހުއްޓާނުލައި އެވާހަކަ ދައްކަން ފެށުމުން ޝާޔާއަށް ވާހަކަދައްކަން މަޖުބޫރުވިއެވެ." ޒާޔަން ދެންވެސް ރަނގަޅަށް އުޅެވޭތޯ ބަލާބަލަ.އަހަރެން މަޢާފު ހޯދަން ނޫޅޭ.އަހަރެން އަދި ޒާޔަން އަށް މަޢާފް ކުރާކަށް ތައްޔާރެއް ނޫން." ޝާޔާ ދުރަށް ބަލަހައްޓައިގެން އިނދެ ވާހަކަ ދެއްކިއެވެ. އޭނާ ޒާޔަން އާއި ހަތަރުކަޅި ހަމަ ކުރަން ބޭނުންނުވާ ކަހަލައެވެ."ފައިން. ޓޭކް ޔުއާރ ޓައިމް.އެކަމަކު އަހަރެންގެ ސުވާލެއް އަބަދުވެސް އޮވޭ. އުންމީދުކުރަން ޖަވާބުދޭނެ ކަމަށް. ނީމްގެ ބައްޕައަކީ ކާކު؟" ޒާޔަން ކުއްލިއަކަށް ކުރި ސުވާލުން ޝާޔާގެ މޫނު ހުދުވެގެން ދިޔައެވެ.އެންމެ ހިނދުކޮޅަކުވެސް އެތާ މަޑުނުކޮށް ދުވެފައި އެތަނުން ދިޔައެވެ.ޒާޔަންގެ މޫނުމަތިން ނުތަނަވަސްކަން ފެންނަން ހުއްޓެވެ. ވިސްނަން އެތާ އިނދެވުނީ ކިހާއިރަކު ކަމެއްވެސް ނޭނގެއެވެ.\nދުވަހަކީ ޒާޔަން ގެ 'އޮފް' ދުވަހެކެވެ. ޝައުފާވެސް ޗުއްޓީ ނަގައިގެން އޭނާވެސް މިއަދު އޮފީހަކަށް ނުދެއެވެ.ޝާޔާވީ އޮފީހަށް ގޮހެވެ.ނީމްވެސް ވީ ސްކޫލަށް ގޮހެވެ.ޝައުފާމެންގެ މަންމަ ޒުލްފާވެސް ވީ ބޭރަށް ގޮހެވެ. އެހެންކަމުން ގޭގައި އުޅެނީ ޝައުފާއާއި ޒާޔަން އެކަންޏެވެ.ގޭގައި އެކަނި އުޅޭތީ ކޮޓަރި ސާފުކުރުމުގައި ދެމީހުން އަވަދިނެތި އުޅުނެވެ. އަލަމާރިތެރެ ސާފު ކުރުމުގެ ތެރޭގައި ޒާޔަންއަށް އޭނާގެ ކުރީގެ 'ޕެންޑްރައިވް' އެއް ފެނުނެވެ. އެއީ އޭނާ ކިޔަވަން ބޭރަށް ދިއުމުގެ ކުރިން ފޮޓޯތައް އަޅައިގެން ގެންގުޅުން ޕެންޑްރައިވް އެކެވެ.އެ އަބަދުވެސް އޭނާ އަތުގައި އޮވެއެވެ.ނަމަވެސް މިހާރު އެ ނުފެނިގެން އުޅޭތައި ދުވަސްކޮޅެއް ވެއްޖެއެވެ.އެހެންކަމުން ސާފުކޮށް ނިމިގެން ޝައުފާއާއި ޒާޔަންތިބީ ޒާޔަންގެ ކުރީގެ ފޮޓޯތައް ބަލާށެވެ.\nފޮޓޯތައް ބަލަމުންދަނިކޮށް އެތަނުން ފޮޓޯއަކުން ޒާޔަންގެ އަތުގައި އަޅާފައިއޮތް އަނގޮޓިއެއް ޝައުފާގެ ލޮލުގައި އަޅައިގަތެވެ. ޝައުފާ ހަމަ އެކަހަލަ އަނގޮޓިއެއް ކުރިން ދެކުން ހަނދާނެއްވުމުން އެއަނގޮޓި ކޮބައިތޯ ޒާޔަންއާއި ސުވާލުކުރިއެވެ. އެސުވާލު ކުރުމުން ޒާޔަންގެ މޫނުގެ ކުލަވަރު ބަދަލުވެގެން ދިޔަތަން ޝައުފާއަށް ފެނުނެވެ. ޒާޔަން އެއަނގޮޓި އެއްލުނީކަމަށްބުނެ ވާހަކަ އޮއްބައިލިއެވެ.ނަމަވެސް ޝައުފާ ޝައްކެއްގެ މަތީގައިހުރެ ކޮޓަރިން ނުކުމެ ޝާޔާގެ ކޮޓަރިއަށް މިސްރާބުޖެހިއެވެ. އޭނާގެ ހިތުގައިވަނީ ނޭނގޭ ބިރުވެރިކަމެއް އުފެދިފައިއެވެ.ހަމަ އެކަހަލަ އަނގޮޓިއެއް އޭނާ ޝާޔާގެ ކޮޓަރިންދެކުނެވެ.\nތެޅިތެޅިއޮތް ހިތަކާއިއެކު ޝާޔާގެ ކޮޓަރިއަށް ޝައުފާގޮސް ވަނެވެ. މަޑުމަޑުން ހިނގާފައިގޮސް އަލަމާރިކައިރިއަށް ހުއްޓި ދޮރުހުޅުވައި ހާވަން ފެށިއެވެ.އޭރުވެސް ޝައުފާގެ ހިތްހަމަ ނެގިނެގިފައިޖެހެއެވެ.މުޅި އަލަމާރިން ނުބަލައި ތަނެއް ނެތެވެ. ނަމަވެސް އެއަނގޮޓި ފެންނަ ގޮތެއް ނުވިއެވެ.މާޔޫސްވެގެން ދާން އެނބުރުނު ވަގުތު ޝައުފާގެ ލޮލުގައި އަލަމާރީގެ ކަނެއްގައި އޮތް ކުޑަވަރެއްގެ ފޮއްޓެއް އަޅައިގަތެވެ. ހެދުންތަކުގެ ދަށުގައި އޮތުމުން ރަނގަޅަށް ނުފެނުނީއެވެ.ޝައުފާ އަވަސްއަވަހަށް އެފޮށި ނަގައި ހުޅުވައިލިއެވެ. އޭނާއަށް ހީކުރެވުނުގޮތަށް އެފޮށީގައި އެ އަނގޮޓި އޮތެވެ. އެއީ ހަމަ އެ އަނގޮޓިއެވެ. ޒާޔަންގެ ފޮޓޯގައި އޭނާ އަޅައިގެން ހުރި އަނގޮޓިއެވެ.އެކަމަކު އޭނާގެ ދޮންތަ އަތުގައި ޒާޔަންގެ އަނގޮޓި އޮންނަންވީ ކީއްވެހެއްޔެވެ؟ ޝައުފާގެ ލޮލުން ކަރުނަ ފާއްދައިލިއެވެ.\nއަނގޮޓި ހިފައިގެން ދާން ހިނގައިގަތް ވަގުތު ޝައުފާ ހުއްޓުންއެރީ އެފޮށީގައި ފޮޓޯގަނޑެއް އޮތުމުންނެވެ.ފޮޓޯގަނޑު އަނެއް ފަރާތަށް އޮތުމުން އޭގައިވަނީ ކާކު ކަމެއް ނުފެނެއެވެ.އެވަގުތު ޝައުފާގެ ހަނދާނަށް އައީ އެދުވަހު ޝާޔާ ފޮޓޯގަނޑެއް ހިފައިގެން އެނދުމަތީގައި އިންހަނދާނެވެ.އެދުވަހު ޝައުފާ އެތަނަށް އައުމުން އޭނާ އެފޮޓޯ ފޮރުވިއެވެ.ޝައުފާ ބަލާކަށް ނުހުރެ އެ ފޮޓޯ އަނެއްފަރާތަށް ޖެހިއެވެ. އެވަގުތު ޝައުފާއަށް ހީވީ އޭނާގެ ފައިދަށުން ބިންގަނޑު ދެމިގަތްހެންނެވެ.އެފޮޓޯގައި ވަނީ ދެވަނަ އެހެން މީހެއް ނޫނެވެ.އޭނާގެ ލޯބިވާ ފިރިމީހާ ޒާޔަންއެވެ. ޝައުފާގެ ހެޔަށް ގޮތްނުވީވެސް ހަމަ ކިރިޔާއެވެ.ޝާޔާގެ ކުރީގެ ލޯބވެރިއަކީ ޒާޔަން ހެއްޔެވެ؟ މިއީ ކޮންފަދަ ބޮޑު އިމްތިހާނެއް ހެއްޔެވެ؟ ޝައުފާއަށް ހަމަ ރަނގަޅަށްވެސް ރޮވުނެވެ.ޝައުފާގެ އެއްބަނޑު އެއްބަފާ ދޮންތައަށްވެ ހުރެ ޝާޔާ އޭނާއަށް އެހާބޮޑު އޮޅުވައިލުމެއް އޮޅުވައިލީއެވެ. ފިރިމީހާއަށްވެ ހުރެ ޒާޔަންވެސް އެކަން ސިއްރުކުރީއެވެ.\nޝައުފާ ރޮމުން ރޮމުން ކޮޓަރިއިން ނުކުތްއިރު ޒާޔަންއިނީ ސިޓިންގްރޫމްގައި ޓީވީ ބަލާށެވެ.އެވަގުތުވީ ޝާޔާވެސް ނީމް ގޮވައިގެން ގެއަށްއައިސް ވަތްވަގުތަށެވެ.ޝައުފާ ރޮމުން ނުކުތުމުން ޓީވީ ބަލަންއިން ޒާޔަން ތެދުވެ ކިހިނެތްވީތޯ ސުވާލުކުރިއެވެ. ޝާޔާވެސް ހާސްވެފައި ކިހިނެތްވީތޯ އެހިއެހިއެވެ.ނަމަވެސް ޝާޔާ ސިހުނީ އޭނާގެ މޫނަށް އަނގޮޓިއާއި ޒާޔަންގެ ފޮޓޯގަނޑު ޝައުފާ ޖެހުމުންނެވެ.ޝައުފާގެ މިޢަމަލުން ޒާޔަން ޖެހިލުންވާގޮތްވިއެވެ."މަށެއްނު ތިސުވާލު ކުރަންވީ.ޝާޔާގެ އަލަމާރީގައި ކީއްވެ ޒާޔަންގެ ފޮޓޯ އޮންނަންވީ؟ޒާޔަންގެ އަނގޮޓި ކީއްވެ ޝާޔާގެ އަތުގަ އޮންނަންވީ؟ ޖަވާބު ދީބަލަ މަށަށް.މަ ހިއެއް ނުކުރަން ޝާޔާ މަގޭ ފިރިމީހާ އާއިހެދި މޮޔަވެގެން އުޅޭނެކަމަކަށް. ތިހާ ދަށުދަރަޖައިގެ މީހެއް މަ ނުދެކެން އަދި." ޝައުފާ ހުރީ ރުޅިއައިސް ރަތްވެފައެވެ. ނަމަވެސް ޝާޔާ އެއްވެސް އެއްޗެކޭ ނުބުނެ ހުރީ މަސްލަހަތަށް ބަލައިފައެވެ.\n" ޝައުފާ ރިލެކްސް. ޝާޔާ އާއި އަހަރެން ރައްޓެހިވީ ކިޔަވަން ދިއުމުގެ ކުރިންނޭ. ގޮސް އަހަރެން އޭނައާއި ރުޅިވީ. އޭގެ ފަހުން އަހަރެންނަށް ޝައުފާއާ ދިމާވީ އެކޮޅުން. ކިޔަވައި ނިންމާ އެކޮޅުގަ މެރީ ކޮށްފަ ރާއްޖެ އައުމުގެ ކުރިން އަހަރެންނަކަށް ނޭނގޭ ޝައުފާގެ ދޮންތައަކީ މި ޝާޔާ ކަމެއް. މިގެއަށް އައުމުން އިނގުނީ. އަހަރެން މަންމަމެން ރަށުގަ ނޫޅޭނަމަ އަހަރެން މިގެއަކު ނުވެސް އުޅޭނަން. އަހަރެންނަށް އިނގޭ އަހަރެންނަށް ޝާޔާއާ ދޭތެރޭ ކަންތައް ކުރެވުނީ ރަނގަޅަށް ނޫންކަން.އެހެންވެ މިގެއަށް އައިދުވަހުން ފެށިގެން އަހަރެން މި އަންނަނީ ޝާޔާ ކައިރިން މަޢާފަށް އެދެމުން." ޝާޔާ ވާހަކަ ނުދެއްކުމުން އިސްވެ ވާހަކަ ދެއްކީ ޒާޔަންއެވެ. "ޝާޔާ ކީއްވެތަ މާ މަޑުން ތިހިރީ؟ ހުރިހައި އެއްޗެއް ފަޅައި އަރައި ބޭޒާރުވުމުން ބުނާނެ އެއްޗެއް ނެތީތަ؟ ޝާޔާއަށް އެއްވެސް މީހަކާ އެކީއެއް ނޫޅެވޭނެ ތިއުޅޭ ވައްތަރުންވެސް. ކަލޭގެ ތިހިރަ ނަހަލާލު ދަރިއަކީވެސް އޭގެ މިސާލެއް." ޝައުފާއަށް މިހިސާބަށް ބުނެވުނުތަނައި ޝާޔާގެ ހޫނު އެތިފަހަރެއް އޭނާގެ މޫނަށް އެރިއެވެ.\n"އިނަފް! ޖަސްޓް ޝަޓް އަޕް. ނޭނގޭ ވާހަކަ ނުދައްކާ ހުރޭ ޝައުފާ.ތެދު އިނގެން ބޭނުންވެއެއްނު. ހިތްވަރެއް ހުރިއްޔާ އަޑުއަހާ. އަހަރެން ކުރިން ރައްޓެހިވީ ޒާޔަން އާ.އެއީ އަހަރެން އޭ ލެވެލް ހެދި އަހަރު. އޭލެވެލް ނިންމާފަ ޒާޔަން ޑޮކްޓަރީކަން ކިޔަވަން މެލޭޝިޔާއަށް ދިޔައީ.އޭގެ ފަހުން ހަބަރެއް ނުވޭ.އަހަރެން ގުޅީމަ ފޯނެއް ނުނަގާ.އެންމެ ފަހުން ލިބުނީ ބްރޭކްއަޕް މެސެޖު.އޭގަ އޭނަ ބުނެފަ އޮތް އަހަރެންނާ އެކީ އުޅުނީ މަޖަލަށް ކަމަށް. ޓައިމް ޕާސް ކޮށްލަން ކަމަށް. އަހަރެން އޭނައަށް ގުޅައިގެން އާދޭސް ކުރިން އަހަރެންނަށް އެހެން ނުހެދުމަށް.ނަމަވެސް ޒާޔަން ދިނީ ބީރު ކަންފަތެއް. އޭގެ ފަހުން އޭނަ ޝައުފާއާ ދިމާވެގެން މެރީ ކޮށްގެން މިގެއަށް އެއައީ. އަދި ޝައުފާ ތިކިޔާ ނަހަލާލު ކުއްޖަކީވެސް ހަމަ ތި ޒާޔަން ގެ ދަރިއެއް. އަހަރެންނަށް އެކަން އިނގުނީ ރުޅިވި ފަހުން.އަހަރެން ބޭނުން ނުވީ އެކަން އަންގަން. އެއީ ނިއު އިޔާރ ނައިޓެއް. ޒާޔަން އެރޭ އަހަރެން ގޮވައިގެން އެގެއަށް ދިޔައީ. އެރޭ ޒާޔަން ހުރީ ހަމަޔަކުވެސް ނޫން. ޒާޔަން ހަނދާން ނުހުރެދާނެ. ހަމަ އޭގެ އަނެއްދުވަހު ޒާޔަން ފުރައިފި ކިޔަވަންދާން." ޝާޔާއަށް ރޮވުނެވެ.\nޒާޔަން ހުރީ ބުނާނެ އެއްޗެއް ނޭނގިފައެވެ. ނަމަވެސް އުފާވެސް ވެފައެވެ. އޭނާގެ ދަރިފުޅު ލިބުނީމައެވެ. ޝައުފާ އެ ހުރި ފިޔަވަޅުމަތީގައި ގަނޑުވެފައި ހުއްޓައި ކުއްލިއަކަށް ހަބަރު ހުސްވެގެން ވެއްޓުނުވެ.ވަގުތުން އެމްބިއުލޭންސްއަށް ގުޅައިގެން ހޮސްޕިޓަލަށް ޝައުފާ ގެންދެވުނެވެ. ޑޮކްޓަރުން ބަލާފައި ބުނީ ހާރޓްއެޓޭކެއް ޖެހުމުގެ ސަބަބުން ހޮސްޕިޓަލަށް ގެނެވުނުއިރުވެސް ޝައުފާ ނިޔާވެފައިވާ ކަމަށެވެ.\n7 މަސް ފަސް.\nގ.ރޯޒީއަށް ހީވަނީ ބަހާރު މޫސުން އައިސްގެން އުޅޭހެންނެވެ. މިރެއަކީ ޒާޔަން އާއި ޝާޔާގެ ކައިވެނި ކުރެވޭ ރެއެވެ. ކައިވެނި ކުރެވޭތީ ޒާޔަން އަދި ޝާޔާވެސް ހުޜި އިންތިހާއަށް އުފާވެފައިއެވެ. ޒާޔަން އަށް އޭނާގެ ކުޑަކުޑަ އާއިލާ ލިބުނީއެވެ. ޝާޔާވެސް ހުރީ މާޒީގައި ވެދިޔަ ހުރިހައި ކަމެއް ހަނދާން ނައްތާލުމަށްފަހު ދިރިއުޅުމައިގެން ކުރިއަށްދާން އަޒުމް ކަނޑައަޅައިގެންނެވެ.


ސަޢޫދީ ރަސްގެފާނަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ | Jazeera\tސަޢޫދީ ރަސްގެފާނަށް ރައީސުލްޖުމްހޫރިއްޔާ ތަޢުޒިޔާ ވިދާޅުވެއްޖެ - Jazeera\nއަހްމަދު ރަޝީދު December 23, 2018 76 views0\nސަޢޫދީ ޢަރަބިއްޔާގެ ރަސްގެފާނު ސަލްމާން ބިލް ޢަބްދުލްޢަޒީޒް އާލް-ސަޢުދުގެ ބޭބޭފުޅު، ހިޒް ހައިނެސް ޕްރިންސް ޠަލާލް ބިން ޢަބްދުލްޢަޒީޒް އާލް-ސަޢުދު އަވަހާރަވުމާ ގުޅިގެން، ސަޢޫދީ ޢަރަބިއްޔާގެ ރަސްގެފާނަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ތައުޒިޔާ ފޮނުއްވައިފިއެވެ.\nސަޢޫދީ ރަސްގެފާނަށް ރައީސުލްޖުމްހޫރިއްޔާ ފޮނުއްވި ތަޢުޒިޔާގެ މެސެޖުގައި، ސަޢޫދީ ޢަރަބިއްޔާގެ ޕްރިންސް ޠަލާލް ބިން ޢަބްދުލްޢަޒީޒް އާލް-ސަޢުދު އަވަހާރަވުމާ ގުޅިގެން ސަޢޫދީ ޢަރަބިއްޔާއަށް ކުރިމަތިވި ޤައުމީ ހިތާމައިގެ މި ދަނޑިވަޅުގައި، ދިވެހި ސަރުކާރާއި، ރައްޔިތުންނާއި އަދި އެމަނިކުފާނުގެ އަމިއްލަ ނަންފުޅުގައި، ސަޢޫދީ ޝާހީ ޢާއިލާއަށާއި، އެޤައުމުގެ ރައްޔިތުންނަށް ވަރަށް އިޚްލާޞްތެރިކަމާއެކު ހަމްދަރުދީ ފޮނުއްވާފައިވެއެވެ.\nރައީސުލްޖުމްހޫރިއްޔާގެ މެސެޖުގައި، ޕްރިންސް ޠަލާލް ބިން ޢަބްދުލްޢަޒީޒް އާލް-ސަޢުދަކީ، ސަޢޫދީ ޢަރަބިއްޔާގެ ވެރިކަމުގެ އެންމެ އިސް ސަފުގައި، އެތައް ގޮތަކުން ގިނަގުނަ ޚިދުމަތްތަކެއް ކުރައްވާފައިވާ ފަރާތެއްކަން ފާހަގަ ކުރައްވާފައިވެއެވެ. އަދި، ޕްރިންސް ޠަލާލް ބިން ޢަބްދުލްޢަޒީޒް އާލް-ސަޢުދު އަވަހާރަވުމަކީ، ސަޢޫދީ ޢަރަބިއްޔާގެ ރައްޔިތުންނަށް ލިބިގެންދިޔަ ވަރަށް ބޮޑު ހިތާމައެއް ކަމުގައިވެސް ރައީސުލްޖުމްހޫރިއްޔާ ވިދާޅުވެފައިވެއެވެ.


އޮގަސްޓު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nއޮގަސްޓު 2018ގައި މިނިސްޓްރީއަށް ރިޕޯޓުކޮށް އެޓެންޑްކޮށްފައިވާ މައްސަލަތައް\nއޮގަސްޓު 2018ގައި މިނިސްޓްރީ އޮފް ޖެންޑަރ އެންޑް ފެމިލީއަށް ޖުމުލަ 193 މައްސަލަ ރިޕޯޓުކޮށް އެޓެންޑްކޮށްފައިވެއެވެ.\nކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 89 މައްސަލަ މިދިޔަ މަހު ވަނީ ރިޕޯޓުކޮށްފައެވެ. މިއީ އޮގަސްޓު މަހު ރިޕޯޓުކޮށްފައިވާ ޖުމުލަ މައްސަލަތަކުގެ 46 އިންސައްތައެވެ.\nމި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނީއްކައިގެ މައްސަލަތަކެވެ. މި ގޮތުން މި ބާވަތުގެ 26 މައްސަލަ ރިޕޯޓުކޮށްފައިވެއެވެ.\nމި ބާވަތުގެ މައްސަލަތަކުގެ އިތުރުން ޖިސްމާނީ ހާނީއްކައިގެ 20 މައްސަލަ، އިހުމާލުވުމުގެ 18 މައްސަލަ، ނަފްސާނީ ހާނީއްކައިގެ 8 މައްސަލަ، ނަހަމަ ގޮތުގައި ބޭނުންކުރުމުގެ6މައްސަލަ، އެހެން ކުދިންގެ ފަރާތުން އިންޓަރނެޓް މެދުވެރިކޮށް ގަނާލިބުމުގެ4މައްސަލަ، އެހެން ކުދިންގެ ފަރާތުން ގަނާލިބުމުގެ އަދި ފުރައްސާރައިގެ ޝިކާރައަކަށްވުމުގެ4މައްސަލަ، ގެވެށި އަނިޔާ ކުރާތަން ދެއްކުން ނުވަތަ ފެނުމުގެ2މައްސަލަ އަދި ނަހަމަ ގޮތުގައި ވިޔަފާރު ފައިދާއަށް ބޭނުންކުރުމުގެ 1 މައްސަލަ ހިމެނެއެވެ.\nޙައްޤުތަކުން ކުޑަކުދިން މަޙްރޫމުކުރުމުގެ2މައްސަލަ މިދިޔަ މަހު ވަނީ ހުށަހަޅައިފައެވެ. އެއީ ތަޢުލީމަށް ހުރަސް އެޅުމުގެ2މައްސަލައެވެ.\nޢާއިލީ 29 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ. މިއީ އޮގަސްޓު 2018ގައި ރިޕޯޓުކޮށްފައިވާ މައްސަލަތަކުގެ ޖުމުލަ 15 އިންސައްތައެވެ.\nމި ފަދަ މައްސަލަތަކުގެ ތެރޭގައި ޙަޟާނާ ނުވަތަ ކުދިންނާ ބައްދަލުނުކުރެވޭ 21 މައްސަލައާއި ކުދިން ބެލުމުގައި ދިމާވާ6މައްސަލަ އަދި ދަރިންގެ ޚަރަދު ދިނުމުގައި ދިމާވާ2މައްސަލަ ހިމެނެއެވެ.\nއެކި ބާވަތުގެ ކުށް ކުރާ ކުޑަކުދިންގެ 8 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި މާރާމާރި ހިންގުމުގެ3މައްސަލައާއި ވައްކަންކުރުމުގެ 1 މައްސަލަ އަދި ތަންތަނަށާއި ތަކެއްޗަށް ގަސްދުގައި ގެއްލުންދިނުމުގެ 1 މައްސަލަ ހިމެނެއެވެ.\nކުޑަކުދިންގެ އަޚުލާޤާ ގުޅުން ހުރި 13 މައްސަލަ މިދިޔަ މަހު ވަނީ ހުށަހަޅައިފައެވެ.\nމި ފަދަ މައްސަލަތަކުގެ ތެރޭގައި ސްކޫލަށް ދާން ބޭނުން ނުވުމުގެ6މައްސަލަ، ގަނާކުރުމާއި ފުރައްސާރަކުރުމުގެ3މައްސަލަ އަދި ގެއިން ނުކުމެގެން ދިޔުމުގެ 1 މައްސަލަ ހިމެނެއެވެ.\nވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 33 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nމީގެ އިތުރުން، ނަފްސާނީ އަނިޔާކުރުން ނުވަތަ އަނގަބަހުން ކުރެވޭ އަނިޔާގެ7މައްސަލަ، ޖިންސީ ހާނީއްކަކުރުމުގެ4މައްސަލަ، ބިރު ދެއްކުމަށް ކުރާ އެކިކަންކަމުގެ3މައްސަލަ، އިހުމާލުވުމުގެ2މައްސަލަ، ނަހަމަ ގޮތުގައި ބޭނުންކުރުމުގެ2މައްސަލަ، ބާރާއި ނުފޫޒު ފޯރުވުމުގެ 1 މައްސަލަ، މުދާ ހިފެހެއްޓުމާއި މުދަލަށް ގެއްލުންދިނުމުގެ 1 މައްސަލަ، މާލީ އަދި އިޤްތިޞާދީ ފުދުންތެރިކަން ފޯރުކޮށްދިނުމުގައި ހުރަސްއެޅުމުގެ 1 މައްސަލަ ހިމެނެއެވެ.\nނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުނަށް އަޅައިލުމާއި އެހީތެރިކަން ބޭނުންވެގެން 13 މައްސަލަ މިދިޔަ މަހު މިނިސްޓްރީއަށް ވަނީ ހުށަހަޅައިފައެވެ.\nއެއީ އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ 10 މައްސަލައަކާއި ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅައިފައިވާ3މައްސަލައެވެ.\n17 މުޙައްރަމް 1440\nހުޅުމާލޭގައި ހިންގާ ކުޑަކުދިން ބަލަހައްޓާ މަރުކަޒު ފިޔަވަތީގައި މެޑިކަލް ޔުނިޓެއް ގާއިމުކޮށްފި →\n← ދޮށީ އުމުރުގެ މީހުންގެ ޢިލްމާއި، ހުނަރު އަދި ތަޖުރިބާ މިއަދު ވެސް ޤައުމުގެ ކުރިއެރުމަށް ބޭނުން – މިނިސްޓަރ ޒެނީޝާ


Addu gai covid sample nagaane thanthaan hama jassaifi - AO News\nއައްޑޫގައި ކޮވިޑް ސާމަޕްލަ ނަގާނެ ތަންތަން ހަމަޖައްސައިފި\nކޮވިޑް-19ގެ ކޭސްތައް ވަރަށް ބޮޑަށް އިތުރުވެ ސާމްޕަލް ނެގުމަށް ދަތިތަކާ ކުރިމަތިލާން ޖެހިފައިވާތީ، ގޭގެއަށް ގޮސް ސާމްޕަލް ނެގުން މެދުކަނޑާލައިފިއެވެ،\nއައްޑޫ އިކުއެޓޯރިއަލް ހޮސްޕިޓަލުން ނެރުނު އިއުލާނެއްގައި ބުނީ ކޮވިޑް-19ގެ ކޭސްތައް ވަރަށް ބޮޑަށް އިތުރުވެ ސާމްޕަލް ނެގުމަށް ދަތިތަކާ ކުރިމަތިލާން ޖެހިފައިވާތީ، ގޭގެއަށް ގޮސް ސާމްޕަލް ނެގުން މެދުކަނޑާލައިފައިވާކަމަށެވެ. އަދި ސާމްޕަލް ނަގާނީ އެކަމަށް ހާއްސަކޮށްފައިވާ ޕޮއިންޓްތަކުން ކަމަށް ހޮސްޕިޓަލުން ވަނީ ބުނެފައެވެ.\nސާމްޕަލް ޕޮއިންޓްތައް ހާއްސަކުރެވިފައިވާނީ ރިލީސް ސާމްޕަލް، ކޮންޓެކްޓް ސާމްޕަލް އަދި ކޮންޓެކްޓުންގެ ތެރެއިން އަލާމާތްތައް ހުންނަ މީހުންގެ ސާމްޕަލް ނެގުމަށްކަމަށެވެ. މި ގޮތުން އައްޑޫގައި ސާމްޕަލް ނެގުމަށް ހަމަޖެހިފައިވަނީ\nހިތަދޫ – ފްލޫ ކްލިނިކް [18:00 – 21:00]\nމަރަދޫ، މަރަދޫފޭދޫ – ދަމަނަ ވެށި [14:00 – 18:00]\nފޭދޫ – ފޭދޫ ސިއްހީ މަރުކަޒު (ކުރީގެ އަވަށު އޮފީސް) [14:00 – 18:00]\nހުޅުމީދޫ – ހުޅުމީދޫ ފްލޫ ކްލިނިކް [09:00 – 11:00]\nއައްޑޫ ސިޓީގައި ކޮވިޑަށް ޕޮޒިޓިވްވާ މީހުންގެ އަދަދު އިތުރުވެފައިވާއިރު އިއްޔެ އެކަނިވެސް އެ ސިޓީއިން ވަނީ 105 މީހުން ޕޮޒިޓިވްވެފައެވެ، އައްޑޫ ސިޓީއިން ކޮވިޑަށް ޕޮޒިޓިވްވި މީހުންގެ ޖުމްލަ ވަނީ 776 އަށް އަރާފައެވެ.\nކޮވިޑް ރާއްޖޭގެ ހާލަތުކޮވިޑް- އައްޑޫ ކޭސް\nއެމެރިކާ ސަރުކާރުން ރާއްޖެއަށް ވެކްސިންގެ ދެ ލައްކަ ޑޯޒު ހަދިޔާ ކޮށްފި\nފާއިތުވި 24 ގަޑިއިރު ތެރޭގައި ރާއްޖެއިން 2،707 މީހުން ކޮވިޑަށް ޕޮޒިޓިވްވެއްޖެ


ޗައިނާގައި ހެދި ނެޝަނަލް މެރިޓައިމް މިއުޒިއަމް އަންނަ މެއި މަހު ހުޅުވަން ނިންމައިފި\nޗައިނާގައި ހެދި ނެޝަނަލް މެރިޓައިމް މިއުޒިއަމް އަންނަ މެއި މަހު ހުޅުވަން ނިންމައިފިއެވެ.\nއެ ޤައުމުގެ މީސްމީޑިއާގައި ބުނެފައިވާގޮތުގައި 150,000 ސްކޮއަރ މީޓަރުގެ މި މިއުޒިއަމް ހުންނާނީ ތިއަންޖިން ބިންހައި އަވަށުގައެވެ. އަދި މި ޢިމާރާތް ފަރުމާކޮށްފައިވަނީ ކަނޑާއި އެއްގަމުގެ ރާސްތާ ހިމެނޭގޮތަށް ވަރަށް ހިތްގައިމުކޮށްނެވެ.\nމި މިއުޒިއަމްގެ 23,000 ސްކޮއަރ މީޓަރުގެ 15 ސެކްޝަނެއް ޚާއްޞަކޮށްފައިވަނީ ޗައިނާގެ ޘަޤާފަތާއި ކަނޑާއި އެއްގަމުގެ ސިފައިންގެ ތާރީޚް ދައްކުވައިދޭ ގޮތަށެވެ. އަދި ތަޢުލީމާއި ޓެކްނޮލޮޖީގެ ކުރިއެރުންތައްވެސް ދައްކުވައިދޭނެއެވެ.\nޗައިނާގެ ޚަބަރުފަތުރާ ވަޞީލަތްތަކުން ބުނެފައިވާ ގޮތުގައި އެ ޤައުމުގައި ފުރަތަމަ ފަހަރަށް ހެދި ނެޝަނަލް މެރިޓައިމް މިއުޒިއަމް ހުޅުވާ އިރު، އެތަނަށް ޒިޔާރަތްކުރާ މީހުން ވިޔަފާރި ކުރުމަށް ޝޮޕިންގ މޯލްތަކާއި ހޯޓާ، ކެފޭ ރެސްޓޯރެންޓު އަދި ސިނަމާތައް ހުންނާނެއެވެ.\nމީގެ އިތުރުން ޖަލްސާތަކާއި ކޮންފަރެންސްތައް ބޭއްވުމަށްވެސް ބައެއް ތަންތަން ޚާއްޞަކޮށްފައިވާ އިރު، މިއީ ކިޔަވާ ދަރިވަރުންނަށް ބޭނުންވާ އެތައް ފިލާވަޅުތަކެއް ލިބި، ދިރާސާކުރުމަށްވެސް މަގުފަހިވެގެންދާނޭތަނެއް ކަމަށްވެސް ވަނީ ބުނެފައެވެ.


EIA ah Evves Bayakah Nufoozeh Nuhingeyne- Naseer - Vaguthu\nއީއައިއޭއަށް އެއްވެސް ބަޔަކަށް ނުފޫޒު ނުހިންގޭނެ- ނަސީރު\nއެންވަޔަރަމެންޓް މިނިސްޓްރީ އިން މިއަދު ބޭއްވި ޕްރެސް ކޮންފަރެންސް ގެ ތެރެއިން :- ވަގުތު އިމޭޖަސް - މުހައްމަދު އަދްޒަލް\nއެންވަޔަރަމެންޓް މިނިސްޓްރީން ތަރައްގީގެ މަޝްރޫއުތަކަށް ހަދަމުން އަންނަ އެންވަޔަރަމެންޓް އިމްޕެކްޓް އެސަސްމެންޓް (އީއައިއޭ) އަށް އެއްވެސް ފަރާތަކަށް ނުފޫޒު ނުހިންގޭނެ ކަމަށް އެންވަޔަރަމެންޓް މިނިސްޓްރީގެ ސްޓޭޓް މިނިސްޓަރ ޑރ. އަބްދުﷲ ނަސީރު ވިދާޅުވެއްޖެއެވެ.\nބައެއް ފަރާތްތަކުން އީއައިއޭއަށް ނުފޫޒު ހިންގައިގެން ބޭނުން އަދަދަކަށް ރުއްގަސް ކަނޑައި ވިޔަފާރި ކުރަމުން ގެންދާ ކަމަށް ބުނާ އަޑު ފެތުރިފައިވަނިކޮށް،މިއަދު އެންވަޔަރަމެންޓް މިނިސްޓްރީގައި ކުރިއަށްދިޔަ ބައްދަލުވުމެއްގައި ނަސީރު ވިދާޅުވީ، މިނިސްޓްރީ އަށް މިހާރު ކުރަމުންދަނީ ދޮގު ތުހުމަތެއް ކަމަށެެވެ.\nނަސީރު ވިދާޅުވީ، އީއައިއޭގެ ރިޕޯޓްގައި ހިމަނާފައިވާ ކަންތައް އެންވަޔަރަމެންޓް ޕްރޮޓެކްޝަން އޭޖެންސީން ވަރަށް ހަރުކަށިކޮށް ބަލާނެ ކަމަށާއި މަޝްރޫއަށް ބޭނުންވާ އަދަދަށް ރުއްގަސް ނަގަން އަންގާ ކަމަށެވެ. އަދި އޭގެ އިތުރަށް ރުއްގަސް ނަގާނަމަ އީޕީއޭ އިން އެކަން ހުއްޓުވާނެ ކަމަށްވެސް އޭނާ ވިދާޅުވިއެވެ.\nނަސީރުގެ ވާހަކައިގައި އިތުރަށް ވިދާޅުވީ، މިހާތަނަށް އީޕީއޭއަށް ރުށް ގަސް ނެގުމާއި ގުޅޭގޮތުން ހުށަހެޅިފައިވާ ހުރިހާ މައްސަލައެއް ވެސް ބަލާފައިވާ ކަމަށެވެ.\nއަދި މީގެ އިތުރުން މިއަހަރުގެ މިހާތަނަށް ގަވާއިދާ ހިލާފަށް ރުއްގަސް ނެގުން ބޮޑު ތަނުން މަދުވެފައިވާ ކަން ވެސް އޭނާ ފާހަގަ ކުރިއެވެ.


COVID-19: Isolation gai thibi meehunah Mariyage thaureef | Mihaaru\nކޮވިޑް-19: މާރިޔާގެ ތައުރީފް އެކަހެރި ކޮށްފައި ތިބި މީހުންނަށް\nކޮވިޑް-19 އާ ގުޅިގެން ސަރުކާރުން އުފައްދާފައިވާ ޓާސްކްފޯހުގެ ބައެއް ބޭފުޅުންނާ މިނިސްޓަރު މާރިޔާ އާއި ހެލްތު މިނިސްޓަރު އަމީން މިއަދު ބައްދަލުކުރައްވައި އެންމެ ފަހުގެ މައުލޫމާތު އެއްކުރައްވަނީ.---ފޮޓޯ: ހެލްތު މިނިސްޓްރީ\nކުރު ވީޑިއޯ މެސެޖެއްގައި މިނިސްޓަރު މާރިޔާ ވިދާޅުވީ، އައިސޮލޭޝަންގައި ތިބި މީހުންނަށް ދަތިތަކެއް ކުރިމަތިވި ނަމަވެސް އެ މީހުންގެ ހިތްވަރަށް ތައުރީފު ހައްގު ކަމަށެވެ.\n"އަޅުގަނޑުމެން ގަބޫލުކުރަންޖެހޭ ކަމެއް އެ ތަނަށް ވަޑައިގަންނަވާ ބޭފުޅުން ތިއްބަވާނީއެއް އެންމެ އަރާމުގައި، ފައިވް ސްޓާ ފެންވަރަކު ނޫން. ކިތަންމެ ދަތިތަކެއް އެ ބޭފުޅުން ތަހައްމަލް ކުރައްވާނެ،" ނޭޝަނަލް ޑިޒާސްޓާ މެނޭޖްމަންޓް އޮތޯރިޓީގެ ކަންކަން ވެސް ބަލަހައްޓަވާ މިނިސްޓަރު ވިދާޅުވި އެވެ.\n"ތަހައްމަލު ކުރާ ދަތިތަކާއި އެ ބޭފުޅުންގެ ކެތްތެރިކަން އަޅުގަނޑުމެން ހެޔޮހިތުން ބަލައިގަނެ އެ ބޭފުޅުންނަށް ޝުކުރު ދަންނަވަން."\nރެއިން ފެށިގެން ރާއްޖެ އަންނަ ޓޫރިސްޓުން ފިޔަވާ އެހެން ހުރިހާ މީހުން ސަރުކާރުން ކަނޑައަޅާ ތަނެއްގައި 14 ދުވަހު އައިސޮލޭޝަންގައި ބޭތިއްވުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ ނިންމައިފަ އެވެ. މި ނިންމުމާ އެކު، ސަރުކާރުން ކަނޑައަޅާފައިވާ ކަރަންޓީން/އައިސޮލޭޝަން ފެސިލިޓީތަކަށް ގެންދާ މީހުން ވަރަށް ގިނަ ވާނެ ކަމަށް ބެލެވެ އެވެ.\nރާއްޖޭން ބޭރުން އަންނަ ދިވެހީން އައިސޮލޭޓް ކުރަމުން އައީ މިހާތަނަށް ގޭގަ އެވެ.\nމިނިސްޓަރު ވިދާޅުވި ގޮތުގައި، ކޮވިޑް-19 އާ ގުޅިގެން އަޅަން ޖެހޭ ފިޔަވަޅުތައް އެޅުމުގައި ކަމާބެހޭ އިދާރާތަކުގެ މިނިސްޓަރުން މަސައްކަތް ކުރައްވަމުން އަންނަނީ ވަރަށް އެކުގަ އެވެ. އަދި ރައީސް އިބްރާހިމް މުހައްމަދު ސޯލިހް ކަންކަން ވަރަށް ގާތުން ބައްލަވައި އިރުޝާދު ދެއްވަމުން ގެންދަވާ ކަމަށް ވެސް ވިދާޅުވި އެވެ.\nމާރިޔާ ވަނީ ކޮވިޑް-19 ގެ ކަންތަކުގައި މަސައްކަތް ކުރައްވާ ހުރިހާ ބޭފުޅުންގެ އަގު ވަޒަން ކުރައްވައި ޝުކުރު އަދާ ކުރައްވައިފަ އެވެ. އޭގެ ތެރޭގައި ޑޮކްޓަރުންނާއި ސިފައިންނާއި ފުލުހުންގެ އިތުރުން އެޗްޕީއޭ އާއި އެމްޑީއެމްއޭގެ ނަން މިނިސްޓަރު ފާހަގަ ކުރެއްވި އެވެ.\nކޮވިޑް-19 އަށް ރާއްޖޭން 13 މީހަކު ޕޮޒިޓިވްވިއިރު އެއީ މުޅިންވެސް ޓޫރިސްޓުންނާއި ރިސޯޓްތަކުގައި މަސައްކަތް ކުރާ ބިދޭސީ މުވައްޒަފުންނެވެ. އޭގެ ތެރެއިން ތިން މީހަކު މިހާތަނަށް ވަނީ އެބަލިން ރަނގަޅު ކުރެވިފަ އެވެ. އެހެންވެ، މިހާރު ފަރުވާގައި ތިބީ 10 މީހެކެވެ.\nމާރިޔާ އަހުމަދު ދީދީ، ޑިފެންސް މިނިސްޓަރު ހެލްތު ޕްރޮޓެކްޝަން އެޖެންސީ ޑިފެންސް މިނިސްޓަރު ބަލިތައް ސިއްހަތު\nޖަލުތަކުގައި އެކިއެކި ކުށްކުށުގައި ބަންދު ކުރެވިފައިވާ މީހުން ތަހައްމަލްކުރާ ހިތްދަތިކަމާއި އުނަދަގޫ ތަކާއެކުވެސް ކެތްތެރިވެ ތިއްބަވާތީ ވަރަށްބޮޑަށް ޝުކުރު ދަންނަވަން.\nޖަލުތަކަށް އެމީހުން ވަންނަން ޖެހުނު ސަބަބު؟\nވަލުއާދަނު ބޭނުމިއްޔާ އެމީހުނަށް ފައިވް ސްޓާރ ޖަލެއް އަޅައިދޭންވީ ނުން. ރަނގަޅުކަމެއް ކޮށްގެން ޖަލަކަށް ނުލާނެ. މިވެސް ދެން މީހުން އުޅޭ ގޮތް؟\nރިސޯޓް މުވައްޒަފުންގެ ރައްކާތެރިކަން ކަށަވަރު ކޮށްދޭން ޖެހޭ!!\nރިސޯޓު މުވައްޒަފުންގެ ހިތްވަރަށް ވެސް ތައުރީފުކުރަން އެބަޖެހޭ. ގައުމަށް ވައްދާހާ ޑޮލަރެއް ވައްދަނީ އެމީހުންގެ ބުރަ މަސައްކަތުން ނުވިތާކަށް މިފަދަ ނާޒުކު ދަޑިވަޅުގަވެސް މާސްކު އެއްޗެއް ނާޅާ އަންނަހާ ބަޔަކަށް ހިދުމަތްދޭން އެ ތިބީ. މިކަން ނިމުނީމަ އެމީހުންގެ މުސާރައަށް ހެޔޮ ބަދަލުތަކެއް ގެނައުން މުހިއްމު\nމާރިޔާއަކީ ހުރިހާ އެންމެން ގޮވައިގެން އުޅެވޭ ހިންގުންތެރި އަންހެނެއްކަން ސާބިތުވެއްޖެ\nއައިސޮލޭޓްމީހުން ބަލަހައްޓަނީ މާރިޔާތަ؟\nރިސޯޓް މުއައްޒަފުން މަތިން ހަނދާންވެސް ނެއް ދޯ ޢެމީހުން އެތިބީ އަނބިދަރިންނާ ވަކިން ރިސޯޓްގަ ބަންދުކޮށްފަ . ސަލާމަތްވާނެ ދުވަހެއް އެނގެނީ އެއް ނޫން . ގެސްޓުން ގެނައުން ނުހުއްޓާނަމަ އެމީހުންނަށް ސަލާމަތް ވާނެ ދުވަހެއް ނޭނގެ . އެމީހުނގެވެސް އާއިލާ އެއް އޮންނާނެ .\nޚަބަރު ލިއުއްވާ ބޭފުޅުން ވެސް "ކޮރަންޓީން" އާއި "އައިސޮލޭޝަން" މަސްހުނި ނުކުރައްވާ ލިއުއްވުން އެދެން. މިއީ މުޅިން ދެކަމެއް. "އައިސޮލޭޝަން" ގަ ތިބޭނީ ބަލިޖެހިފަ ތިބިމީހުން. "ކޮރަންޓީނު" ގަތިބޭނީ ބަލިޖެހިފައިވާ މީހަކާ ބައްދަލުވެފަ ނުވަތަ ބަލިހުރެދާނެތީ (ބަލީގެ އަލާމާތެއް ފެންނަން ނެތަސް) އާއްމުންނާ ދުރުކުރެވޭ މީހުންކަން ނިކަމެތި އަޅުގަޑަށް އެގިފަ އޮންނަނީ. އަނެއްކާ ގޯސްބާ؟\nރަގަޅަށް ތި ވިދާޅުވީ.


Ronaldo ge4lan’daa eku Lithuania athun Portugal ah molheh - One Online\nޔޫރޯ ކޮލިފައިންގައި ލިތުއޭނިއާ ކޮޅަށް ލަނޑެއް ޖެހުމަށް ފަހު ޕޯޗުގަލް ކެޕްޓަން ރޮނާލްޑޯ އުފާފާޅުކުރަނީ -- ފޮޓޯ/ އޭއެފްޕީ\nރޮނާލްޑޯގެ ހަތަރު ލަނޑާއެކު ލިތުއޭނިއާ އަތުން ޕޯޗުގަލަށް މޮޅެއް\nޔޫރޯ ކޮލިފައިންގައި ކްރިސްޓިއާނޯ ރޮނާލްޑޯގެ ހަތަރު ލަނޑާއެކު ލިތުއޭނިއާ އަތުން ޕޯޗުގަލް މޮޅުވެއްޖެއެވެ.\nރަށުން ބޭރުގައި ރޭ ކުޅުނު "ގްރޫޕު ބީ"ގެ މެޗުގައި ލިތުއޭނިއާ އަތުން ޕޯޗުގަލް މޮޅުވީ 5-1ގެ ނަތީޖާއަކުންނެވެ. އެ މެޗުގައި ޕޯޗުގަލް ކެޕްޓަން ރޮނާލްޑޯ ކާމިޔާބުކުރި ހަތަރު ލަނޑާއެކު އޭނާ ގައުމީ ޓީމަށް ކާމިޔާބުކޮށްދިން ލަނޑުގެ އަދަދު ވަނީ 93 އަށް އަރައިފައެވެ. އަދި ރޭ ފެނިގެންދިޔައީ ގައުމީ ޓީމާއެކު އޭނާ ފުރިހަމަކުރި އަށްވަނަ ހެޓްރިކެވެ.\nމެޗުގެ ހަތްވަނަ މިނެޓުގައި ޕޯޗުގަލުން ލީޑު ހޯދީ އެޓީމަށް ލިބުނު ޕެނަލްޓީއަކުންނެވެ. ޕޯޗުގަލަށް އެ ޕެނަލްޓީ ލިބުނީ ޖޮއާއޯ ފެލިކްސް ނަގައިދިން ބޯޅައެއް ޕެނަލްޓީ އޭރިއާ ތެރެއިން ލިތުއޭނިއާގެ ސައުލިއަސް މިކޮލިއޫނިސްގެ އަތުގައި ޖެހުމުންނެވެ. ޕޯޗުގަލަށް އެ ޕަނަލްޓީ ކާމިޔާބުކޮށްދިނީ ރޮނާލްޑޯއެވެ.\nމެޗުގެ 28 ވަނަ މިނެޓުގައި ލިތުއޭނިއާ އިން ވަނީ ލަނޑެއް ޖަހައި ނަތީޖާ ހަމަހަމަކޮށްފައެވެ. މަންޓަސް ކުކްލީސް ނަގައިދިން ކޯނަރަކުން ލިތުއޭނިއާއަށް އެ ލަނޑު ކާމިޔާބުކޮށްދިނީ ވީޓޯޓަސް އަންދްރިއަސްކެވިޝިއަސްއެވެ. ޕޯޗުގަލްގެ ޕެނަލްޓީ އޭރިއާ ތެރޭ ހުރެ އޭނާ ބޮލުން ފޮނުވާލި ހަމަލާ، ގޯލުގެ ތެރެއަށް ވަދެފައިވަނީ ގޯލުގެ އަރިމަތީ ދަނޑީގައި ޖެހިފައެވެ. މެޗުގެ ފުރަތަމަ ހާފު ނިމިގެންދިޔައީ 1-1ގެ ނަތީޖާއަކުން ދެ ޓީމު އެއްވަރުވެގެންނެވެ.\nހަމަލާތަކަކަށް ފަހު މެޗުގެ 61 ވަނަ މިނެޓުގައި ޕޯޗުގަލް އިން ވަނީ އަނެއްކާވެސް ލީޑު ހޯދައިފައެވެ. ރަފާ ސިލްވާ ދިން ބޯޅައަކުން ޕޯޗުގަލަށް އެ ލަނޑު ކާމިޔާބުކޮށްދިނީ އެޓީމުގެ ފުރަތަމަ ލަނޑު ވެސް ކާމިޔާބުކޮށްދިން ރޮނާލްޑޯއެވެ. ޕެނަލްޓީ އޭރިއާ ބޭރުން ރޮނާލްޑޯ ފޮނުވާލި ހަމަލާ ގޯލުގެ ތެރެއަށް ވަދެފައިވަނީ ލިތުއޭނިއާގެ ގޯލްކީޕަރު އޭނެސްޓަސް ސެޓްކުސްއަށް ރަނގަޅަށް މަތަނުކުރެވުމުގެ ސަބަބުން އޭނާގެ ކޮނޑުގައި ޖެހިފައެވެ.\nއެ ލަނޑު ޖެހިތާ ދެ މިނެޓު ތެރޭ ރޮނާލްޑޯ ވަނީ އިތުރު ލަނޑެއް ކާމިޔާބުކޮށް، ހެޓްރިކް ފުރިހަމަކޮށްފައެވެ. ރޮނާލްޑޯ އެ ލަނޑު ކާމިޔާބުކުރީ ބެނާޑޯ ސިލްވާ ދިން ބޯޅައަކުންނެވެ. ލިތުއޭނިއާ ޕެނަލްޓީ އޭރިއާ ތެރެއިން ރޮނާލްޑޯއަށް ބޯޅަ ލިބުނު އިރު، ގޯލުގެ ކުރިމަތީ އޭނާ ހުރީ ވަރަށް ހުސްކޮށެވެ.\nޔޫރޯ ކޮލިފައިންގައި ލިތުއޭނިއާ ކޮޅަށް ލަނޑެއް ޖެހުމަށް ފަހު ޕޯޗުގަލްގެ ކުޅުންތެރިންނާއެކު ރޮނާލްޑޯ އުފާފާޅުކުރަނީ -- ފޮޓޯ/ އޭއެފްޕީ\nމެޗުގެ 77 ވަނަ މިނެޓުގައި ރޮނާލްޑޯ ވަނީ އޭނާގެ އަދި ޕޯޗުގަލްގެ ހަތަރުވަނަ ލަނޑު ކާމިޔާބުކޮށްފައެވެ. އެ ލަނޑު ވެސް އޭނާ ކާމިޔާބުކުރީ ބެނާޑޯ ސިލްވާ ދިން ބޯޅައަކުންނެވެ. ޕެނަލްޓީ އޭރިއާ ތެރެއިން ރޮނާލްޑޯއަށް ބޯޅަ ލިބުމާއެކު އޭނާ ވަނީ ވަރަށް ފަސޭހަކަމާއެކު ލިތުއޭނިއާގެ ގޯލުގެ ކަނަކަށް ބޯޅަ އަމާޒުކޮށްލައިފައެވެ.\nމެޗުގައި ޕޯޗުގަލް އިން ކާމިޔާބުކުރި ފަސްވަނަ ލަނޑު ފެނިގެންދިޔައީ ދެވަނަ ހާފުގެ އިތުރު ވަގުތުކޮޅުގެ ތެރޭގައެވެ. ޕޯޗުގަލަށް އެ ލަނޑު ކާމިޔާބުކޮށްދިނީ ވިލިއަމް ކާވާޅިއޯއެވެ.\nޕޯޗުގަލް އަދިވެސް އޮތީ "ގްރޫޕު ބީ"ގެ ދެވަނައިގައެވެ. އެ ގްރޫޕުގެ އެއްވަނައިގައި އޮތް ޔޫކްރޭނަށް ފަސް މެޗުން 13 ޕޮއިންޓް ލިބިފައިވާ އިރު، ޕޯޗުގަލަށް ހަތަރު މެޗުން ލިބިފައިވަނީ އަށް ޕޮއިންޓެވެ. ތިންވަނައިގައި އޮތް ސާބިއާއަށް ފަސް މެޗުން ލިބިފައިވަނީ ހަތް ޕޮއިންޓެވެ. ހަތަރުވަނައިގައި އޮތް ލަގްޒެންބާގަށް ފަސް މެޗުން ހަތަރު ޕޮއިންޓް ލިބިފައިވާ އިރު، ގްރޫޕުގެ ފުލުގައި އޮތް ލިތުއޭނިއާއަށް ފަސް މެޗުން ލިބިފައިވަނީ އެންމެ ޕޮއިންޓެކެވެ.\nރޭ ކުޅުނު "ގްރޫޕު އޭ"ގެ މެޗުގައި ކޮސޯވޯ އަތުން 5-3ގެ ނަތީޖާއަކުން އިނގިރޭސިވިލާތް ވަނީ މޮޅުވެފައެވެ. އަމިއްލަ ގައުމުގައި ކުޅުނު އެ މެޗުގައި އިނގިރޭސިން ޖެހި ފަސް ލަނޑުގެ ތެރެއިން ދެ ލަނޑު ޖޭޑަން ސަންޗޯ ކާމިޔާބުކޮށްދިން އިރު، ރަހީމް ސްޓާލިން އާއި ހެރީ ކޭން ވެސް ލަނޑެއް ކާމިޔާބުކޮށްދިނެވެ. އަދި އެޓީމުގެ އަނެއް ލަނޑަކީ ކޮސޯވޯގެ މާޖިމް ވޮޖްވޮޑާ އަތުން ބައިކޮޅަށް ވަން ލަނޑެކެވެ. ކޮސޯވޯ އިން ކާމިޔާބުކުރި ތިން ލަނޑުގެ ތެރެއިން ދެ ލަނޑު ވެލަން ބެރިޝާ ކާމިޔާބުކޮށްދިން އިރު، އަނެއް ލަނޑު ކާމިޔާބުކޮށްދިނީ ވެޑަޓް މުރިގީއެވެ.\nރޭ ކުޅުނު ޔޫރޯ ކޮލިފައިން މެޗުގައި ފްރާންސް އިން ވެސް ވަނީ މޮޅެއް ހޯދައިފައެވެ. އެންޑޯރާއާ ދެކޮޅަށް އަމިއްލަ ގައުމުގައި ކުޅުނު އެ މެޗުން ފްރާންސް މޮޅުވީ 3-0ގެ ނަތީޖާއަކުންނެވެ. އެ މެޗުގައި ފްރާންސްގެ ލަނޑުތައް ކާމިޔާބުކޮށްދިނީ ކިންގްސްލީ ކޯމާން އާއި ކްލެމެންޓް ލެންގްލެޓް އަދި ވިސާމް ބެން ޔެޑާއެވެ. ރޭގެ މެޗުގައި ފްރާންސަށް ލިބުނު ޕެނަލްޓީއެއް އެންޓޮއިން ގްރީޒްމަން އަތުން ވަނީ ނާކާމިޔާބުވެފައެވެ. ރޭގެ މެޗުގެ ކުރިން ކުޅުނު ޔޫރޯ ކޮލިފައިން މެޗުގައި ވެސް ގްރީޒްމަން އަތުން ވަނީ ޕެނަލްޓީއެއް ނާކާމިޔާބުވެފައެވެ.\nގުޅޭ ޓެގު ކްރިސްޓިއާނޯ ރޮނާލްޑޯ ފުޓްބޯޅަ ޔޫރޯ ކޮލިފައިން\nރޮނާލްޑޯ ގައުމީ ޓީމަށް 99 ލަނޑު ހަމަކޮށްފި، ޕޯޗުގަލް ޔޫރޯއަށް\nގްރީސް ބަލިކޮށް، އިޓަލީން ޔޫރޯ 2020ގެ ޖާގައެއް ކަށަވަރުކޮށްފި\nރޮނާލްޑޯގެ ލަނޑަކާއެކު ސާބިއާ ބަލިކޮށް، ޕޯޗުގަލް އިން އުންމީދު އާކޮށްފި\nނުބައި ގައުމީ ސަލާމެއް ޖަހައިގެން އަލްބޭނިއާ ރުޅި އަރުވާލި މެޗުން ފްރާންސަށް މޮޅެއް\nފަހަތުން އަރައި، ނެދަލެންޑްސް އިން ޖަރުމަން ބަލިކޮށްފި


Sudan: Baghaavathaa dekolhah kuri muzaaharaa thakugai gina bayaku maruvjje | ThePress\nސޫދާން: ބަޣާވާތާ ދެކޮޅަށް ކުރި މުޒާހަރާގައި ހަމަނުޖެހުންތައް ހިނގާ ގިނަ ބަޔަކު މަރުވެއްޖެ\nސޫދާންގެ ބަޣާވާތުގެ ސަރުކާރާ ދެކޮޅަށް ކުރި މުޒާހަރާއެއްގެ ތެރެއިން / ފޮޓޯ: ޑެއިލީ ސަބާހް\nސޫދާންގެ އަސްކަރިއްޔާއިން މިދިޔަ މަހު އެގައުމަށް ގެނައި ބަޣާވާތާ ދެކޮޅަށް ވެރިރަށް ހަރްތޫމާގައި އިއްޔެ ކުރި މުޒާހަރާތަކުގައި ހިނގި ހަމަނުޖެހުންތަކުގައި ގިނަ އަދަދެއްގެ ބަޔަކު މަރުވެއްޖެއެވެ.\nސޫދާންގެ ސިއްހީ ހިދުމަތް ދޭ ފަރާތްތަކުން ބުނީ ބުދަ ދުވަހުގެ ހަމަނުޖެހުންތަކުގައި 14 މީހުން މަރުވެފައިވާ ކަމަށާ މިއަދަދު އިތުރުވުމަކީ ވެސް އެކަށީގެންވާ ކަމެެއް ކަމަށެވެ. އަދި މި ހަމަނުޖެހުންތަކުގައި އެތަށް ބަޔަކު ޒަހަމްވެފައިވާ ކަމަށް ރިޕޯޓްތަައް ބުނާ އިރު ހަމަނުޖެހުންތައް ހިނގަން މެދުވެރިވީ މުޒާހަރާގެ ބައިވެރިންނަށް އަމާޒުކޮށް ސޫދާންގެ ސަލާމަތީ ބާރުތަކުގެ މެންބަރުން ބަޑި ޖަހަން ފެށުމުން ކަމަށް ވެސް ހަބަރު ލިބެއެވެ.\nސޫދާންގެ ޑޮކްޓަރުންގެ ސެންޓްރަލް ކޮމިޓީން ބުނެފައި ވަނީ އިއްޔެގެ ހަމަނުޖެހުންތަކުގައި މަރުވި ގިނަ މީހުންގެ ފުރާނަ ގެއްލިފައި ވަނީ އަސްލު ވަޒަން ބޭނުންކޮށްގެން ދީފައިވާ ހަމަލާތަކުން ލިބުނު އަނިޔާތަކުގެ ސަބަބުން ކަމަށެވެ. އަދި ހަމަނުޖެހުންތަކުގެ ސަބަބުން އަނިޔާ ލިބި ހޮސްޕިޓަލްގައި ފަރުވާ ހޯދަމުން ދިޔަ ބައެއް މީހުން ވެސް ސަލާމަތީ ބާރުތަކުން ހައްޔަރުކުރި ކަމަށް ސޫދާންގެ ޑޮކްޓަރުންގެ ކޮމިޓީން ވަނީ ބުނެފައެވެ.\nއެހެން ނަމަވެސް ސޫދާންގެ ސަލާމަތީ ބާރުތަކުން ބުނެފައި ވަނީ މުޒާހަރާތައް ކޮންޓްރޯލް ކުރުމަށް ސަލާމަތީ ބާރުތަކުން އަސްލު ވަޒަން ބޭނުން ނުކުރާ ކަމަށެވެ. ސޫދާންގެ އަސްކަރީ ސަރުކާރުން ވަނީ މި ހަމަނުޖެހުންތައް ތަހްގީގުކުރާނެ ކަން އިއުލާނު ކޮށްފައެވެ.\nސޫދާންގައި އިއްޔެ މުޒާހަރާ ކުރީ އެގައުމުގައި މިހާރު އޮތް ބަޣާވަތުގެ ސަރުކާރު އުވާލާ މަދަނީ ސަރުކާރަކަށް ވެރިކަން ހަވާލުކުރުމަށް ގޮވާލާއެވެ. އަދި ބަޣވާތުގެ ލީޑަރުންގެ ޝަރީއަތް ހިންގުމަށް ވެސް އެއްވި މީހުން ވަނީ ގޮވާލާފައެވެ.\nބަޣާވާތް މުޒާހަރާ ދުނިޔެ ސޫދާން


Dhivehi film "balhin'dhu" ge Reshooting kuriyah ebagendhan : Moga | Fenvaru Online\nދިވެހި ފިލްމު "ބަޅިނދު"ގެ ރީޝޫޓިން ކުރިޔަށް އެބަގެންދަން: މޮގާ\n13:47 - 14 ސެޕްޓެމްބަރު 2020 -0ކޮމެންޓް\nޑާކްރެއިންގެ "ބަޅިނދު"ގެ ކާސްޓަށް ބޮޑު ބަދަލުތަކަކާއެކު އެފިލްމުގެ ޝޫޓިން ފެށިގެން ކުރިޔަށް އެބަގެންދެއެވެ.\nކޮވިޑްގެ ކަންތައްތަކާ ގުޅިގެން މިފިލްމުގެ ޝޫޓިންއޮތީ ހުއްޓާލެވިފައެވެ. ޝޫޓިން މެދުކަޑާލިއިރު ފިލްމުގެ 75 ޕަސެންޓް ނިމިފައިވާކަމަށް ޑާކް ރެއިންގެ ވެރިޔާ އަދި ޕްރޮޑިއުސަރ މުޙައްމަދު ޢަލީ (މޮގާ) ވަނީ މީޑިޔާއަށް މައުލޫމާތުދީފައެވެ.\nމޮގާ ބުނާގޮތުގައި މިފިލްމުގެ ކާސްޓަށް ގެނެވުނު އެންމެ ބޮޑު ބަދަލަކީ މަޝްހޫރު އެކްޓަރ ޖުމައްޔިލް ނިމާލްގެ ބަދަލުގައި އެ ރޯލަށް، މަޝްހޫރު އެކްޓަރ ޢަލީ ޢާޒިމް (ދޮން އައްޔަ) ކަމުގައެވެ. އަދި ޖުމައްޔިލްގެ ހުރިހާ ޝޫޓްއެއް އަލުން ރީޝޫޓް ކުރަންޖެހޭ ކަމަށެވެ. އަދި ކާސްޓުންގެ ތެރޭގައި ސަރާގެ އިތުރުން މުޙައްމަދު ޔުނާންވެސް ހިމެނުނު ކަމުގައެވެ. ނަމަވެސް އެތަރިންގެ ބަދަލުގައި މިހާރު އެފިލްމުން ފެނިގެންދާނީ ދޮން އައްޔަ، މަޖޫ އަދި ނުޒޫ އާއި ފީޗާ ފިލްމެއްގައި ލީޑް ކުޅެފައިވާ ޝަރަފް ޢަބްދުﷲ ކަން ފާހަގަކޮށްލެވެއެވެ.\nމިފިލްމުގެ ކާސްޓުގައި ހިމެނެނީ ޢަލީ އާޒިމް (ދޮން އައްޔަ)، އިސްމާޢީލް ޖުމައިހް (ޖުމާ)، އައިމިނަތު ރަޝްފާ (އާޝާ)، މަރްޔަމް މަޖުދާ (މަޖޫ)، އައިޝާ، ޝަރަފް ޢަބްދުﷲ، ނުޒުހަތު ޝުޢައިބް (ނުޒޫ)ގެ އިތުރުން ހުނޭޝާ އާދަމް ނަސީރުއެވެ.\nމިފިލްމަކީ ހަގީގީ ހާދިސާއެއްގެ މައްޗަށް ބިނާވެގެންވާ ބިރުވެރިފިލްމެކެވެ.


Fifa ge raeesakah meege fahun ginavegen 12 aharu\nފީފާގެ ރައީސަކަށް މީގެ ފަހުން ގިނަވެގެން 12 އަހަރު\nދުނިޔޭގެ ފުޓްބޯޅަ ޖަމިއްޔާ ފީފާގެ ރައީސް ކަމުގެ މަގާމުން މީގެ ފަހުން ދެން އެކަކަށް އެންމެ ގިނަވެގެން ވެސް ހުރެވޭނީ 12 އަހަރު ކަމަށް ފާސްކޮށްފި އެވެ.\nސްވިޒަލޭންޑްގެ ޒިއުރިކްގައި މިހާރު ހިނގަމުންދާ ފީފާ ކޮންގްރެސްގައި ނިންމާފައިވަނީ ރައީސަކަށް ދެން ލިބޭނީ ގިނަވެގެން ހަތަރު އަހަރުގެ ތިން ދައުރު ކަމަށެވެ.\nއޭގެ ފަހުން އާ ރައީސަކަށް ޖާގަ ދޭން ޖެހޭއިރު ފީފާގެ އެންމެ އިސްމަގާމުތަކުގައި ތިއްބަވާ ބޭފުޅުންގެ މުސާރައަކީ ހާމަނުކުރާނެ އެއްޗެއްގެ ގޮތުގައި ވެސް ވަނީ ނިންމައިފަ އެވެ.\nފީފާގެ ރައީސް ކަމުގައި މިދިޔަ 18 އަހަރު ހުންނެވީ ސެޕް ބްލެޓާ އެވެ. 1998 ވަނަ އަހަރު ރައީސް ކަމަށް ވަޑައިގެންނެވި ބްލެޓާ މިހާރު ހުންނެވީ ކޮރަޕްޝަނުގެ ތުހުމަތުގައި ފުޓްބޯޅައިން މިދިޔަ ޑިސެމްބަރު މަހުން ފެށިގެން ސަސްޕެންޑްކޮށްފަ އެވެ.\nއޭނާގެ ބަދަލުގައި އާ ރައީސަކު ވެސް މިއަދު އިންތިހާބު ކުރާނެ އެވެ. އެ މަގާމަށް ވާދަކުރަނީ ފަސް ބޭފުޅެކެވެ. އެއީ ފީފާގެ ކުރީގެ ނާއިބް ރައީސް ޕްރިންސް އަލީ ބިން އަލް ހުސައިން އާއި އޭއެފްސީގެ ރައީސް ޝައިހް ސަލްމާން ބިން އިބްރާހީމް އަލްހަލީފާ އާއި ޔޫއޭފާގެ ޖެނެރަލް ސެކްރެޓަރީ ޖިއާނީ އިންފަންޓީނޯ އާއި ސެކްވާލޭ އަދި ބްލެޓާގެ ކުރީގެ އެޑްވައިޒަރު ޖެރޯމް ޝެމްޕޭން އެވެ.\nއާ ރައީސަކު ހޮވަން އިންތިހާބު މިބާއްވާނީ ޖެހިޖެހިގެން ފަސް ވަނަ ދައުރަކަށް ހޮވިވަޑައިގަތްތާ ތިން ދުވަސް ފަހުން އިސްތިއުފާ ދެއްވަން ނިންމައި ބްލެޓާ އިންތިހާބަށް މިދިޔަ ޖޫން މަހު ފުރުސަތު ހުޅުވާލުމުންނެވެ.


04 އޮކްޓޫބަރު 2020 އިން ފެށިގެން ޢަމަލުކުރަން ފަށާފައިވާ “ބްރޯޑްކާސްޓްކުރުމުގެ ލައިސަންސްއާ ގުޅޭ އުސޫލް” ގެ ދަށުން ކޮމިޝަނުން ދޫކުރާ ބްރޯޑްކާސްޓްކުރުމުގެ ލައިސަންސްތައް އައު ފޯމެޓެއްގައި ދޫކުރުމަށާއި، މީގެކުރިން ކޮމިޝަނުން ދޫކޮށްފައިވާ ބްރޯޑްކާސްޓްކުރުމުގެ ލައިސަންސްތައް އައު ފޯމެޓަށް (އެއްވެސް އަގަކާނުލައި) ބަދަލުކުރުމަށް 04 އޮކްޓޫބަރު 2020 ފެށިގެން3އެޕްރީލް 2021 ގެ ކުރިން ކޮމިޝަނަށް ހުށަހެޅުމަށް ކޮމިޝަނުން ނިންމާފައިވާކަން އަންގަމެވެ.\nވީމާ ހުރިހާ ބްރޯޑްކާސްޓަރުން ވެސް މިކަމަށް ސަމާލުކަން ދެއްވުމަށް އިލްތިމާސްކޮށް ހަނދާންކޮށްދެމެވެ.\n12 ފެބްރުވަރީ 2021


26 ސެޕްޓެންބަރ 2020 | ހޮނިހިރު 01:58\nމުޅި ދުނިޔޭގައި ކޮވިޑް-19 ހަލުވިކަމާއެކު ފެތުރެމުންދާއިރު، މިހާތަނަށް މުޅި ދުނިޔެއިން 32,670,606 މިހަކު ބައްޔަށް ޕޮޒިޓިވްވެއްފައިވެއެވެ. އަދި މިހާތަނަށް 991,125 މަރުވެފައިވެއެވެ. ތަޖުރިބާކާރުން ބުނާގޮތުގައި މި އަދަދުތައް ހިސާބުތަކުން ދެއްކިނަމަވެސް، އަދަދުތައް އުޅޭނީ މިއަށްވުރެ ދެ ގުނަ މަތީގަ އެވެ. ސަބަބެއްކަމަށް ތަޖުރިބާކާރުން ފާހަގަކުރާ ކަމަކީ ޓެސްޓުކުރެވޭ މިންވަރު ދަށްވުމެވެ.\nމެކްސިކޯގައި ކޮވިޑް-19 ގައި މަރުވާ މީހުންގެ ހަށިގަނޑުތައް ވަޅުލުމަށް ތައްޔާރުކުރެވުނު ގަބުރުސްތާނެއްގެ މަތިން ނަގާފައިވާ މަންޒަރެއް - މި ގަބުރުސްތާނަކީ ކޮވިޑް-19 ފެތުރެން ފެށި ދުވަސްވަރު ތައްޔާާރުކުރެވުނު ގަބުރުސްތާނެއް. ނަމަވެސް މިހާރު މި ގަބުރުސްތާނު ފުރުމަކާއި ގާތަށް ވަނީ ގޮސްފައި. މިހާތަނަށް 75000 އަށްވުރެ ގިނަ މީހުން ވަނީ މި ބަލީގައި މަރުވެފައި. (ސެޕްޓެމްބަރ 22، 2020) -- ފޮޓޯ: އޭޕީ\nކޮވިޑް-19 ގައި މަރުވި ފިރިމީހާގައި ބައްދާލައިގެން އޮތް އަންހެނެއް - މި ބަލީގައި މިހާތަނަށް އެންމެ ގިނައިން މަރުވެފައިވަނީ އުމުރުން ދުވަސްވީ މީހުން. (ޖުލައި 31، 2020) -- ފޮޓޯ: އޭޕީ\nއންޑޮނޭޝިއާގެ ޖަކާޓާގައި، ލޯބިވެރިޔާ މަރުވުމުގެ ސަބަބުން އަންހެނަކު ރޮނީ - ކޮވިޑް-19ގެ ސަބަބުން ލޯބުވެރިޔާގެ ޖަނާޒާ ކުރިއަށް ގެންގޮސްފަިއވަނީ އޮންލައިންކޮށް. ދެ ލޯބުވެރިންނަށް ކައިވެނނި ނުކުރެވުނީވެސް ކޮވިޑް-19ގެ ސަބަބުން. (ޖޫން 5، 2020) -- ފޮޓޯ: އޭޕީ\nއިރާގްގައި ކޮވިޑް ޖެހިގެން މަރުވާ މީހުން ވަޅުލުމުގައި ހަރަކާތްތެރިވާ މީހުން ވަރުބަލިވެ، އަރާމުކޮށްލުމަށް ޖައްސާލައިގެން. - ބަލީގައި މަރުވާ މީހުންގެ ހަށިގަނޑުތަކާއިމެދު އެކި ޤައުމުތަކުން އަމަލުކުރަމުން އަންނަނީ އެކިގޮތްގޮތަށް. (ޖުލައި 19، 2020) -- ފޮޓޯ: އޭޕީ\nކޮވިޑްގައި މަރުވި މީހެއްގެ ހަށިގަނޑު ބޭލުމުގައި ބަޔަކު ހަރަކާތްތެރިވަނީ. - މިހާތަނަށް އައިއިރު އެންމެ ގިނަ މީހުން ބަލީގައި މަރުވެފައިވަނީ އެމެރިކާގައި. (ޖުލައި 22، 2020) -- ފޮޓޯ: އޭޕީ\nއިރާނުގެ ވެރިރަށް ތެހެރާންގައި، ކޮވިޑް-19 އާއި ގުޅިގެން ސެލްފް އައިސޮލޭޝަންގައި ހުރި މީހަކު މިއުޒިކް ކުޅެނީ - ކޮވިޑް-19 ގެ ސަބަބުން އާއިލާތަކާއި ދުރުގައި އެކަނި އެތަށް ދުވަސްތަކެއް ހޭދަކުރަންޖެހިފައިވޭ. އެކަމުގެ ސަބަބުން ނަފްސާނީ އެކި މައްސަލަތަކާއި ކުރިމަތިލާންޖެހޭ. (އޭޕްރީލް 5، 2020) -- ފޮޓޯ: އޭޕީ\nއުމުރުން 25 އަހަރުގެ ނަރުހެއް، އިޓަލީ ހޮސްޕިޓަލެއްގައި މަސައްކަތް ކުރުމަށްފަހު، ފޭސް މާސްކް ނަގައިގެން - މެދުކެނޑުމެެއް ނެތި ގިނަ ގަޑިއިރުތަކެއްގައި ނަރުހުން ފޭސް މާސްކާއެކުގައި މަސައްކަތް ކުރަންޖެހުމުން، މޫނު މަތީގައި އެކަން ފާހަގަވާން ހުރޭ. (މާރިޗު 27، 2020) -- ފޮޓޯ: އޭޕީ


Badhalu dhinumugai sarukaarun thafaathu kurun gengulhey: Dheebaja | Mihaaru\nބަދަލު ދިނުމުގައި ސަރުކާރުން ތަފާތުކުރުން ގެންގުޅޭ: ދީބާޖާ\n26 ޖުލައި 2020 - 14:58\nމިއަދު ފާހަގަކުރާ ރާއްޖޭގެ 55 ވަނަ މިނިވަން ދުވަހާ ގުޅުވައިގެން ދީބާޖާ އިން ނެރުނު 15 ސޮފްހާގެ ބަޔާނެއްގައި ބުނީ، ވިމްލާ ކޮންސްޓްރަކްޝަނަށް ބަދަލު ދިނުމާ ގުޅިގެން ރައްޔިތުންގެ މަޖިލީހަށް މައްސަލައެއް ހުށަހެޅުމުން، އެއީ ކޯޓުގައި ހިނގާ ކަމަކަށް ވާތީ އެކަމުގައި ބަހުސް ނުކުރަން އޭރު މަޖިލީހުން ނިންމި ކަމަށެވެ. އެކަމަކު، ދީބާޖާގެ މައްސަލަ މަޖިލީހަށް ހުށަހަޅައި ބަހުސް ކުރީ އެ މައްސަލަ ސިވިލް ކޯޓުގައި ހިނގަމުން ދަނިކޮށް ކަމަށާއި އެހެންވެ، އެ ކުންފުންޏާ މެދު މަޖިލީހުން ތަފާތު ކުރުމެއް ގެންގުޅޭ ކަމަށް ދީބާޖާ އިން ތުހުމަތު ކުރި އެވެ.\nދީބާޖާއަށް ބަދަލު ނުދޭން އޮޑިޓާ ޖެނެރަލް އެންގެވުން\nދީބާޖާ އަށް ބަދަލު ނުދިނުމަށް އަންގައި އޮޑިޓާ ޖެނެރަލް ނެރުއްވި ރިޕޯޓާ ގުޅިގެން، އޭނާ މާލިއްޔަތު ކޮމިޓީ އަށް ހާޒިރު ކުރުމަކީ މިހާރު ސުޕްރީމް ކޯޓުގައި ހިނގަމުންދާ މައްސަލަ އަށް ނުފޫޒު ފޯރުވުން ކަމަށް ވެސް ވަނީ ތުހުމަތު ކޮށްފަ އެވެ.\nދީބާޖާ އަށް ބަދަލުދިނުމާ ގުޅޭ މައްސަލަ މުރާޖައާ ކުރުމަށް ބަންޑާރަ ނައިބު އިބްރާހިމް ރިފްއަތު ވަނީ ސުޕްރީމް ކޯޓަށް ހުށަހަޅުއްވައިފަ އެވެ. އެކަމަކު، މައްސަލަ ކޯޓަށް ބަލައިގަތް ނަމަވެސް އަޑުއެހުންތައް އަދި ނުފަށަ އެވެ.\n"... މި ކަންކަމުގެ ސަބަބުން ދީބާޖާއާ މެދު ގާނޫނާ ހިލާފަށް އަމަލުކޮށް، ތަފާތު ކުރުމާއި ޒާތީ ކަމެއް އޮތްކަން ވަރަށް ރަނގަޅަށް ހާމަވޭ. ދީބާޖާ ފިޔަވައި ކޯޓުގެ ހުކުމާ ލައިގެންނާއި ނުލައި ވެސް އެތައް ރުފިޔާގެ ބަދަލެއް ދައުލަތުން އެވެނި މިވެނި ކުންފުންޏަކަށް ދީފައިވާއިރު ރައްޔިތުންގެ މަޖިލީހާއި މާލިއްޔަތު ކޮމެޓީ ނިދާފައި އޮވެފައި ދީބާޖާއާ ޖެހުމުން ހޭ އަރާ،" އުތުރު ޕްރޮވިންސްގައި ފެރީގެ ޚިދުމަތް ދިނުމަށް މަޖިލީހުގެ މިހާރުގެ ރައީސް މުހައްމަދު ނަޝީދުގެ ވެރިކަމުގައި ހަވާލުކުރި ކުންފުނީގެ ބަޔާނުގައިވެ އެވެ.\n"މިފަހަރު ވެސް މާލިއްޔަތު ކޮމެޓީ އާއި އޮޑިޓާ ޖެނެރަލް މި ހޭއެރީ ދައުލަތުން ސުޕްރީމް ކޯޓަށް ހުށަހަޅައިފައިވާ ރިވިއުގެ މައްސަލައަށް މި ޖުލައި މަހުގެ 19 ވަނަ ދުވަހު ޖަވާބުދާރީވުމުން އެކަމަށް ކެތް ނުކުރެވިގެން."\nDheebaja ge inzaaru: Auditor general ge massala supreme court ah hushahalhan visnan"\nދީބާޖާއިން ޒިޔަތަށް ފާޑު ކިޔުން\nދީބާޖެ ބަޔާނުގައި ބުނީ، ޝަރުއީ ދާއިރާ އިން ނިންމާފައިވާ ނިންމުންތަކަށް އޮޑިޓާ ޖެނެރަލާއި މާލިއްޔަތު ކޮމިޓީން ފާޑު ކިޔުމުން ދިވެހި ދައުލަތަށާއި އަމިއްލަ ވިޔަފާރިތަކަށް ބޮޑެތި ގެއްލުންތަކާ ކުރިމަތިވާ ކަމަށެވެ.\n"މިފަދަ ހަގީގަތެއް ނެތް ނުރައްކާތެރި ވާހަކަތަކުގެ މައްޗަށް ރައްޔިތުންގެ މަޖިލީހުންނާއި ދައުލަތުގެ އެހެނިހެން ބާރުތަކުން އެ މައްޗަށް ބަރޯސާވެއްޖެ ނަމަ އިސާހިތަކު ދިވެހި ދައުލަތް އަނދިރި ކަމެއްގެ ތެރެއަށް ވެއްޓި، އިގުތިސާދު އިނދަޖެހި، އެތައް ބައެއްގެ ދިރިއުޅުމަށާއި ވަޒީފާތަކަށް އޭގެ ނޭދެވޭ އަސަރުކޮށް ފަގީރުކަމާ ދިމާލަށް ގައުމު ގޮސްފާނެ،" ބަޔާނުގައި ވެ އެވެ.\nޖުމްހޫރީ ޕާޓީގެ ލީޑަރު، ގާސިމް އިބްރާހިމްގެ ކުންފުނިތަކަށް ދީފައިވާ ރަށްތަކުގެ އެއްބަސްވުންތައް ސިޔާސީ އެކި ސަބަބުތަކަށްޓަކައި މީގެ ކުރިން ބާތިލް ކުރުމުން، އޭގެ ބަދަލުގައި ދައުލަތުން ފައިސާ އާއި އިތުރު ރަށްތައް ދޭން ޖެހިފައިވާ ކަމަށް ވެސް ދީބާޖާ އިން ބުންޏެވެ. އެހެންކަމުން އޮޑިޓާ ޖެނެރަލް ހަސަން ދައްކަވާ ވާހަކައިގައި ބުރަދަނެއް ނެތް ކަމަށް ދީބާޖާ އިން ބުންޏެވެ.\nދީބާޖާ އަށް ބަދަލު ދޭން ނުޖެހޭނެ ކަމަށް އޮޑިޓާ ޖެނެރަލް ހަސަން އެންގެވުމުން އެ ކުންފުނިން މީގެ ކުރިން ވަނީ އޭނާއާ ދެކޮޅަށް ވެސް ބަޔާނެއް ނެރެ، އޮޑިޓާ ޖެނެރަލް މަގާމުން ވަކިކުރަން ސުޕްރީމް ކޯޓަށް ހުށަހަޅަން ޖެހިދާނެ ކަމުގެ އިންޒާރު ދީފަ އެވެ.\nDheebaja Noosbayyan 26.07.20@SCMaldives @presidencymv @AGOmv @mvpeoplesmajlis @MaldivesJSC @Mihaarunews @sunbrk @avasmv @DhiyaresNews @cnm_mv @Raajje_tv @Ch13official @VMediaVTV @Sangu_tv @ibusolih @MohamedNasheed @Mnashiz @Yaugoob181 @AlhanFahmy @bambukeyo @bambukeyoJ\n— Dheebaja Investment Pvt Ltd (@dheebaja) July 26, 2020\nނަޝީދުގެ ވެރިކަމުގައި 2010 ވަނަ އަހަރު ސަރުކާރުން ދީބާޖާއާ އެކު ހެދި އެއްބަސްވުން 2013 ވަނަ އަހަރު ކުރީގެ ރައީސް މުހައްމަދު ވަހީދުގެ ވެރިކަމުގައި ބާތިލްކުރި މައްސަލައިގައި ގެއްލުމުގެ ބަދަލަށް އެ ކުންފުނިން 2.4 ބިލިއަން ރުފިޔާ ހޯދަން ދައުވާ ކުރި އެވެ. ނަމަވެސް ބަދަލުގެ ގޮތުގައި 348 މިލިއަން ރުފިޔާ އެ ކުންފުންޏަށް ދައްކަން ކޯޓުން ކުރިން އޮތީ ހުކުމް ކޮށްފަ އެވެ. އެ ހުކުމް ސުޕްރީމް ކޯޓުން ވެސް ވަނީ ދަމަހައްޓައިފަ އެވެ.\nއެހެންވެ، ދީބާޖާ އިންވެސްޓްމެންޓަށް ބަދަލުގެ ގޮތުގައި 174 މިލިއަން ރުފިޔާ ދޭން ރައީސް އިބްރާހިމް މުހައްމަދު ސޯލިހު ނިންމެވި ނަމަވެސް، އެކަން ވަކި ހިސާބަކުން މަޑުޖައްސަވައިލެއްވީ އެކިއެކި ފިއްތުންތަކާ ހެދި އެވެ. އެންމެ ފަހުން އެ މައްސަލަ މުރާޖައާ ކުރަން ސުޕްރީމް ކޯޓަށް ހުށަހެޅުއްވީ ރައްޔިތުންގެ މަޖިލީހާއި އެހެނިހެން ފަރާތްތަކުން ބޮޑެތި ފިއްތުންތަކެއް ސަރުކާރަށް ކުރިމަތި ކުރުމުންނެވެ.\nދީބާޖާ މައްސަލައިގައި، މާލިއްޔަތު ކޮމިޓީން އެދިގެން އޮޑިޓް އޮފީހުން ހެދި ޚާއްސަ އޮޑިޓުގައި، އޮޑިޓަ ޖެނެރަލް ލަފާ ދެއްވީ ދައުލަތުން އެއްވެސް ބަދަލެއް ދީބާޖާ އަށް ނުދިނުމަށެވެ.\nސުޕްރީމް ކޯޓް ކޮރަޕްޝަން މަޖިލީހުގެ މާލިއްޔަތު ކޮމިޓީ އޮޑިޓާ ޖެނެރަލް ހަސަން ޒިޔަތު، އޮޑިޓަ ޖެނެރަލް ދީބާޖާ އިންވެސްޓްމަންޓް ރައްޔިތުންގެ މަޖިލިސް ދިވެހި ސަރުކާރު\nދީބާޖާ ބުންޔަސް މީ ހަމަ ހަގީގަތް.. މި ކުންފުނި ވީ މާ ހަމަ ތަފާތު\nހެލްތް މިނިސްޓްރީ ކޮރަޕްޝަން ބަލާ\nދީބަޖާއަކީ ފޭކެއް. ރައްޔިތުންގެ މާލިއްޔަތު ކާލަން އުފެއްދި ޕޭޕަރ ކުންފުންޏެއް. ކުންފުނީގެ ކެޕިޓަލްގަ މުކޮސްވެސް ނެތް. ގެއްލުމުގެ ގޮތުގަ ހޯދަން އެދެނީ ޚިޔާލީ ފޮލާތަކެއް ކައްކައިގެން ލިބުނު ކަމަށް ބުނާ ގެއްލުން. ބަތްފެރީއެއް ނުދެއްދޭ އިމާރާތްކުރި ޓާމިނަލްއެއް ނުދެއްކޭ. ހަމައެކަނި އޮތީ ކުޑަކުރަތު. އެއީ މާކުރަތު ރައްޔިތުންނާއި ދިވެހިންގެ ޙައްގެއް.\nދީބާޖާގެ ޑިރެކްޓަރުން ރައްޔިތުންނަށް މިހާރުން ހާމަ ކޮށްދޭނީ ކޮން އިރަކުންތޯ؟ ކުރިން ގޯޙެއް ހިނގާފައި އޮތުމަކީ ތާއަބަދަށް އެގޯސް ދަމަހައްޓަން އޮތް ހުއްޖަތެއް ނޫން. ކުރިން ސެޓްލްމަންޓް ދިނީވެސް ގޯސްކޮށް. ދީބާޖާއަށްވެސް ދޭން ޖެހޭނީ ގޯސްކޮށް. މަގޭ ނަޒަރުގައި މިހެން ކޮންޓްރެކްތަށް ކެންސަލް ކޮށްގެން ދޭންޖެހޭ ލާރިދޭންޖެހޭނީ ރައްޔިތުންގެ ލާރިއަކުން ނޫން. އެޕާޓީއަކުން ނުވަތަ އެސިޔާސީވެރިން.\nބަދަލުދެވެނީ ހަމައެކަނި ރައްޓެހިންނަށް ވަރަށްސާފު\nއެއްބަސް ވުމާ ހިލާފު ވިކަންނިންމާނީ ކޯޓުން\nދިބާޖާ ވަނީ ފުރަތަމަ ދުވަހުންފެށިގެން އެއްބަސްވުމާއި ޚިލާފުވެފަ، އެހެންކަމުން ރައްޔިތުންނަށްވީ ގެއްލުމުގެ ބަދަލު އެކުންފުނިން ހޯދައިދިނުމަށް ދައުވާ ކުރުމަށް އެދި ދަންނަވްން\nދީބާޖާއައް ބަދަލުދޭކައްނުޖެހޭ، ދީބާޖާއައް ދައުލަތުން ޖެހެނީ ދައުވާކުރަން، ފެރީ ހުއްޓާލީމަ ދައުލަތައްވީގެއްލުމުގެ ބަދަލު އަދި ދީފަވާރައްތަކުން ނެގިފައިދާގެ ބަދަލުހޯދަން.\nއެއް ތަފާތެއް ގެންގުޅޭނޭސްކަމެއްނެތް. އެއްވެސް ބަޔަކަށް ބަދަލުނުދިނީމާ ދެން ތަފާތުކުރެޔެކޭ ނުކިޔޭނެ. ދެން ހުންނަންޖެހީ އަނގަމަޑުންލައިގެން.\nތިހާ ބޮޑު ގެއްލުމެއް ލިބުނު ކުންފުންޏެއް ވިއްޔާ، މީރާ އިން ނިކަން މި ދީބާޖާ ކުން ފުނިން ދައުލަތައް ދައްކާފަ ހުރި ޓެކުހުގެ އަދަދު ބުނެދެވިދާނެތޯ.


Nafrathun Vevunu Loabi - 25 | Vaahaka ނަފްރަތުން ވެވުނު ލޯބި – 25 – Vaahaka\n3k30\tDecember 24, 2021\nމާޝާގެ ރުއިމުގެ އަޑަށް މިޝަލް ދުވެފައި އައިސް ކޮޓަރިއަށް ވަނެވެ. މާޝާގެ ހާލު ފެނި މިޝަލްގެ ލޮލުން ކަރުނަ އިރާލިއެވެ.\nފައިހާ އެތަށް ފަހަރަކު ގޮވުމުން ފާރިޝް ތެދުވެ ފެންވަރައިގެން ސައިބޯން ނުކުތެވެ. އޭރު އަޒާން އާއި ފައިހާ އޭނަގެ އިންތިޒާރުގައި ކާގެ ތެރޭގައި ތިއްބެވެ. "ކޮބާ ދޮންބެ" އިޒާން ފެންނަން ނެތުމުން ފާރިޝް ސުވާލު ކޮށްލިއެވެ. "އަންހެނުންގެ ޑޮކްޓަރ ކުއްލިއަކަށް މާ ބަނޑު މީހަކާއި އެކީ އިންޑިއާއަށް ދާން ޖެހުނީ އެހެންވެ ދެން ތިބި ޕޭޝަްޓުން ދޮންބެ އާއި ހަވާލުވީ" އަޒާން ރޮއްޓެއް ނަގާ ކާން ފެށިއެވެ. ފައިހާ ހަވީރު ޑިއުޓީ އަށް ދާން ޖެހޭތީ ގޭގައި ކުރަން ހުރި ކަންތައް ކޮށްލަން ނިންމިއެވެ. ފާރިޝް މެންދުރުގެ ޑިއުޓީ އޮތުމުން ބޭރަށް ނުކުމެލީ ފައިހާއަށް އެއްޗެއް ވަނުމަށް ހިތުލައިގެންނެވެ. އަޒާން ފިހާރައިން ކެނޑިގެން ވަނީ މޮޑެލިންގ ގެ ދާއިރާއިން ކުރިއަށް ދާން ނިންމައިގެނެވެ. އެގޮތުން މޮޑެލިންގ އެއްގެ ގައިގައި ހުންނަންޖެހޭ ހުރިހާ ސިފައެއް އަޒާންގެ ގައިގައި ހުރުމުން ފޮޓޯ ޝޫޓަރެއް އަޒާން އަށް ވަނީ އޮފާއެއް ދީފައެވެ. އެގޮތުން އައުޓްޑޯ ދޮޓޯޝޫޓަކަށް ދިއުމާއި އިންޑޯ ދޮޓޯޝޫޓަކަށް ދާން ވަނީ މިމަހުގެ 23 ވަނަ ދުވަހަށް ދައުވަތު ދީފައެވެ. ވަކި ކަމެއް ނެތުމުން ސޯފާއަށް ވެއްޓިގަނެ ފޯނުން ޕަބްޖީ ހުޅުވާލިއެވެ. އަދި ގޭމު ކުޅެން ފެށިއެވެ. ފައިހާ އައިސް ގޮވުމުންވެސް އަޒާން އަށް މީހަކު އެއްޗެކޭ ކިޔާހެންވެސް ހީނުވެއެވެ. އެއަށް ވުރެ ބޮޑަށް އޭގެ އަވައިގައި އަޒާން އޮތީ ޖެހިފައެވެ. އެންމެ ފޯރި އެރި ހިސާބުން އަޒާންގެ ފޯނަށް ހަސީނާ ގުޅިއެވެ. ފޯނު ނެގުމުގެ ބަދަލުގައި ކަންޑާލީ ގޭމަށް އަވަލަވާފައި ހުރިލެއް ބޮޑުކަމުންނެވެ. އިރުކޮޅަކުން ފައިހާ ހަޅޭލަވަމުން އައި އަޑު އަޒާން އަށް އިވިގެން އެދިމާއަށް ބަލާލިއެވެ. އަތުގައި ފިހިގަނޑު އޮތެވެ. މޫނު ހުރީ ފުއްޓަރެއްހެން ހަދައިގެންނެވެ.\n"ކުޑަ ދޮން އަތު ފޯނު އޮންނަނީ ހަމައެކަނި ގޭމު ކުޅެންތައް؟ ކިހާ ވަރަކަށް ހަސީނާއްތަ ގުޅައިފި. އޭން. ހަމަ ގުޅާއިރަށް ތިޔަ ކަނޑާލަނީ." އަޒާންއަށް ކުށްވެރިއެއް ފަދައިން އިސްޖަހާލެވުނެވެ. މީގެ ކުރިން ދުވަހަކުވެސްފައިހާ ރުޅިއައިސް ހުއްޓާ އަޒާން އަކަށް ނުފެނެއެވެ. އަޒާން އެއްޗެކޭ ބުނަން ވާއިރަށް ފިހިގަނޑު ބިންމައްޗަށް ވައްޓާލައިފައި ފައިހާ ކޮޓަރިއަށް ވަދެ ދޮރު ޖެހިއެވެ. ގޭމް ނިއްވާލައިފާއި އަޒާން ހަސީނާއަށް ގުޅާލިއެވެ. "ދައްތަ ކަމަކު ތަ ގުޅީ އަޅުގަނޑަށް" އަޒާން ވާހަކަ ދެއްކީ ރީތި ބަހުންނެވެ. "އާން ދައްތައަށް ކަމެއް ކޮށްދީބަލަ. ދައްތަމެން ގެއަށް ގޮސް މާޝާ ގާތު ބުނެބަ ފޯނު ނަގާށޭ. ދައްތާ މިއުޅެނީ ކުމުންދޫގަ. މުހައްމަދު ބެއާއި އެކު." އަޒާން އެންމެ ރަނގަޅު ކަމުގައި ބުނެ ފޯނު ބޭއްވިއެވެ. ކޮޓަރިއަށް ވަދެ ގަމީހެއް ލައިގެން މާޝާގެ ގެއަށް ހ.ލައިޓް ހައުސްއަށް ދާން ސައިކަލު ދުއްވާލިއެވެ.\n"މާޝް. ކިހިނެއް ވީ؟ ތަނެއްގަ ޖެހުނީތަ؟ ވަރަ ބަނޑުގަ ރިއްސަނީތަ؟ ކީއްވެތަ ތިރޮނީ؟ ވީގޮތެއް ބުނެދީބަ މާޝް އަހަރެން އެބަ ހާސް ވެއޭ މިހާރު." މިޝަލް ސުވާލު ތަކެއް ބަންޑުން ކޮށްލިއެވެ. ގޭތެރެއަށް ވަދެގެން އައި އަޒާން އަށް މާޝާގެ ގިސްލުމުގެ އަޑު އިވުމުން ދުއްވައިގަނެވުނެވެ. ކޮޓަރި ދޮރުމައްޗަށް އެރުނު އިރު މާޝާ އޮތީ ތަޅުންގަނޑު މަތީގައެވެ. އެއް އަތުން ބަނޑު މަތީގައި އަތް އަޅައިގެން އަނެއް އަތުން މިޝަލް ގެ އަތުގައި ހިފައިގެންނެވެ. އަޒާން ބަލާކަށް ނުހުރެ އެންބިއުލާންސް އަށް ގުޅާލިއެވެ. ފަސް ވަރަކަށް މިނެޓު ތެރޭގައި އެންބިއުލާންސް ހ.ލައިޓް ހައުސް ކައިރިއަށް އައެވެ. މިޝަލްގެ އަތް ދަނޑި މައްޗަށް ލައިގެން މާޝާ ނެރެ އެންބިއުލާންސް އަށް ލުމުން މާޝާ އާއި އެކު އެންބިއުލާންސް ގައި ދިއުމަށް އެދި ސައިކަލު ގައި އަޒާން ހޮސްޕިޓަލަށް ދިޔައެވެ. އެންބިއުލާންސް އަށް ވުރެ ކުރިން ދެވުމުން އަވަހަށް ގުޅާލީ އިޒާން އަށެވެ. ނަމަވެސް ފޯނު ނުނެގުމުން ނަތާޝާ އަށް ގުޅާ މާޝާ އިރުކޮޅެއްގެ ތެރޭގައި ހޮސްޕިޓަލައް ގެނެވޭނެ ވާހަކަ ބުންޔެވެ. އަދި މާޝާގެ އަމަލު ހުރި ގޮތުން އެއީ ލޭބާ ޕެއިން ކަމެއް އަޒާން އަކަށް ނޭނގެއެވެ. ނަތާޝާ ނަރުސް ބަޔަށް ހާއްސަ ކުރެވިފައިވާ ޓެލެފޯންއިން އަންހެނުންގެ ހާއްސަ ޑޮކްޓަރ އަށް ގުޅާލިއެވެ. އެކޮޅުން ވާހަކަ ދެއްކީ ޑޮކްޓަރ އިޒާން ކަމުގައި އެކޮޅުން ޖަވާބުދިނެވެ. ނަތާޝާގެ ވާހަކަތަށް އަޑުއަހާފައި އިޒާން އެދުނީ އަވަހަށް ލޭބަރ ރޫމް ރެޑީ ކުރުމަށެވެ.\nމާޝާ ބަނޑުގައި ރިއްސާނީ ކީއްވެތޯ އިޒާން ބަލާލިއެވެ. ބެލި ބެލުމުން އެއީ ލޭބަރ ޕެއިން ނޫން ކަމަށެވެ. ޑޮކްޓަރު ލަފާދިނީ ސިޒޭރިއަންއަކަށް ދާށެވެ. މާޝާ ބާއްވާފައި އޮތީ ވިއްސާކޮޓަރީގައި ކަމުން އެތަނުގައި މަޑުކުރެވެނީ އެންމެ މީހަކަށެވެ. މާޝާގެ އެދުމުގެ މަތީން މާޝާ ކައިރީ މަޑުކުރީ މިޝަލް އެވެ. "މާޝް! ހިތްވަރު ކުރައްޗޭ! ބޭބީ އެކަންޏެއްނޫން މާޝް ވެސް ފުރިހަމަ ސިއްހަތެއްގަ އަހަރެން ބޭނުން" މާޝާ އޮތް އެނދު ނެރެން ފެށުމާއިއެކު މިޝަލް މާޝާގެ އަތުގައި ހިފާލާފައި ބުނެލި އެންމެ ފަހު ޖުމްލައަކީއެއީއެވެ. އޮޕަރޭޝަން ތިއޭޓަރަށް ވައްދާ އައްސިކުރުމަށްފަހު އިރުކޮޅެއް ފަހުން ދެން އިވުނީ ކުޑަކުޑަ ކުއްޖެއް ރޯލިއަޑެއެވެ. އޭރުގަޑިން ހަވީރު ހަތަރެއް ޖެހީއެވެ. ދުނިޔޭގެ ހުރިހާކަމެއްގެމަތިން މާޝާ ހަނދާން ނެތުނުކަނަލައެވެ.\n"މަރުހަބާ. އަންހެން ކުއްޖެއް" އެ ލޯބި ލޯބި ތުއްތު ދަރިފުޅު ނެގި ގޮތަށް ކުޑަވަގުތުކޮޅަކަށް މާޝާގެ މޭމަތީގައި ބާއްވާލިއެވެ. އެވަގުތު އެ ކުރެވުނު އެހިސާސްއަކީ މަޔަކަށް އެކަނި ކުރެވޭނޭ އިހްސާސްއެކެވެ. އެއީ ގަލަމަކުން ބަޔާންކުރެވޭފަދަ އިހްސާސެއް ނޫންކަން ޔަގީނެވެ.\nސިޒޭރިއަންގެ ކަންކަން ނިމި އިރުކޮޅެއްފަހުން ގާތުން ދިނުމަށް ދަރިފުޅު ގެނެސްބާއްވާލިއެވެ. މާޝާއަށް ދަރިފުޅު ރީއްޗަށް ފެނުނު ވަގުތަކީ އެއީއެވެ. ކުޑަކަމުން ސިފަކިއަން ނޭގުނަސް މިޝަލް ކުޑައިރުގެ ފޮޓާއަކާއި ވަރަށް ވައްތަރެވެ. ނަމަވެސް އިސްތަށިގަނޑު އެއީ ސީދާ އަހަރެންގެ ކިބައިން ވާރުތަ ވެފައިކަން އެނގެއެވެ. އެހާ ފަންވެފައި ދިގެވެ. ބޭބީގެ ހާލުވެސް ރަނގަޅުވުމާއި އެކު މާޝާ ދެން ބަދަލުކުރީ ރޫމަށްށެވެ. އެ ކޮޓަރިވެސް ހުރީ މަލުން ޒީނަތްތެރިކޮށްލާފައެވެ. ފާރުގައި " ވެލްކަމް ޓު މަދާ ހުޑް" ޖަހާފައި އިން ބެނާއެއް ހަރުކޮށްފައިއިނެވެ. ކޮޓަރިއަށް ގެނެސް ހަމަޖެހުމާއިއެކު އެންމެން އައިސް އ ތުއްތު ތުއްތު ދަރިފުޅު އުރާ އެކި މީހުންނާއި ވައްތަރު ކުރަން ފެށިއެވެ. އެންމެންވެސް އެއްބަސްވާ ކަމަކީ މިޝަލް އާއި ވައްތަރު ގޮތެއް ހުންނަ ކަމެވެ. ނަމަވެސް އަޒާން ބުނަނީ ދަރިފުޅު ވައްތަރީ މާޝާ އާއި ކަމެވެ.\nމާޝާ ހޮސްޕިޓަލުން ދޫކޮށްލީ5ދުވަސް ފަހުންނެވެ. ލޭ މަދުވެގެން ލޭއަޅަން ޖެހުމާއިއެކު އިތުރު ދުވަސްތަކަކަށް ބޭއްވީއެވެ. މިޝަލް އަށް ހޮސްޕިޓަލުގައި ނީއްދެވޭ ވަގުތު އަޒާން އައިސް މާޝާގެ ގާތުގައި އިނދެއެވެ. ގިނަ ވަގުތު ހުންނަން ޖެހުމުން ޝަކުވާއެއް ވެސް ނުކުރެއެވެ. އެއަށް ވުރެ މާޝާއެކު ވަގުތު ހޭދަކުރަން ލިބޭ ވަގުތު ކޮޅުވެސް އަޒާންއަށް އޮންނަނީ މަދުވެފައެވެ. ގެއަށް ބަދަލު ކުރެވުމާއި އެކު އެންމެން ވެސް ބެލީ ބޭބީއަށް ކިޔާނެ ރީތި ނަމެއް ފެނޭތޯއެވެ. ފައިހާ އެންމެ ފަހަރަކުވެސް މާޝާ ހޮސްޕިޓަލުގައި އޮއްވައި ނާންނާކަން އެނގުމުން ދެރަވިއެވެ. ނަމަވެސް ޝަކުވާއެއް ނުކުރެއެވެ. ފައިހާ އޭނަ ދެކެ ނަފްރަތު ކުރަނީ ކީއްވެބާއެވެ. މިހާރު ގުޅިއަސް ފައިހާ ފޯނުވެސް ނުނަގައެވެ. އެންމެން ވެސް ތަފާތު ނަންތައް ހޯދާ މާޝާ ގާތު ބުންޔެވެ. މިޝަލް އަށާއި އަޒާން އަށް ނަން ބުނެވުނީ އެކީގައެވެ. "އައިޝަތު ހާނިޔާ މިޝަލް އާދަމް". "އައި ލަވް އިޓް މި މަންމިގެ ލޯބި ނިޔާ" މާޝާ އެ ތުއްތު ދަރިފުޅުގެ ކޮލަށް ބޮސް ދިނެވެ. އަދި ތެދުވަން އުޅުމުގެ ތެރޭގައި އަރި އަޅާލިއެވެ.\nЗамеоие December 25, 2021\nޝާނީ January 3, 2022\nވެއިޓިންގް ފޯ ޕާރޓް 26😊♥\nރައުކަސް January 4, 2022\nއަނެއްބައި އަވަހަށް ނެރެދީބަ


Haasa Ehee Ah Beynunvaa Meehaku Muzaaharaa Ah Nikuthee "Hadhiya" Akah - Vaguthu\nހާއްސަ އެހީއަށް ބޭނުންވާ މީހަކު މުޒާހަރާ އަށް ނިކުތީ "ހަދިޔާ" އަކަށް!\nއަބްދުއްރަޝީދު މުޒާހަރާގައި – ފޮޓޯ: މިހާރު\nމިދިޔަ ހުކުރު ދުވަހު އިދިކޮޅު ފަރާތްތަކުން މާލޭގައި ކުރި މުޒާހަރާގައި ބައިވެރިވި ހާއްސަ އެހީއަށް ބޭނުންވާ މީހެއް ކަމަށްވާ އދ. މާމިގިލީ އަބްދުއް ރަޝީދު އެމުޒާހަރާގައި ބައިވެރިވީ "ސެކިއުލާ" މީހަކު ދިން "ހަދިޔާ" އަކަށް ކަމަށް އަހްމަދު ނަޝީދު (ޑީސީ ޑޭވް) ވިދާޅުވެއްޖެއެވެ.\nރައީސް ޔާމީންގެ އަރިސް ބޭފުޅެއް ކަމަށްވާ ކުރީގެ ސްޕޯޓްސް ކޮމިޝަނަރު ޑޭވް އަބްދުލްރަޝީދު އާއި އެކު ނަގާފައިވާ ފޮޓޯއެއް ފޭސްބުކްގައި އާންމު ކުރައްވަމުން ވިދާޅުވީ މުޒާހަރާގައި ބައިވެރިވީ ކީއްވެތޯ އަބްދުއް ރަޝީދު ކައިރީ އޭނާ އެއްސެވި ކަމަށެވެ.\nހަދިޔާ ދިން މީހާ ބުނީ ހަމައެކަނި ފޮޓޯއެއް ކަމަށް ވެސް އަބްދުއްރަޝީދު އާއި ހަވާލާދީ ޑޭވް ވިދާޅުވިއެވެ. ޑޭވް ވިދާޅުވީ އެއީ ރިޝްވަތު ނޫންތޯ ސުވާލު ކުރުމުން އަބްދުއް ރަޝީދު ހިނިތުންވެލުން ފިޔަވައި އިތުރު ޖަވާބެއް ނުދޭ ކަމަށެވެ.\nޑޭވް ފޭސްބުކްގައި ކުރައްވާފައިވާ ޕޯސްޓް\nއަސާގަނޑެއްގެ އެހީގައި ހިނގާބިނގާވެ އުޅޭ އަބްދުއް ރަޝީދު މުޒާހަރާ އަށް ނިކުތުމުން ގިނަ ބައެއްގެ ސަމާލުކަން އޭނާ އަށް ލިބުނެވެ.\nހުކުރު ދުވަހު ބައެއް މީޑިއާތަކަށް މައުލޫމާތު ދެމުން އޭނާ ބުނީ ގާސިމް އިބްރާހިމް ޖަރުމަނަށް ވަޑައިގަތުމުގެ ކުރިން ގާސިމްގެ ފަރާތުން ފައިސާގެ އެހީތައް އޭނާ އަށް ލިބެމުން އަންނަ ކަމަށާއި ނަމަވެސް މިހާރު ގާސިމް ރާއްޖޭގައި ނޫޅުއްވާތީ އެއްވެސް އެހީއެއް ނުލިބޭ ކަމަށެވެ.\nމާޗް 8, 2018 11:29\nއަހަރެމެންނަސް ނުހިނގޭތީ އަހަރެމެން ހިނގުމަށް އެހީއަކަށް ގެންގުޅޭ އަސާއަށް ވެސް މިކިޔަނީ " އަސާގަނޑު" ދެން ކިޔަންވީނު ނުހިނގޭ މީހާގަނޑު. ޓި ތިމީހުންނަށް ހިނގުނަސް މަލާމާތް ކުރުމަށް ބޮޑުވަރު. އާ އޯކޭ އަހަރެމެން ނުހިނގޭ ނުކުޅެދޭ މީހާގަނޑު މިގޮތަށް އުޅެމަރުވުން ނޫންގޮތެއް ނެތް. އެކަމަކު ތިމީހުން ހިނގޭ ، ކުޅޭދޭ މީހޫންނަށްވެސް ހަމަ މިކަހަލަ ދުވަހެއް ދައްކަވާފާނެ. ﷲ އަހަރެމެން ހެއްދެވި ގޮތަކަށް ޝުކުރުކުރަމުން ހަމަ މިގޮތުގަ ތިބޭނަން. އެކަމަކު އަހަރެމެންގެ ވެސް ޚިޔާލަކާ ސުޢޫރު ކިޔާއެއްޗަކާ ވާނެކަން ހަނދާން ކޮށްލާތި.\nމާޗް 8, 2018 11:32\nމުޒަހަރަޔަށް މީހަކު ނުނިކުންނާތީ ރުފިޔާ އަޅައިގެން މީހުން މުޒާހަރާއަށް ނެރޭކަން މިހިރަ ފާޅުވަނީ! އަދިވެސް އަގަ ފޮކޭތޯ ބަަލާތި!\nމާޗް 8, 2018 11:36\nސަރުކާރާ ދެކޮޅަށް ނުނިކުތުމަށް އެދި އަބުދުއްރަޝީދަށް ހަދިޔާއެއް ދީފަ އެއްޗެކޭ ކިޔަނީކީ ނޫންތަ؟ ބައިވަރު ގޮތްގޮތަށް ވާހަކަދެކެވިދާނެ.. މުހިންމީ ތެދު..\nމާޗް 8, 2018 11:51\nމިހާރުންމިހާރަށް ސަރުކާރުންދޭ އިނާޔަތް ކަނޑާލާ\nމާޗް 8, 2018 12:01\nއެހެންވީމާ ދެން ތިކޮޅުގަ އެންވެރިކަމާ މަސްވެރިކަން މިހާރުއޮތީ އުތަ\nމާޗް 8, 2018 12:05\n"އަސާގަނޑެއްގެ އެހީގައި ހިނގާބިނގާވެ އުޅޭ އަބްދުއް ރަޝީދު" މިއީ ވަރަށް ވެސް ދަށު ދަރަޖައިގެ ބަސްމަގު. މި ބޭފުޅާ އިތުރަށް ދެރަކޮށްލުން ނޫން ތޯ؟ ވަގުތަށް ހަމަ ސާބަސް!\nމާޗް 8, 2018 12:08\nތިބޭބެއައް ލިބޭ މުސްކުޅި ފައިސާ ކޮބާ؟ ނުކުޅުދޭ މީހުންނައް ލިބޭ ފައިސާ ކޮބާ؟ ސަންދޯކަށް އަޅާގެން ގެންދަންތަ އެބަހައްޓާފައި އަނިުާވެރި ގާސިމްގެ ފައިގަ ދޫލަން ގޮސް ތިއުޅެނީ. އަހަރުމެންގެ ފައިސާ އަހަރެމެންގެ ނުރުހުމުގައި ގަދަކަމުން ނަގާފައި މިމީހުންނަށް ދިނީމަ އޭގެން ބަގާވަތް ކުރަނީތަ؟؟؟؟؟؟\nމާޗް 8, 2018 12:12\nތިޔަމީހާއަކީ ބީ އެމް އެލް އޭޓީއެމް ކައިރީ އަބަދުވެސް ހުންނަމީހެއް! ކޮންމެހެން މަކާކަންފަށާ ތިޔަ މުޒާހަރާ އައް ދިޔަ ދިއުމެއް ކަމުގައި ނުބެލެވޭ!\nމާޗް 8, 2018 12:22\nކޮބާ ހީވެއްޖެ؟! ތީތިނަށް އެއްވާ އެންމެންގެ ވެސް ޙާލު. ލާމު އަތޮޅު ދައިތަވެސް އެވަރަށް ތެޅެނީ "ޅަސޮރުން" ކާމިޔާބު ވާތީޔޯ..! ކީކޭ ބުނާނީ ދެން..؟!\nމާޗް 8, 2018 13:18\n100 ރުފިޔާ ދީގެން އަޅުގަނޑުގެންގުޅޭ ބަންގާޅުސޮރު ވެސް ނެރެންއުޅުނު\nމާޗް 10, 2018 17:00\nލާރި ކޮޅެއް ދީގެން މުޒާހަރާއައް ނެރުނުގޮތައް ލާރި ކޮަޅެއް ދީގެން ތިކަން ވެސް ކުރެވިދާނެ.. އޭނަ އަމިއްލަ އަގު ނުހިފަހައްޓަންޔާ ބަޔަކު ނުޖެހޭ ހިފަހައްޓާކަށް.. މުސްކުޅި އަސާ ގަނޑެއް ހިފައިގެން އުޅޭ މީހާ އޭ ބުނަން ފުރުސަތު ދިނީ އަމިއްލަ އައް..


Alhanakee siyaasee gothun bodunuvaa kuda kujjeh: Ali Solih\nއަލްހާނަކީ ސިޔާސީގޮތުން ބޮޑުނުވާ ކުޑަކުއްޖެއް: އަލީ ޞޯލިހް\nމާލޭ ސިޓީގެ މޭޔަރުކަމަށް ވާދަކުރައްވާނެކަން އިއުލާންކުރައްވާފައިވާ އަލްހާން ފަހުމީއަކީ ސިޔާސީގޮތުން ބޮޑުނުވާ ކުޑަކުއްޖެއްކަމަށް ކޮމިއުނިކޭޝަންސް މިނިސްޓްރީގެ ސްޓޭޓް މިނިސްޓަރ އަދި ޖުމްހޫރީ ޕާޓީގެ ތަރުޖަމާނު އަލީ ޞޯލިހް ވިދާޅުވެއްޖެއެވެ.\nއެބޭފުޅާ މިހެން ވިދާޅުވީ ޖުމްހޫރީ ޕާޓީއާއި މެދު އަލްހާން ދެއްކެވި ވާހަކަތަކަކާއި ގުޅިގެން ވޮއިސްއިން ދެންނެވި ސުވާލުތަކަށް ޖަވާބުދެއްވަމުންނެވެ.\nއަލްހާން ކުރެއްވި ޓްވީޓެއްގައި ވިދާޅުވީ ޖުމްހޫރީ ޕާޓީ އަކީ ފިކުރެއް ނޫންކަމަށާއި 15އަހަރު ވީއިރުވެސް ލީޑަރަކީ ޤާސިމް އިބްރާހިމްކަމަށެވެ. އެގޮތުން އެޕާޓީއަކީ އެމަނިކުފާނު ވެރިކަމުގެ ހިއްސާ ހޯއްދަވަން ދަތުރުކުރައްވާ އުޅަނދަކަށް ނޫނީ ނުވިކަމަށާއި އައު ސިޔާސީ ލީޑަރޝިޕަކަށް ފުރުޞަތު ނެތުމަކި ޑިމޮކްރަސީ ދަންނަ ސަގާފަތެއް ނޫންކަމަށެވެ.\nމިކަމަށް ރައްދުދެއްވަމުން އަލީ ސޯލިހް ވިދާޅުވީ އަލްހާން ސިޔާސީގޮތުން ދައްކަވާ ވާހަކަފުޅުތައް ބައްޓަންކުރާކަމަށް ފެންނަނީ ސިޔާސީ ބައިގޯލް ޖެހުމަށް ކަމަށެވެ. އެގޮތުން އަލްހާނަކީ އެކި ސިޔާސީ ޕާޓީތަކުން ވަޑައިގަންނަވަމުންދާ ބޭފުޅެއްގެ ގޮތުގައި އަލީ ސޯލިހް ސިފަކުރެއްވިއެވެ.\nއެބޭފުޅާ ވިދާޅުވީ ޖޭޕީއަކީ މިރާއްޖޭގެ ދެވަނަ ފިކުރުކަމާއި މިހާތަނަށް ގޮތް ނިންމަނީ އެެޕާޓީންކަން އަލްހާނަށް އެނގިވަޑައިގަންނަވާނެކަމަށެވެ. އެހެންކަމުން އެބޭފުޅާ ޖޭޕީއާއި ޖެހިގަތުމުން މާބޮޑު ހައިރާންކަމެއް ނެތްކަމަށް އަލީ ސޯލިހް ވިދާޅުވިއެވެ.\nއަލީ ސޯލިހް އިތުރަށް ވިދާޅުވީ އަލްހާނަކީ ސިޔާސީގޮތުން ބޮޑުނުވާ ކުޑަ ކުއްްޖެއްކަމަށާއި، ކުޑަކުދިން ދައްކާ ވާހަކަތަކާއި މެދު ފިކުރުކުރަން ޖޭޕީގެ މާބޮޑު ޝައުގެއް ނެތްކަމަށެވެ. އަދި ބޭރުންދާ އޮޑިއަކަށް ނިވަލެއް ނޯންނާނެކަމަށާއި، އަލްހާން އަބަދުވެސް ދަތުރުކުރަނީ ބޭރުންކަމަށެވެ.\nއަލްހާނަކީ ސިޔާސީގޮތުން ބޮޑުނުވާ ކުޑަކުއްޖެއް: އަލީ ޞޯލިހް 1 1 month ago\nޖޭޕީ އަދި ގާސިމް މަންޒަރުން ގެއްލިއްޖެ؟ 1 1 month ago\nހިޔާނާތުގެ ފައިސާ މަހުޖަނު ޤާސިމްގެ ޖުމްހޫރީ ޕާޓީއަށްވެސް!02 months ago\nޖޭޕީގެ ސްލޮޓެއްގައި ސިޔާސީ މަގާމަކަށް އައްޔަންވާ ފަރާތެއްގެ އަމަލުތައް މޮނީޓަރ ނުކުރަން: ޖޭޕީ03 months ago\nގާސިމު ރައީސް ނަޝީދަށް: ކޯލިޝަން ހަދަން ސަލާންޖެހި ހަނދާން ނެތުނީތޯ010 months ago\nޖިންސީ ގޯނާ ކުރާ މީހުންގެ ޝަރީޢަތް ކޯޓުން އަވަހަށް ނިންމަންޖެހޭ: ޖޭޕީ010 months ago


ދިވެހިރާއްޖޭގައި ކަޑައެޅިފައިވާ ސަރަހައްދުތަކުގައި ބެޓެރި އެނާރޖީ ސްޓޯރޭޖް ސިސްޓަމް (ބީ.އީ.އެސް.އެސް.) ސަޕްލައި، އިންސްޓޯލް، ކޮމިޝަން، އޮޕަރޭޓް އަދި ޓްރާންސްފަރ ކުރުުގެ މަސައްކަތް\nމި ޕްރޮޖެކްޓްގެ ދަށުން ދިވެހިރާއްޖޭގައި ކަޑައެޅިފައިވާ ސަރަހައްދުތަކުގައި ބެޓެރި އެނާރޖީ ސްޓޯރޭޖް ސިސްޓަމް (ބީ.އީ.އެސް.އެސް.) ސަޕްލައި، އިންސްޓޯލް، ކޮމިޝަން، އޮޕަރޭޓް އަދި ޓްރާންސްފަރ ކުރުން.\n1. އެކްސެލެރޭޓިންގ ރިނިއުއަބަލް އެނަރޖީ އިންޓެގްރޭޝަން އެންޑް ސަސްޓެއިނަބަލް އެނަރޖީ (އެރައިޒް) ޕްރޮޖެކްޓް ޚަރަދު ތަކަށް ވޯރލްޑް ބޭންކުންވަނީ ދިވެހި ސަރުކާރަށް ފައިސާގެ އެހީތެރިކަން ފޯރުކޮށްދެއްވާފައެވެ. އަދި ސަރުކާރުންވަނީ މިފައިސާގެ ބައެއް ތިރީގައި މި ދަންނަވާ ކޮންޓްރެކްޓް ތަކަށް ޚަރަދުކުރަން ގަސްތުކޮށްފައެވެ.\nމި ޕްރޮޖެކްޓްގެ ދަށުން ދިވެހިރާއްޖޭގައި ކަޑައެޅިފައިވާ ރައްތަކުގައި ބެޓެރި އެނާރޖީ ސްޓޯރޭޖް ސިސްޓަމް (ބީ.އީ.އެސް.އެސް.) ސަޕްލައި، އިންސްޓޯލް، ކޮމިޝަން، އޮޕަރޭޓް އަދި ޓްރާންސްފަރ ކުރުން.\nލޮޓް 1: މި ޕްރޮޖެކްޓްގެ ދަށުން އައްޑޫ، ސ. ހުޅުދޫ-މީދޫ، ޏ. ފުވައްމުލައް، ގދ. ތިނަދޫ، ހދ. ކުޅުދުއްފުށި، ބ. އޭދަފުށި، އަދި ޅ. ހިންނަވަރުގައި ކަޑައެޅިފައިވާ ތަންތަނުގައި MWh24 ބެޓެރި އެނާރޖީ ސްޓޯރޭޖް ސިސްޓަމް (ބީ.އީ.އެސް.އެސް.) ސަޕްލައި، އިންސްޓޯލް، ކޮމިޝަން، އޮޕަރޭޓް އަދި ޓްރާންސްފަރ ކުރުން.\nލޮޓް 2: މި ޕްރޮޖެކްޓްގެ ދަށުން ލ. އަތޮޅުގެ ރަށްތަކުގައި (ފޮނަދޫ، ގަން، ދަނބިދޫ، އިސްދޫ-ކަލައިދޫ، މާބައިދޫ، މާމެންދޫ، ކުނަހަންދޫ-ހިތަދޫ، އަދި މާވަށް)، ޅ. ނައިފަރު، ދ. ކުޑަހުވަދޫ، ގއ. ވިލިގިލި، އަދި ށ. ފުނަދޫގައި ކަޑައެޅިފައިވާ ތަންތަނުގައި MWh16 ބެޓެރި އެނާރޖީ ސްޓޯރޭޖް ސިސްޓަމް (ބީ.އީ.އެސް.އެސް.) ސަޕްލައި، އިންސްޓޯލް، ކޮމިޝަން، އޮޕަރޭޓް އަދި ޓްރާންސްފަރ ކުރުން.\n2. މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ގެ އެދިލެއްވުމުގެ މަތިން، މަތީގައިވާ މަސައްކަތްތަކަށް ޝަރުތުހަމަވާ، އެކަށީގެންވާ ތަޖުރިބާ ހުރި، އަދި މިފަދަ މަސައްކަތެއް ކުރުމުގެ ޤާބިލުކަން ލިބިފައިވާ ފަރާތްތަކަށް ޕްރީކޮލިފައިވުމަށް ކުރިމަތިލުމުގެ ދަޢުވަތު އަރުވަމެވެ. އިތުރު މަޢުލޫމާތު ޕްރީކޮލިފިކޭޝަން ޑޮކިއުމަންޓްގެ ސެކްޝަން VII ގައި ހިމެނިފައި ވާނެއެވެ. މި މަސައްކަތްތަކުގެ ރިކުއެސްޓް ފޯރ ބިޑް އިޢުލާން ކުރުމަށް ގަސްދުކުރެވިފައިވަނީ ނޮވެމްބަރ 2021 ގައެވެ.\n4. މިބީލަމުގައި ބައިވެރިވުމަށް -/1500ރުފިޔާ (ފަނަރަސަތޭކަ ރުފިޔާ ނުވަތަ 100ޔޫ.އެސްޑޮލަރ) ގެ ނޮން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ 10 ޖޫން2021 އިން 26 އޮގަސްޓް 2021އަށް،މިމިނިސްޓްރީގެ އޮންލައިން ޕޭމަންޓް ޕޯޓަލް - ބަނޑޭރި ޕޭ (https://bandeyripay.finance.gov.mv) މެދުވެރި ކޮށެވެ. އިލެކްޓްރޯނިކް ޒަރީއާއިން ރެޖިސްޓްރޭޝަން ފީ ދައްކަވަން ބޭނުންފުޅުވާނަމަ ޖަމާ ކުރައްވަންޖެހޭ ބޭންކް އެކައުންޓުގެ މަޢުލޫމާތު ތިރީގައިވާ އީމެއިލް އެޑްރެހަށް ރިކުއެސްޓް ކުރުމުން ޙިއްސާ ކުރެވޭނެއެވެ. އަދިފައިސާ ދެއްކެވުމަށްފަހު އަންނަނިވި މަޢުލޫމާތު މި އިޢުލާނުގެ 8ވަނަ ނަންބަރުގައިވާ އެޑްރެހަށް ހުށަހެޅުމުން ނުވަތަ އީމެއިލް ކުރެއްވުމުން ބީލަން ހުށަހެޅުމަށް ރަޖިސްޓްރީ ކޮށްދެވޭނެއެވެ. އަދި ފައިސާ ދެއްކުމަށްފަހު، ބީލަމަށް ރަޖިސްޓްރީވުމަށް އެދޭ ފަރާތުގެ ނަމާއި އެޑްރެސް، ގުޅޭނެ ނަންބަރާއި އީ-މެއިލް އެޑްރެސް އަދި ފައިސާ ދެއްކި ރަސީދުގެ ކޮޕީ ތިރީގައިވާ އީމެއިލް އެޑްރެހަށް ފޮނުއްވަންވާނެއެވެ.\n5. މި ޕްރޮޖެކްޓުގެ ޕްރީކޮލިފިކޭޝަން ޑޮކިއުމަންޓް ސޮފްޓްކޮޕީ ފޯރމެޓްގައި މިމިނސްޓްރީގެ ވެބްސައިޓް www.finance.gov.mv/tendersއިން ޑައުންލޯޑް ކުރެވެން ހުންނާނެއެވެ. މި ޕްރޮޖެކްޓާއި ގުޅޭ އެންމެ ފަހުގެ މަޢުލޫމާތު ވެބްސައިޓުން ލިބެން ހުރިކަން ޔަޤީންކުރުމާއި، އެ މަޢުލޫމާތު ހޯދުމަކީ އެޕްލިކޭޝަން ހުށަހަޅާ ފަރާތުގެ ޒިންމާއެކެވެ.\n6. މި ޕްރޮޖެކްޓަށް ޕްރީކޮލިފައިވުމަށް ޝައުގުވެރިކަން ހުރި ޝަރުތުހަމަވާ ފަރާތްތަކުން 15 ޖުލައި 2021 ވަނަ ދުވަހުގެ 13:30 ކުރިން މި އިޢުލާނުގެ 8 ވަނަ ނަންބަރުގައިވާ މިނިސްޓްރީ އޮފް ފައިނޭންސްގެ ނެޝަންލް ޓެންޑަރގެ އެޑްރެހުން ނުވަތަ އީމެއިލް މެދުވެރިކޮށް މަޢުލޫމާތު ސާފުކުރެވޭނެއެވެ.\n7. ޕްރީކޮލިފިކޭޝަން އެޕްލިކޭޝަންތައް ސެޕްޓެމްބަރ 02، 2021 ވާ ބުރާސްފަތި ދުވަހުގެ 13:00ގެ ކުރިން މި އިޢުލާނުގެ 8 ވަނަ ނަންބަރުގައިވާ އެޑްރެހަށް ހުށަހަޅަންވާނެއެވެ. ގަޑިޖެހުމަށްފަހު ހުށަހަޅާ އެޕްލިކޭޝަންތައް ބަލައިނުގަނެ އަނބުރާ ރައްދު ކުރެވޭނެއެވެ. އެޕްލިކޭޝަންތައް ހުންނަންވާނީ ޕްރީކޮލިފިކޭޝަން ޑޮކިއުމަންޓްގައި ބަޔާން ކޮށްފައިވާ ގޮތަށް ސިޓީއުރަ ތައްޔާރުކޮށް ބަންދުކޮށްފައެވެ.\nސުންގަޑި: 02 ސެޕްޓެންބަރު 2021 1300


Niyaama: ވަގުތާއެކު ދިރިއުޅޭށެވެ\nރަހުމަތްތެރިންނާއި ބައްދަލު ކޮށްލާ ވަގުތުތަކުގައި ވެސް ތިމާގެ އަތުގައި އޮންނަ މޮބައިލް ފޯނުން އޮފީހުގެ މުހިއްމު އީމެއިލްތަކަށް ހަލުވިކަމާއިއެކު ޖަވާބު ފޮނުވާލެވެއެވެ. އާއިލާއާއެކު ހޭދަ ކުރާ ވަގުތުތަކުގައި ވެސް ފޯނުން ވިޔަފާރީގެ މުހިއްމު ނިންމުންތައް ނިންމާލާކަށް ދަތިކަމަށް ނުވެއެވެ. މިގޮތުން ވަގުތުތައް ހޭދަކޮށްލަނީ ތަފާތު އެކި ވިސްނުންތައް ވިސްނުމަށް ސިކުނޑިއަށް ޖާގަ ދެމުންނެވެ. މީގެ ތެރެއިން ބޮޑުބައެއް ހޭދަވެގެންދަނީ މާދަމާ ކުރާނެ ނުވަތަ ވެދާނެ ކަންތައްތަކާމެދު ވިސްނުމާއި މާޒީ ގައި ހިނގާފައިވާ ކަންތައްތަކުގެ ވިސްނުންތައް ސިކުނޑިއަށް ގެންނަމުންނެވެ. ނަމަވެސް މާޒީއާއި މުސްތަގްބަލާ ދެމެދުގައި ގެއްލިގެންދާ އަގުބޮޑު އެއްޗެއް އެބައޮތެވެ. އެއީ މިއަދު ހޭދަކޮށްލަން ލިބިފައިވާ ވަގުތުކޮޅެވެ.\nއިންސާނުންގެ ތެރެއިން ބައެއް މީހުން އަބަދުހެން އުޅެނީ އެމީހުންގެ މާޒީ އާއި މުސްތަގްބަލްގެ ވިސްނުންތަކާ ދުރުނުވެވިގެންނެވެ. މިފަދަ މީހުން ގިނަފަހަރަށް ތިބެނީ އެމީހުން އުޅެމުންގެންދާ ވަގުތާއި ގުޅުންކެނޑިފައެވެ. ތިމާ އެތަނެއްގައި ހާޒިރުވެ ހުރި ނަމަވެސް ތިމާގެ ވިސްނުމާއި ފިކުރު ހުންނަނީ މާޒީ އާއި ނުވަތަ މުސްތަގްބަލާ ގުޅިފައެވެ. މިއާއި ހިލާފަށް ވަގުތާއިއެކު ދިރިއުޅޭ މީހުންގެ މާޒީވާނީ އެމީހުންގެ ފަހަތުގައެވެ. އަދި މުސްތަގްވާނީ ކުރިމަތީގައެވެ. މިފަދަ މީހުންނަކީ އެމީހުން ހާޒިރުވެ ތިބޭތަނެއްގައި އެމީހުންގެ ހަށިގަނޑާއި ސިކުނޑި އެތަނެއްގައި ހާޒިރުވެ ތިބޭ މީހުންނެވެ. ވަގުތާއި އެކު ދިރިއުޅުމުގެ ސިފައަކީ، ބައެއް މީހުންގެ ތަބީއަތުގައި އެމީހުންނާއެކު ލައްވާފައިވާ ސިފައެކެވެ. އަނެއްބައި މީހުން މި ސިފަ ޖެހެނީ ދަސްކުރާށެވެ ނުވަތަ އަށަގަންނުވަން މަސައްކަތްކުރާށެވެ.\nވަގުތާއެކު ދިރިއުޅޭ މީހުންގެ ސިކުނޑީގައި ތިމާއާއި އެވަގުތަކު ކުރިމަތިވެފައިވާ ހާލަތު ރަނގަޅަށް ދެނެގަތުމުގެ ގާބިލްކަން ހުރެއެވެ. އެވަގުތަކު ހިނގާ ކަންތައްތަކަށް ފުރިހަމަ ވިސްނުން ބަހައްޓައެވެ. އަދި ތިމާ ކުރާކަމެއް ރަގަޅަށް އެނގިހުރެކުރުމާއިއެކު ތިމާގެ ވަށައިގެންވާ މާހައުލުން ދިމާވާ ކަންތައްތަކުގައި ވިސްނުންތެރިކަމާއިއެކު މުޢާމަލާތުކުރުމަކީ ވަގުތާއިއެކު ދިރިއުޅޭމީހުންގެ ސިފައެކެވެ(މި ބުނެވުނު ސިފައަށް ކިޔަނީ މައިންޑްފުލްނަސް) އެވެ. ތިމާގެ ކިބައިގައި މިސިފަތައް (މައިންޑްފުލްނަސް) އަށަގަނެފައިވާނަމަ ދިރިއުޅުމުގައި ދިމާވާ ތަފާތު ހާލަތްތަކުގައި (އެއީ ތިމާ އަށް ހިތާމަވެރިކަން ގެނެސްދޭ ހާލަތެއްނަމަވެސް) އެ ހާލަތު ބަލައިގަންނަން ފަސޭހަވެއެވެ. އަދި އެހާލަތުގައި ތިމާ މާޔޫސްވާ މިންވަރު ކުޑަވެ ޝަކުވާތައް މަދުވެ، ތިމާއަށް އެހާލަތު ތަހައްމަލުކުރަން ފަސޭހަވެދެއެވެ. ނަތީޖާއެއްގެ ގޮތުން ޑިޕްރެޝަނާއި ހިތުގެ ބަލިތައް އަދި ޖިސްމާނީ ބައެއް ބަލިތަކުން ތިމާ ދުރުކޮށްދެއެވެ.\nމި ސިފަތައް އަށަގެންނެވުމަށް މަސައްކަތް ކުރާނީ ކިހިނެތް؟\nމި ސިފަތައް ތިމާގެ ކިބައިގައި އަށަގެންނެވުމަށްޓަކައި ހާލަތު ރަގަޅަށް ދެނެގަނެ ވިސްނުން ފުރިހަމަ އަށް ބޭނުން ކުރާށެވެ. ވިސްނުމަށް އަންނަ ކަންކަން ކޮންޓްރޯލް ކުރާށެވެ. ނިންމުންތައް ނިންމުމުގައި އަވަސްވެ ނުގަންނާށެވެ. [ސިކުނޑީގެ ނިދާފައިވާ ބައި] (އިތުރު މައުލޫމާތު: ސިކުނޑި ޕްރޮގްރާމް ކުރުން މި އާޓިކަލް ގައި) ބޭނުންކޮށްގެން އެއްވެސް ނިންމުމެއް ނުނިންމާށެވެ. ބައެއްމީހުންނަކީ ސިނކުޑިއަށް ހިޔާލު އައުމާއެކު އެހިޔާލަށް ކުއްލިއަކަށް އަމަލުކުރަން އާދަވެފައިވާ މީހުންނެވެ. ތިމާއަށް އަންނަ ވިސްނުމާއި އެއަށް އަމަލުކުރުމާއި ދެމެދު ކުޑަ ވަގުތު ކޮޅެއް ބަހައްޓަން މަސައްކަތް ކުރާށެވެ. ފުރަތަމަ މިކަން ފަރިތަ ކުރުމަށްޓަކައި ތިމާއަށް ފަރިތަ ކަންކަން ކުރުމުގައި މި ބުނެވުނު ފަދައިން އަވަސްއަރުވާނުލާ ތިމާގެ ވިސްނުމާއި އަމަލުކުރުމާއި ދެމެދު ކުޑަ ވަގުތުކޮޅެއް ބަހައްޓަން މަސައްކަތް ކުރާށެވެ.\nމިބުނެވުނު ސިފަތައް ތިމާގެ ކިބައިގައި އަށަގަންނަން ފެށުމުން ތިމާގެ ކެތްތެރިކަމާއި މަޑުމައިތިރިކަން އިތުރުވެގެން ދާކަން އަމިއްލަ ނަފްސަށް ފާހަގަކުރެވެން ފަށާނެއެވެ. އަދި ތިމާއާއެކު ތިމާގެ ހަށިގަނޑާއި ސިކުނޑި އެވަގުތުގައި ފުރިހަމައަށް ހާޒިރުވާކަން ފާހަގަކުރެވޭނެއެވެ. ތަފާތު ހިޔާލުތަކާއި ދުރުވެ އެވަގުތެއްގައި ހިނގާ ކަންކަމަށް ސަމާލްކަން ދިނުން އިތުރުވެގެންދާނެއެވެ. [ސިކުނޑީގެ އަޑު] މިލިޔުމުގައި ތިމާގެ ސިކުނޑިއަށް އަންނަ ތަފާތު ހިޔާލްތައް ކޮންޓްރޯލް ކުރުމަށް ހިނދުކޮޅަކަށް ތިމާ ވަކި ކަމަކަށް ވިސްނުން ހުސްކޮށްލުން މުހިންމު ކަމަށް ވާނީ އަލިއަޅުވާލާފައެވެ. މިފަދަ ހަމަހިމޭން ވަގުތު ކޮޅެއް ހޭދަކުރުމަށްޓަކައި ތިރީގައި މިބުނާ ހަރަކާތްކޮށްލާށެވެ.\nހަމަޖެހިގެން ތަނެއްގައި އިށީނއިދެލާށެވެ. އެއަށްފަހު ތިމާގެ ނޭވާލުމަށް ފޯކަސް ކުރާށެވެ. ނޭވާލާއިރު ހަށިގަނޑުގެ އެކި ގުނަވަންތަކަށް ވާގޮތާމެދު ވިސްނާށެވެ. މިގޮތުން ނޭފަތުން ނުވަތަ އަނގައިން ނޭވާ އެތެރެއަށާއި ބޭރަށް ދާގޮތް އިހުސާސް ކުރާށެވެ. ނޭވާ އެތެރެއަށް ދަމާލާއިރާއި ބޭރަށް ދޫކޮށްލާއިރު މެއަށާއި، ބަނޑަށް އަންނަ ބަދަލުތައް ފާހަގަކުރާށެވެ.\nއެކި ދިރާސާ ތަކުގައި ބުނާގޮތުން މިފަދަ ހަމަހިމޭން ވަގުތު ކޮޅެއް ކޮންމެ ދުވަހަކުވެސް ހޭދަކޮށްލުމުގެ ފައިދާތަކުގެ ތެރޭގައި:-\n1. ތިމާއަށް ނަފްސާނީ އަދި ޖިސްމާނީ ތަދުތައް ތަހައްމަލުކުރަން ފަސޭހަވުން ހިމެނެއެވެ. އެހެނީ ތިމާއަށް ކުރިމަތިވާ ހާލަތްތައް ދިރިއުޅުމުގެ ބައެއްގެގޮތުގައި ބަލައިގަނެވި، ތިމާ މާޔޫސްވުން ކުޑަވެ އަދި ކުރިއަށް ދިއުމުގެ މަގުފަހިވެގެންދެއެވެ.\n2. ތިމާ މުއާމަލާތު ކުރުމުގެ ހުނަރާއި ތިމާ އެހެން މީހުންނަށް ދޭ ސަމާލުކަން އިތުރުވެ، ދިރިއުޅުމުގެ ތަފާތު ގުޅުންތައް (އާއިލީ ގުޅުންތަކާއި ލޯބީގެ ގުޅުންތައް އަދި ރަހްމަތްތެރި ކަމުގެ ގުޅުންތައް) އިތުރަށް ބަދަހިވެގެން ދެއެވެ. އެހެނީ މުއާމަލާތު ކުރުމާއި ތިމާއާއި އެކުގައި އުޅޭ މީހުންނަށް ސަމާލުކަން ދިނުމަކީ ގުޅުން އިތުރަށް ބަދަހި ކުރުމުގައި ވަރަށް މުހިންމުކަމެކެވެ.\nހަނދާން ކޮށްލާށެވެ...ބައެއް ފަހަރު ތިމާ އާއި މީހަކު ވާހަކަ ދައްކާ އިރު އެމީހަކަށް ބަލަން އިންކަމުގައި ވިޔަސް އެދައްކަނީ ކޮން ވާހަކައެއްކަން ނޭނގޭ ފަހަރުވެސް އާދެއެވެ. އެއީ ސިކުނޑީގައި އެހެން ހިޔާލުތައް އެނބުރޭތީއެވެ. ތިމާ އެހެންމީހުންނަށް ދޭންވާ ސަމާލުކަން ފުރިހަމައަށް ނުދެވޭތީއެވެ.\n3. ސިނކުޑީގައި ހިނގާ ތަފަތު މަސްހުނި ހިޔާލްތައް (އިތުރު މައުލޫމާތު: ސިކުނޑީގެ އަޑު މިލިޔުމުގައި) ހުއްޓުވާލަން ފަސޭހަވެގެން ދެއެވެ. ކުރަމުންދާ ކަމަކަށް ފުރިހަމައަށް ސިކުނޑި މީޒާންކުރަން ދަސްވެއެވެ. އެހެނިހެން ހިޔާލުތައް އަންނަ ގަޑީގައި އެހިޔާލުތައް ކޮންޓްރޯލް ކުރާނެ ގޮތް ތިމާއަށް އިނގެއެވެ. އަދި މިކަމުގެ ސަބަބުން ދިރިއުޅުމުގައި ތިމާ ހާސްކަމާއި މާޔޫސް ކަން ތަހައްމަލް ކުރާ މިންވަރު ކުޑަވެއެވެ.\nލިޔުނީ: ޒީނިޔާ at 12:22 AM


86 aharuge muskulhiyaku rape kohfi – Iru\n86 އަހަރުގެ މުސްކުޅިޔަކު ރޭޕްްކޮށްފި\nއިންޑިއާގައި އުމުރުން 86 އަހަރުގެ މާމައަކު ރޭޕްކޮށްލައިފިއެވެ.\nއެ އަންހެން މީހާ ރޮއެފައި ކުރަމުންދިޔަ އާދޭސް އަޑުއިވުނީ އެ ސަރަހައްދުން ހިނގާފައި ދިޔަ ބަޔަކަށެވެ. އެ މީހުން ވަނީ އެ އަންހެން މީހާ ސަލާމަތް ކޮށްފައެވެ. އަދި އެ މީހުން ވަނީ، އެ އަންހެން މީހާ ރޭޕް ކުރި މީހާ ފުލުހުންނާއި ހަވާލު ކޮށްފައެވެ.\nސުވާތީ ވަނީ އަންގަރަ ދުވަހު އެ އަންހެން މީހާ އާ ބައްދަލު ކުރުމަށް އެެގެއަށް ގޮސްފައެވެ. އަދި އޭނާ ކިޔާދިން ވާހަކަތައް އަޑު އަހާފައި ހިތްފަޅައިގެންދާ ވަރު ވާކަމަށް ސުވާތީ ވަނީ ބުނެފައެވެ.


އަހަރެންނަށް ރޮވުނީ ބާސެލޯނާ އިން ކަންކުރި އިހާނެތި ގޮތުން: ސުއަރޭޒް\nސުއަރޭޒް އެތުލެޓިކޯގެ ޖާޒީގައި. ބާސެލޯނާ އިން ކަންކުރި ގޮތުން ހިތަށް އަސަރުކުރި ކަމަށް ސުއަރޭޒް ވަނީ ބުނެފައި\nބާސެލޯނާ ދޫކޮށްލައި އެތުލެޓިކޯ މެޑްރިޑަށް ބަދަލުވުމުގެ ކުރިން ރޮވުނީ ބާސެލޯނާ އިން އޭނާއާމެދު ކަންކުރި އިހާނެތި ގޮތުންކަމަށް އުރުގުއޭގެ ފޯވާޑް ލުއިސް ސުއަރޭޒް ބުނެފި އެވެ.\nހަ އަހަރު ބާސެލޯނާގައި މޮޅު ކުޅުމެއް ދެއްކުމަށް ފަހު 33 އަހަރުގެ ސުއަރޭޒް އެތުލެޓިކޯ މެޑްރިޑަށް ބަދަލުވީ މިދިޔަ ހަފްތާ ނިމުނު ޓްރާންސްފާ ބާޒާރުގަ އެވެ. ކްލަބް ދޫކޮށްލަން ނިންމުމަށް ފަހު ބޭއްވި ފަހު ޕްރެސް ކޮންފަރެންސްގައި ސުއަރޭޒް ވަނީ މީޑިއާގެ ކުރިމަތީ ރޮއެފަ އެވެ. އަދި، އެތުލެޓިކޯ އަށް ބަދަލުވުމަށް ފަހު ބާސެލޯނާ ދޫކޮށް ކާރުގައި ސުއަރޭޒް ދިޔައިރު ވެސް އެނާ ރުއި މަންޒަރުގެ ފޮޓޯތައް ވަނީ އާއްމުވެފަ އެވެ.\nބާސެލޯނާގެ ދުވަސްތައް ހަނދާން ކުރަމުން ސުއަރޭޒް ބުނީ އެ ކްލަބް ދޫކޮށް އެތުލެޓިކޯ އަށް ބަދަލުވާން ޖެހުނީ އުނދަގޫ ދުވަސްތަކެއް ތަޖުރިބާކުރުމަށް ފަހުގައި ކަމަށެވެ. ސުއަރޭޒް ބުނީ އެތުލެޓިކޯ އަށް ބަދަލުވުމުގެ ކުރިން ބާސެލޯނާ އިން ކުރިއަށް ގެންދިޔަ ފަރިތަކުރުންތަކުގައި ސީނިއާ ޓީމާ އެކު ބައިވެރިވުމުގެ ފުރުސަތު އޭނާ އަށް ނުލިބުނު ކަމަށެވެ.\n“އެއީ ވަރަށް އުނދަގޫ ދުވަސްތަކެއް. އަހަރެން ރުއީ ބާސެލޯނާގައި ކުރިމަތިލާން ޖެހުނު ކަންތައްތަކުގެ ސަބަބުން. އެ ހުރިހާ ކަމަކާ އެކު އަހަރެން ގަބޫލުކުރީ ބާސެލޯނާއާ އެކު އަހަރެން ހޭދަކުރި ދުވަސްތައް ނިމެނީކަން” ބާސެލޯނާގައި ހޭދަކުރި ފަހު ދުވަސްތަކުގެ ވާހަކަތައް ކިޔައިދެމުން ސުއަރޭޒް ބުންޏެވެ.\nލިވަޕޫލުން 2014 ވަނަ އަހަރު 74 މިލިއަން ޕައުންޑަށް ބާސެލޯނާ އަށް ބަދަލުވުމަށް ފަހު ސުއަރޭޒް ވަނީ އެ ކްލަބުން ހޯދި ގިނަ ކާމިޔާބީތަކުގައި ބޮޑު ހިއްސާއެއްވެފަ އެވެ. އެ ކްލަބާ އެކު ސުއަރޭޒް 2015 ވަނަ އަހަރު ޔޫއެފާ ޗެމްޕިއަންސް ލީގު ކާމިޔާބު ކުރިއިރު ސްޕެނިޝް ލަލީގާ ހަތަރު ފަހަރު އަދި ޑޮމެސްޓިކް ހަތަރު ތަށި ކާމިޔާބުކޮށްފައިވެ އެވެ. ބާސެލޯނާ ދޫކޮށްލިއިރު ސުއަރޭޒް ވަނީ އެ ކްލަބަށް 198 ގޯލު ޖަހައިދީ ކްލަބްގެ ތާރީހުގައި ލަނޑު ލިސްޓުގެ ތިން ވަނަ ހޯދައިފަ އެވެ.\n“ކްލަބުގެ އެންމެންނަކަށް ނޭނގޭނެ ވީގޮތެއް. އެންމެ ދެރަކަމަކީ ޓީމުގެ އެހެން ގްރޫޕްތަކާ ވަކިން އަހަރެން ބަހައްޓައި ޕްރެކްޓިސް މެޗުތަކުން ވެސް ފުރުސަތު ނުދިނުން” ސުއަރޭޒް ބުންޏެވެ.\nމިދިޔަ ސީޒަނުގައި ގޯލެއް ޖެހުމަށް ފަހު މެސީއާ އެކު ސުއަރޭޒް އުފާފާޅުކުރަނީ. މެސީ ވެސް ވަނީ ސުއަރޭޒް ބާސެލޯނާ އިން ދޫކޮށްލިގޮތުން ހިތްހަމަނުޖެހުން ފާޅުކޮށްފަ\nގިނަ އަހަރުތަކަކަށް ފަހު މިދިޔަ ސީޒަން ބާސެލޯނާ ނިންމާލީ ތައްޓެއްގައި އަތް ނުލެވި އެވެ. އެހެންވެ އެ ކްލަބަށް ބޮޑު ބަދަލެއް ގެންނަން ޖެހޭކަމަށް ތަޖުރިބާކާރުން ދިޔައީ ބުނަމުންނެވެ. ސުއަރޭޒް ހިމެނޭ ގޮތަށް ބައެއް ކުޅުންތެރިން ދޫކޮށްލާނެކަން ކްލަބުން ކުރިން ވަނީ ބުނެފަ އެވެ. އާ ކޯޗު ރޮނާލްޑް ކޫމަންގެ ޕްލޭންގައި ނުހިމެނޭތީ ސުއަރޭސް އެތުލެޓިކޯ އަށް ވިއްކާލިއިރު މިދިޔަ ސީޒަނުގައި ވެސް އޭނާ ބާސެލޯނާ އަށް 21 ގޯލު ޖަހައިދިނެވެ.\nބާސެލޯނާއާ އެކު ހަދާފައިވާ އެއްބަސްވުމުގައި އަހަރެއް ބާކީ އޮއްވައި އެ ކްލަބް ދޫކޮށްލަން ޖެހުނު އަނެއް ސަބަބަކީ އޭނާގެ އާއިލާއިން އެކަން ބޭނުންވުން ކަމަށް ސުއަރޭޒް ބުންޏެވެ.\n“އަހަރެންގެ އަނބިމީހާ އަށް ފެނުނު އަހަރެން ނުތަނަވަސްވެފައި ހުރިވަރު. އެތުލެޓިކޯ އިން ފުރުސަތު ލިބުމުން އަހަރެންނަށް ޔަގީންކަން ލިބުނު ހިތްހަމަޖެހުން ލިބޭނެކަން” އެތުލެޓިކޯ އަށް ބަދަލުވުމަށް ފަހު މިހާތަނަށް ދެ ލަނޑު ޖަހައިދީފައިވާ ސުއަރޭޒް ބުންޏެވެ.\nބާސެލޯނާ އިން ސުއަރޭޒް ދޫކޮށްލިގޮތުން އެޓީމުގެ ކެޕްޓަން ލިއޮނަލް މެސީ ވެސް ވަނީ ކްލަބަށް ފާޑު ކިޔައިފަ އެވެ. މެސީ ސޯޝަލް މީޑިއާގައި ކުރި ޕޯސްޓެއްގައި ބުނީ ސުއަރޭޒަކީ ކްލަބްގެ ތާރީހު ދުށް އެންމެ މުހިއްމު އެއް ކުޅުންތެރިޔާ ކަމަށާއި، ސުއަރޭޒް ބާސެލޯނާ އިން ބޭރުކޮށްލި ގޮތަށް އެހެން އެއްވެސް ކުޅުންތެރިއަކު ބޭރުކޮށްލާތަން ދެކެން ބޭނުންނުވާ ކަމަށެވެ. އަދި ސުއަރޭޒާ މެދު އެއަށްވުރެ ރަނގަޅަށް ކަންތައްތައް ކުރަން ޖެހޭނެކަމަށް މެސީ ބުނެފައިވެ އެވެ.\nއޭނާއާ އެއްކޮޅަށް މެސީ އާއްމުންގެ ތެރޭގައި ކުރި ކޮމެންޓުން އެއްވެސް ވަރަކަށް ހައިރާން ނުވާކަމަށާއި މެސީ ވަރަށް ރަނގަޅަށް އެނގޭކަމަށް ސުއަރޭޒް ބުންޏެވެ.\n“މެސީ އަށް އެނގުނު އަހަރެން ތަޖުރިބާކުރަމުން ދިޔަ ހިތްދަތި ދުވަސްތައް. ހިތަށް އެންމެ ތަދުވީ ޓީމުން ބޭރުކޮށްލި ގޮތުން. ބާސެލޯނާ އިން ކަންތައްކުރިގޮތުން އަހަރެންނާއި އާއިލާއިން ކުރަން ޖެހުނު ހިތާމަ މެސީ އަށް އެނގޭނެ” ސުއަރޭޒް ބުންޏެވެ.\nއެއްވަނަ އަށް އަރަން ފުރުސަތު ލިބިފައި އޮއްވައި ބާސެލޯނާ ބަލިވެއްޖެ\nބާސެލޯނާ އަށް އިތުރު ކުޅުންތެރިން ނުގެނެވުނީ މާލީ ހާލަތު ގޯސްވުމުން: ކޫމަން


Roadha mahu kuni nagaa gadithah aanmukohffi\nވެމްކޯގެ މުވައްޒަފުން ކުނި ނަގަނީ--\nރޯދަމަހު ކުނި ނަގާނީ ރޭގަނޑު 10 ކުން 11 އަށް\n12 އޭޕްރީލް 2021 - 19:36:05\n1142 ވަނަ ރޯދަ މަހުގައި ކުނި ނަގާނީ ރޭގަނޑު 10 ކުރިން 11 އަށް ކަމަށް ވޭސްޓް މެނޭޖްމަންޓް ކޯޕަރޭޝަން (ވެމްކޯ) އިން ބުނެފި އެވެ.\nވެމްކޯއިން ބުނެފައި ވަނީ މިފެށޭ ރޯދަމުހައި ކުނި ނެގުމުގެ މަސައްކަތަށް ވަނީ ބަދަލު ގެނެސްފައި ކަމަށެވެ. އެގޮތުން ގްރޭޓާ މާލޭ ސަހަރައްތުގެ ގޭބީސީތަކުން ކުނި ނެގުމަށް ވެމްކޯއިން ކަނޑައަޅާފައި ވަނީ ރޭގަނޑު 22:00- 23:00 އަށެވެ.\nމާލޭ، ހުޅުމާލޭ އަދި ވިލިމާލޭ ރަށްޔިތުން އެ ގަޑީރު ތެރޭގައި ކުނި ނެރުމަށް ވެމްކޯއިން ވަނީ އިލްތިމާޒުކޮށްފަ އެވެ.\nކޮވިޑް 19 އާ ގުޅިގެން ވެމްކޯއިން ވަނީ ކުނިނެގުމުގެ ވަގުތުތަކަށް ބަދަލު ގެނެސްފަ އެވެ. އެގޮތުން ބައެެއް ފަރާތްތަކުން މާލޭގެ މަގުތަކަށް ހެނދު ވަގުތު ވެސް ކުނި ކޮތަޅުތައް ނެރެމުންދާތީ އެކަމާ ގުޅިގެން ވެމްކޯ އިން ކުރި ޓްވީޓެއްގައި ވަނީ ރޭގަނޑު 10:00 ގެ ކުރިން ކުނި ގެެއިން ނުނެރުމަށް އެދިފަ އެވެ.\nއަދި 10 ޖެނުވަރީއިން ފެށިގެން ވެމްކޯ އިން ކުނި ނަގަން ހަމަޖައްސާފައި ވަނީ ރޭގަނޑު 10:00 އިން ފެށިގެން ރޭގަނޑު 12:00 އާ ހަމައަށެވެ. އެހެންކަމުން، ކުނި ނެރެން ޖެހޭނީ އެ ދެ ގަޑިިއިރުގެ ތެރޭގައި ކަމަށް ވެސް ވަނީ ބުނެފަ އެވެ.\nނަމަވެސް މި ފެށޭ ރޯދަމާ ގުޅިގެން ވެމްކޯއިން އަނެއްކާވެސް ވަނީ ކުނި ނެގުމަށް ހަމަޖެހިފައިވާ ގަޑިތަކަށް ބަދަލު ގެނެސްފަ އެވެ.


Emiliano Sala Fenumuge Ummeedhu Kuda, Hoadhumuge Masakkaiyy Kuriyah - Vaguthu\nއެމިލިއާނޯ ސަލާ ފެނުމުގެ އުންމީދު ކުޑަ، ހޯދުމުގެ މަސައްކަތް ކުރިއަށް\nއެމިލިއާނޯ އޭނާގެ މަންމައާއެކު ----\nއިންގްލިޝް ޗެނަލްގެ ތެރެއިން ގެއްލުނު މަލިބޫ އެއާކްރާފްޓުގައި ދަތުރުކޮށްފައިވާ ކާޑިފްގެ ފޯވަޑް، އެމިލިއާނޯ ސަލާ ގެއްލިގެން ހޯދާތާ މިއަދަށް ތިންވަނަ ދުވަހެވެ.\nއިއްޔެގެ ވަގުތެއްގައި އެމިލިއާނޯ ހޯދުމުގެ މަސައްކަތްތައް އިދާރާތަކުން މެދުކަނޑާލި ނަމަވެސް، މިއަދު އަނެއްކާވެސް ވަނީ ފަށާފައެވެ. ކާޑިފްގެ ފޯވާޑާއެކު ސިންގަލް އިންޖީން ފްލައިޓްގައި ދަތުރުކުރީ އެ ފްލައިޓްގެ ޕައިލެޓް ޑޭވިޑް އިބަޓްސަންއެވެ.\nއާޖެންޓީނާއަށް އުފަން އެމިލިއާނޯ ކާޑިފްއަށް ސޮއިކުރީ އޭނާގެ ހުވަފެނީ ފެނިލުމަކުން އިނގިރޭސި ފުޓުބޯޅައިގައި ފުރަތަމަ މެޗު ކުޅެލުމަށެވެ. އުމުރުން 28 އަހަރުގެ ފޯވަޑް، ކްލަބު ރެކޯޑު 15 މިލިއަން ޕައުންޑްގެ އަގެއްގައި ކާޑިފްއަށް ސޮއިކުރީ އެތައް ކްލަބަކުން އޭނާ ހޯދަން މަސައްކަތްވެސް ކުރަމުން ދަނިކޮށެވެ.\nއިދާރާތަކުން އިއްޔެ ބުނެފައި ވަނީ އެމިލިއާނޯ ދިރިހުއްޓާ ފެނުމުގެ ފުރުސަތު ދަނީ ހަނިވަމުން ކަމަށާއި، މިއަދު ހޯދަމުން ދަނީ ފްލައިޓް ވެއްޓުނު ހިސާބުގެ ކޯސްޓްތައް ބެލުމުގެ މަސައްކަތް ކަމަށެވެ.\nގުއާނާސޭ ފުލުހުން ބުނެފައި ވަނީ މިއަދުގެ ހޯދުންތަކަށް ބޭނުން ކުރާނީ ފްލައިޓްތައް ކަމަށާއި، މިއަދުގެ ހޯދުމަށްފަހު ވަކި އެއްޗެއް ބުނާނެ ކަމަށެވެ.\nއެމިލިއާނޯ ފްރާންސްގެ ނާންޓޭސްއަށް ކުޅުމަށްފަހު ކާޑިފްއަށް ސޮއިކުރިކަން އިއުލާން ކުރީ މީގެ ހަތަރު ދުވަސް ކުރިންނެވެ. އޭނާގެ ފްލައިޓް ގެއްލިގެން ހޯދަމުންދާ އިރު، އޭނާ ފްލައިޓްގައި ދަތުރު ކުރީ ނާންޓޭސްއިން އެނބުރި ކާޑިފްއަށެވެ. ކުރީގެ ކުޅުންތެރިންނާއެކު ފަހު ފޮޓޯ ނަގާލުމަށްފަހު ކެރިއަރުގެ އާ ޗެޕްޓަރައިގެން ކުރިއަށްދާށެވެ.\nކާޑިފްއަށް ސޮއިކުރެވުމާއެކު އެމިލިއާނޯ އުފާވެފައިހުރި ވަރު، އޭނާގެ އެންމެ ފަހު މެސެޖުންވެސް އެނގެއެވެ. ފްލައިޓް ތެރޭގައި އިނދެ، އޭނާގެ އެކުވެރިންނަށް ވަޓްސްއެޕުން ކޮށްފައިވާ މެސެޖުން އޭނާއަށް ދިމާވި ބިރުވެރި ހާދިސާ ރަނގަޅަށް ސިފަވެއެވެ.\n"އަހަރެންގެ ލޯބިވާ ހުރިހާ ބޭބެއިންނޭ... އަހަރެން މިހުރީ ވަރަށް ވަރުބަލިވެފައި. ނާންޓޭސްއަށް ގޮސް އެތައް ކަމެއް ނިންމަން ޖެހުނު. އެތައް އެތައް ކަމެއް. ކަންކަން... ބައިވަރު ކަންކަން.... މިކަންތައް ނުހުއްޓޭ. އަދިވެސް ނުހުއްޓޭ...،" ހާސްވެ ކަންބޮޑުވެފައިވާ އެމިލިއާނޯގެ ފުރަތަމަ މެސެޖުގައި ބުނެފައިވެއެވެ.\nފްލައިޓް ވެއްޓެމުންދާ ވާހަކަ އޭނާ ދައްކާފައި ވަނީ ދެވަނަ ރެކޯޑިންއެއްގައެވެ.\n"އަހަރެން މިއިން ފްލައިޓް ދަނީ ވެއްޓެމުން. އަހަރެން މިދަނީ ކާޑިފްއަށް. މޮޔަވެއްޖެ މުޅިން. އަހަރެން މާދަމާ ގޮސްފަ އާ ޓީމާއެކު ޕްރެކްޓިސް ކުރާނަން،" އެކުވެރިންނަށް ނިސްބަތްކޮށް އޭނާ ބުނެފައިވެއެވެ.\nފަހު މެސެޖެއްގެ ގޮތުން އެމިލިއާނޯ ދީފައިވާ މެސެޖުގައި ވަނީ "ހުރިހާ އެންމެންގެވެސް ހާލު ކިހިނެތް، ރަނގަޅު ދޯ؟،އަހަންނާ ގުޅިގެން އެއްވެސް ހަބަރެއް ކުރިއަށް އޮތް ގަޑިއިރެއް، ނޫނީ ބައިގަޑިއިރެއްގެ ތެރޭގައި ނުލިބިއްޖެ ނަމަ ބަޔަކު ހޯދަން ފޮނުވަން ޖެހޭނެ ކަންނޭނގެ. އަހަރެން މިހުރީ ވަރަށް ބިރުން،" މިހެންނެވެ.


Miaharuge February mahu raajjein mudhaa beyrukuri minvaru ithuru- customs - AO News\nމި އަހަރުގެ ފެބްރުއަރީ މަހު ރާއްޖެއިން މުދާ ބޭރުކުރި އަދަދު އިތުރު- ކަސްޓަމްސް\nރާއްޖޭގެ ކަސްޓަމްސްގެ ތަފާސް ހިސާބުތައް ދައްކާ ގޮތުން 2018 ވަނަ އަހަރުގެ ފެބުރުއަރީ މަހާ އަޅާބަލާއިރު މިއަހަރުގެ ފެބްރުއަރީމަހު ކަސްޓަމްސް އިން ރާއްޖެއިން ބޭރުކުރި މުދަލުގެ އަދަދު މިވަނީ 16 އިންސައްތަ އިތުރުވެފައެވެ.\nއެގޮތުން މިދިޔަ އަހަރުގެ ފެބްރުއަރީ މަހު 228 މިލިއަން ރުފިޔާގެ މުދާ ބޭރުކޮށްފައިވެ އެވެ. އަދި މި އަހަރުގެ ފެބްރުއަރީ މަހު ބޭރުރެކޮށްފައިވަނީ 264 މިލިއަން ރުފިޔާގެ މުދަލެވެ. މިއީ 16 އިންސައްތަ އިތުރުވުމެކެވެ.\nކަސްޓަމުން ބުނި ގޮތުގައި މިދިޔަ އަހަރުގެ ފެބްރުއަރީ މަހު ކަސްޓަމް ޑިއުޓީގެ ގޮތުގައި ދައުލަތަށް ވަނީ 254 މިލިއަން ރުފިޔާ ލިބިފަ އެވެ. މިއީ މިދިޔަ މަހު ލިބުނު 240 މިލިއަން ރުފިޔާއާ އަޅާ ބަލާއިރު ފަސް ޕަސެންޓް ދަށްވުމެކެވެ.\nއިމްޕޯޓްކުރި މުދަލުގެ އަގުގެގޮތުން 18 ޕަސެންޓް ޔޫއޭއީ އިން އިމްޕޯޓްކޮށްފައިވެ އެވެ. ސިންގަޕޯ އިން 17 ޕަސެންޓް އަދި ޗައިނާ އިން 15 ޕަސެންޓް މުދާ ވަނީ އެތެރެކޮށްފައިވެ އެވެ. އަދި އިންޑިޔާއިން 10 އިންސައްތަ މުދާ އެތެރެކޮށް ފައިވާއިރު މެލޭޝިޔާ އިން ވަނީ6އިންސައްތަ މުދާ ރާއްޖެއަށް އެތެރެ ކޮށްފައެވެ.\nއެންމެ ގިނައިން މުދާ ބޭރުކުރެވުނީ ތައިލެންޑް އަށެވެ. އޮގޮތުން ތައިލެންޑް އަށް 45 އިންސައްތަ މުދާ ބޭރުކޮށްފައިވާއިރު ޖަރުމަންވިލާތަށް ވަނީ 11 އިންސައްތަ މުދާ ބޭރުކޮށްފައެވެ.


Raajje in beyrun anna enmen covidah test kuraa gothah ninmaifi - Ihavandhoo\nDec 26, 2021 23:58\nފަތުރުވެރިން ފިޔަވައި ރާއްޖެ އިން ބޭރުން އަންނަ އެންމެން ކޮވިޑަށް ޓެސްޓް ކުރަން ނިންމައިފި\nފަތުރުވެރިން ފިޔަވައި ރާއްޖެ އިން ބޭރުން އަންނަ އެންމެން ކޮވިޑަށް ޓެސްޓް ކުރަން ނިންމައިފިއެވެ.\nއާދިއްތަ ދުވަހު އެޗްޕީއޭއިން އާއްމުކުރި އުސޫލުގައިވާ ގޮތުން ފަތުރުވެރިން ފިޔަވައި ރާއްޖެ އަންނަ ހުރިހާ ފަރާތްތައް ރާއްޖެ އަންނަތާ ތިން ދުވަހާއި ފަސް ދުވަހާއި ދެމެދުގެ މުއްދަތެއްގެ ތެރޭގައި ކޮވިޑް-19 އަށް ޓެސްޓް ކުރަން ޖެހޭނެ އެވެ.\nއެޗްޕީއޭ އިން ބުނެފައިވަނީ އޮމިކްރޯން ވޭރިއެންޓާ ގުޅިގެން އާންމު ރައްޔިތުންގެ ސިއްހަތާއި ރައްކައުތެރިކަމަށްޓަކައި، ޑިސެމްބަރ 27 ވަނަ ދުވަހުން ފެށިގެން ވަކިގޮތެއް އަންގަންދެން އިތުރު ފިޔަވަޅުތައް އެޅުމަށް ނިންމާފައިވާ ކަމަށެވެ.\nއެގޮތުން ފަތުރުވެރިން ފިޔަވައި ރާއްޖެއިން ބޭރުން އަންނަ ހުރިހާ ފަރާތްތަކުން ރާއްޖެ އެތެރެވުމަށްފަހު، ތިން ދުވަހާއި ފަސް ދުވަހުގެ ތެރޭގައި ޕީ.ސީ.އާރު ޓެސްޓް ހަދަން ޖެހޭނެ ކަމަށާއި ކޮވިޑު-19 ގެ ވެކްސިން ފުރިހަމަވެފައިނުވާ، ދިވެހިންނާއި ވޯރކްޕަރމިޓް ހޯލްޑަރުން ރާއްޖެ އައި 14 ދުވަހުގެ މުއްދަތަށް ކަރަންޓީނުވާން ޖެހޭނެ ކަމަށް ވެސް އިއުލާނުގައި ވެއެވެ. (މީގެ ތެރޭގައި 12 އަހަރުން ދަށުގެ ކުދިން ނުހިމެނޭނެއެވެ). އަދި މިފަރާތްތައް ކަރަންޓީނުން ދޫކޮށްލެވޭނީ 14 ދުވަސް ހަމަވުމުން ކޮވިޑު-19 އަށް ޓެސްޓް ހަދައި ނަތީޖާ ނައްސިވުމުންނެވެ.\nއަދި މިހާރުވެސް އޮންނަ ގޮތަށް ރާއްޖެއިން ބޭރުން އަންނަ ހުރިހާ ފަރާތްތަކުން (ފަތުރުވެރިން ހިމެނޭގޮތަށް) ރާއްޖެއަށް ދަތުރުފަށާ ބަދަރުން ފުރާއިރު 96 ގަޑިއިރުނުވާ ޕީ.ސީ.އާރު ނެގެޓިވް ނަތީޖާއެއް އޮންނަން ޖެހޭނެއެވެ. (މިގޮތަށް ދަތުރުކުރާ މީހުންނާއި އެކުގައި ދަތުރުކުރާ 1 (އެކެއް) އަހަރުން ދަށުގެ ތުއްތު ކުދިން ޕީ.ސީ.އާރު ޓެސްޓު ހެދުމުން އިސްތިސްނާ ވާނެއެވެ)


Fenaka MD akah Saeed\nފެނަކަ އެމްޑީއަކަށް ސައީދު\nފެނަކައިގެ އެމްޑީއަކަށް ސައީދު ހަމަޖެއްސެވީ އާދިއްތަ ދުވަހު\nކ. މާލެ 16 ޑިސެންބަރު 2018 | އާދީއްތަ 21:38 5,095\nފެނަކަ ކޯޕަރޭޝަންގެ މެނޭޖިންގ ޑިރެކްޓަރ އަހުމަދު ސައީދު - ގޫގުލް\nފެނަކަ ކޯޕަރޭޝަންގެ މެނޭޖިންގް ޑިރެކްޓަރގެ މަގާމަށް ގދ. ވާދޫ، މައިފޫނާ އަހްމަދު ސައީދު މުހައްމަދު ހަމަޖައްސައިފިއެވެ.\nޕްރައިވައިޓޭޒެޝަން އެންޑް ކޯޕަރޭޝަންގެ ރައީސް މުހައްމަދު ނިޒާރު ކުރެއްވި ޓުވީޓެއްގައި ވިދާޅުވީ ސައީދު އެ މަގާމަށް ހަމަޖެއްސީ އާދިއްތަ ދުވަހު ކަމަށެވެ.\nToday PCB has appointed Ahmed Saeed Mohamed , Myfoona, GD.Vaadhoo as the Managing Director to FENAKA pic.twitter.com/ajHx47XxHP\n— Mohamed Nizar (@nixaar) December 16, 2018\nފެނަކަ ކޯޕަރޭޝަންގެ ކުރީގެ މެނޭޖިންގ ޑިރެކްޓަރ މުހައްމަދު ލަމްއާން ވަނީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ހުވާކުރެއްވުމުގެ ކުރިން އިސްތިއުފާ ދެއްވާފައެވެ.\nފެނަކަ ކޯޕަރޭޝަންގެ މެނޭޖިން ޑިރެކްޓަރުގެ މަޤާމަށް ސައީދު އައްޔަންކުރުމާއެކު، ދައުލަތުގެ މުހިންމު ގިނަ ކުންފުނިތަކަށް މެނޭޖިން ޑިރެކްޓަރުން އައްޔަންކުރެވުނީ އެވެ. އެގޮތުން އެސްޓީއޯގެ އެމްޑީއަކަށް ހުސެއިން އަމްރު އަދި ފެން ކުންފުނީގެ އެމްޑީއަކަށް އާދަމް އާޒިމް ހަމަޖައްސާފައިވާއިރު، އެމްޓީސީސީގެ އިސްވެރިޔަކަށް ހަމަޖެއްސެވީ ޝާހު އެވެ. އޭގެއިތުރުން އައިލެންޑް އޭވިއޭޝަންގެ އެމްޑީއަކަށް ރިޒްވީ ހަމަޖައްސަވާފައިވާއިރު، އެމްޕީއެލްއަށްވެސް ވަނީ ބޭފުޅަކު އައްޔަނުކުރައްވާފަ އެވެ.\nދައުލަތުގެ ބޮޑެތި ކުންފުނިތަކުގެ ތެރެއިން އިސް ބޭފުޅަކު ހަމަނުޖައްސަވަނީ އެޗްޑީސީގެ އިތުރުން، ޕަބްލިކް ސާރވިސް މީޑިއާއަށެވެ. އޭގެއިތުރުންވެސް އެހެން ބައެއް ކުންފުނިތަކަށް އިސް ބޭފުޅުން އަދި އައްޔަންކުރައްވާފައެއް ނުވެ އެވެ.\nފެނަކަ އަކީ ރައީސް މުހައްމަދު ވަހީދު ހަސަން މަނިކުގެ ވެރިކަމުގައި ރައީސް ނަޝީދުގެ ސަރުކާރުން އެކުލަވާލި ޔޫޓިލިޓީސް ކުންފުނިތައް އުވާލުމަށްފަހު އެ ހުރިހާ ކުންފުންޏެއް އެއްކޮށް އުފެއްދި ކުންފުންޏެކެވެ. ފެނަކައަކީ ރާއްޖޭގެ ރަށްތަކުގެ ފެނާއި، ނަރުދަމާ އަދި ކަރަންޓްގެ ހިދުމަތްދޭ ދައުލަތުގެ ކުންފުނި އެވެ.


ބިގް ބޮސް 13: ވިޝާލަށް ފުރުސަތެއް – DhiDaily\nރިއަލިޓީ ޝޯ ”ބިގް ބޮސް“ ސީޒަން 13 އިން އަނެއްކާ ވެސް ބައިވެރިއަކު ގެއިން ބޭރުކޮށްލުމަށް ފަހު، އާ ބައިވެރިކަށް ފުރުސަތު ދީފި އެވެ.\nޝޯގެ ހޯސްޓް ސަލްމާން ޚާނާ އެކު މި ހަފުތާގެ ”ވީކެންޑް ކާ ވާރު“ ގެ ހޮނިހިރު ދުވަހުގެ ރޭގެ އެޕިސޯޑްގައި ބެލުންތެރިންގެ އެންމެ މަދު ވޯޓް ލިބުގެން ގެއިން ބޭރުކޮށްލީ ޝޯ ކާމިޔާބުކޮށްފައި ނޫނީ ގެއިން ނުނިކުންނާނެ ކަމަށް ބުނި ޕޮލިޓިކަލް އެނިލިސްޓް ތަހްސީން ޕޫނަވާލާ އެވެ. އޭނާ ގެއިން ބޭރުކޮށްލީ ގެއަށް ވަންތާ ދެ ހަފުތާއެއްހާ ދުވަހުގެ ތެރޭގަ އެވެ.\nތެހްސީން ނެރުލުމަށް ފަހު ވައިލްޑް ކާޑް އެންޓްރީގެ ދަށުން އާދީއްތަ ދުވަހުގެ ރޭ ”ބިގް ބޮސް“ ގެ އަށް ވެއްދީ ވިޝާލް އަދިތިޔާ ސިންގެވެ. އޭނާ އަކީ ސަލްމާން ޕްރޮޑިއުސްކޮށް، ސްޓާ ޕްލަސް އިން ދާދި ފަހުން ނިންމައިލި ޑާންސް ޝޯ ”ނަޗް ބަލިޔޭ“ ސީޒަން ނުވައެއްގެ ތިން ވަނަ ހޯދި ފަންނާނެކެވެ.\nސްޓާ ޕްލަސް އިން ދައްކަމުން އަންނަ ސިލްސިލާ ”ކުލްފީ ކުމާރު ބަޖީވާލާ“ ގައި ވެސް ވިޝާލް، 31، ރޯލެއް ކުޅެފައިވެ އެވެ.\nއޭނާ ”ބިގް ބޮސް“ ޝޯއާ ގުޅި، ގެއަށް ވަނުމާ އެކު މިހާރު ވަނީ ދެ ބަޔަކަށް ބެހިފައިވާ ޝޯގެ ބައިވެރިންގެ ކޭމްޕްގެ ތެރެއިން، ޕާރަސް ޗާބްރާ އިސްކޮށް ހުންނަ ކެމްޕާ ގުޅިފަ އެވެ.\n”ބިގް ބޮސް“ ސީޒަން 13 ގައި މިހާރު ތިބި ބައިވެރިންނަނީ ޕާރަސް، ވިޝާލް، ސިދާތު ޝުކްލާ، ހިންދުސްތާނީ ބައު، އާސިމް ރިއާޒް، އަރްހާން ޚާން، ޚޭސަރީ ލާލް ޔާދަވް، ޝެހެނާޒް ގިލް (ސަނާ)، ހިމާންޝީ ކުރާނީ، ޑެވޮލީނާ ބަޓަޗަރްޖީ (ގޯޕީ ބަހޫ)، ރަޝްމީ ދެސާއީ، ޝެފާލީ ޒަރީވާލާ (ކާންޓާ ލަގާ)، އާރުތީ ސިންގް އަދި މާހިރާ ޚާނެވެ.


ރާއްޖެއާއި އިންޑިއާގެ ޒަމާންވީ ގުޅުމަށް އިތުރު ބޮޅެއް | Jazeera\tރާއްޖެއާއި އިންޑިއާގެ ޒަމާންވީ ގުޅުމަށް އިތުރު ބޮޅެއް - Jazeera\nރާއްޖެއާއި އިންޑިއާގެ ޒަމާންވީ ގުޅުމަށް އިތުރު ބޮޅެއް\nއީމާ މުހައްމަދު ވަހީދު June 9, 2019 140 views0\nދިވެހިރާއްޖެއާއި އިންޑިއާގެ މެދުގައި ވަނީ އެތައް ޒަމާންތަކަކަށް ދިގުލައިގެން ގޮސްފައިވާ ވަރުގަދަ އަދި ގާތް އެކުވެރިކަމުގެ ގުޅުމެކެވެ. ދެބަސްވެވެން ނެތް ހަގީގަތަކީ އަޅުގަނޑުމެންގެ މި ދިވެހި ގައުމު ހާލުގައި ޖެހުނު ކޮންމެ ދަނޑިވަޅެއްގައި އެންމެ ފުރަތަމަ އެހީގެ އަތެއް ދިއްކޮށްލި ބަޔަކީ އިންޑިއާކަމެވެ. އެހެންކަމުން އިންޑިއާއާއި ރާއްޖެއާއި ދެމުގައި ވަނީ ކެނޑިގެންނުދާނެ ވަރުގަދަ ގުޅުމެކޭ ބުނުމަކީ މުޅިން ދޮގަކަށް ވާނެ ވާހަކައެއް ނޫނެވެ.\nރާއްޖޭގެ ވެރިކަމަށް އިސްވާ ކޮންމެ ވެރިއަކުވެސް އިންޑިއާއާއި އެކު އޮންނަ ގުޅުން ހީނަރުވިޔަނުދީ ރަނގަޅަށް ދެމެހެއްޓުމަށް ވަރަށް މަސައްކަތް ކުރެއެވެ. ނަމަވެސް ކުރީގެ ރައީސް ޔާމީންގެ ވެރިކަމުގައި އަޅުގަނޑުމެންނަށް ފެނިގެންދިޔައީ އިންޑިއާ އެއްފަރާތަކަށް ޖައްސާލުމަށްފަހު ޗައިނާ ކައިރި ކުރަން ފެށިތަނެވެ. އެކަމުގެ ސަބަބުން، ރައީސް ޔާމީންގެ ވެރިކަމުގައި ރާއްޖެއާއި އިންޑިއާގެ ޒަމާންވީ އެކުވެރިކަމުގައި ކޮންމެވެސް ވަރަކަށް ކުނޑިކޮޅުތައް ޖެހުނެވެ. ނަމަވެސް، އަދުގެ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހް ވެރިކަމަށް އިސްވުމަށް ފަހު ފެނިގެންދިޔައީ، ޗައިނާ ދުުރުކޮށްލުމަށް ފަހު އަނެއްކާވެސް އިންޑިއާ ކައިރިކުރި މަންޒަރެވެ. މަޑުމަޑުން ދެ ގައުމުގެ މެދުގައި ހީނަރުވެފައިވާ އެކުވެރިކަން، ކުރިންހެން ގާތްކޮށް ވަރުގަދަ ކުރަން ފެށި މަންޒަރެވެ.\nއިންޑިއާގެ ބޮޑުވަޒީރު، ނަރެންދްރަ މޯދީ، ދެވަނަ ދައުރަކަށް އިންތިހާބުވެވަޑައިގެންނެވުމަށްފަހު، އެންމެ ފުރަތަމަ ގައުމުން ބޭރަށްކުރާ ދަތުރުގައި ދިވެހިރާއްޖެއަށް ޒިޔާރަތް ކުރުމަކީ މުޅި ދިވެހި ގައުމަށްވެސް ލިބިގެންދާ އުފަލެވެ. ވީރާނާވެފައިވާ އެކުވެރިކަން އަލުން ވަރުގަދަވި ކަމުގެ އަލިގަދަ ހެއްކެކެވެ. އިންޑިއާގެ ސަރުކާރުން ރާއްޖެއަށް ދެއްވާ އަހައްމިޔަތު ކަމުގެ ފަނޑުނުވާނެ މިސާލެކެވެ.\nއިންޑީއާގެ ބޮޑުވަޒީރު ނަރެންދްރަ މޯދީ އިއްޔެ ދިވެހިރާއްޖެއަށް ކުރެއްވި، ފުރަމާނަ ދަތުރުފުޅަށް މުޅި މާލެވެސް ތައްޔާރުކުރިއެވެ. މާލޭގެ ބައެއް ބޮޑު މަގުތައް ބަންދުކޮށް ސެކިއުރިޓީ ވަރުގަދަ ކުރިއެވެ. މޯދީ ރާއްޖެ އަންނާނެ ކަމަށް ބުނި ދުވަހުން ފެށިގެން އެތަކެއް ތައްޔާރީ ތަކެއް ވާން ފެށިއެވެ. ސަރުކާރުގެ ހުރިހާ އިދާރާތަކުން އެތަކެއް ތައްޔާރީތަކެއްވިއެވެ.\nމޯދީ އިއްޔެ ރާއްޖެއަށް ވަޑައިގެންނެވީ، އިއްޔެ ހަވީރު 15:00 ހާއިރެވެ. މޯދީއަށް ވެލާނާ އިންޓަނޭޝަނަލް އެއާޕޯޓުން މަރުހަބާ ކިޔުއްވީ ރާއްޖޭގެ ފޮރިން މިނިސްޓަރު އަދި އިންޑިއާއިން ދިވެހިރާއްޖެއަށް ކަނޑައަޅުއްވާފައި ހުންނަވާ ސަފީރުގެ ދެކަނބަލުންނެވެ. މޯދީ މާލެ ވަޑައިގަތުމުން އެބޭފުޅާއަށް ޖުމްހުރީ މައިދާނުން މަރުހަބާ ކިޔުއްވީ ދިވެހިރާއްޖޭގެ އިއްޒަތްތެރި ރައީސުލްޖުމުހުރިއްޔާއާއި މިނިސްޓަރުންނާއި އަދި ދައުލަތުގެ ވުޒާރާތަކުގެ އިސްވެރިންނެވެ. ޖުމްހޫރީ މައިދާނުގައި މަރުހަބާ ކިޔުއްވުމުގެ ރަސްމިއްޔާތަށް ފަހު، ދެން ކުރިއަށް ދިޔައީ ރައީސް އޮފީހުގައި ދެ ގައުމުގެ ރައީސުން ނޫސްވެރިންނާއި ބައްދަލުކުރައްވައި، ދެ ފަރާތުގެ ދެމެދުގައި ވެވުނު ބައެއް އެއްްބަސްވުންތަކާއި ބެހޭ ގޮތުން މައުލޫމާތު ހިއްސާކުރުމެވެ. އޭގެ ކުރިން ވަނީ، ރައީސް އޮފީހުގައި ބޭއްވި ކުޑަކުޑަ ހާއްސަ ރަސްމިއްޔާތެއްގައި، އިންޑިއާގެ ބޮޑު ވަޒީރު ނަރެންދްރަ މޯދީއަށް ނިޝާން އިއްޒުއްދީން އިއްޒަތުގެ ވެރިޔާގެ ލަގަބް އަރުއްވާފައެވެ.\nރައީސް އޮފީހުގައި ހަވީރު ބޭއްވުނު، ހާއްސަ ނޫސްވެރިންގެ ބައްދަލުވުމުގައި، ރާއްޖޭގެ ރައީސުލްޖުމުހުރިއްޔާ އިބްރާހިމް މުހައްމަދު ޞާލިހް ދެއްކެވި ވާހަކަފުޅުގައި، ދިވެހި ސަރުކާރުގެ އަމާޒަކީ ރައްޔިތުންނަށް އިސްކަންދޭ ވެރިކަމެއް ހިންގުން ކަމަށާއި، އެކަމުގައި އިންޑިއާއިން ވެދޭ އެހީތެރިކަން ފާހަގަކުރާ ކަމަށެވެ. އަދި އިންޑިއާއިން ރާއްޖޭގެ ތަރައްގީއަށް ވަމުން އަންނަ އެހީތެރިކަން ފާހަގަކޮށް ރައީސް ވަނީ އިންޑިއާއަށް ޝުކުރު ދަންނަވާފައެވެ. މީގެއިތުރުންވެސް، އިންޑިއާ އާއި ދިވެހިރާއްޖޭގެ ގުޅުމަކީ އިންޑިއާ ކަނޑުގެ މަޝްރަހާ ގުޅިފައި އޮތް ގުޅުމެއް ކަމަށާއި، އަދި ދިވެހިރާއްޖެ އަބަދުވެސް އޮންނާނީ އިންޑާގެ "ތެދުވެރި" އެކުވެރިއެއްގެ ގޮތުގައި ކަމަށް އެމަނިކުފާނު ވިދާޅުވިއެވެ. އަދި އިންޑިއާ ސަރުކާރާ ދިވެހި ސަރުކާރާ ދެމެދު ސޮއިކޮށްފައިވާ އެއްބަސްވުންތަކުން ދިވެހިރާއްޖެ އަށް ވަރަށް ބޮޑެތި ފައިދާތަކެއް ވާނެކަމަށްވެސް ރައީސް ޞާލިހް ވަނީ ވިދާޅުވެފައެވެ.\nއިންޑިއާއާއި ރާއްޖެ ދެމެދު އިއްޔެ ސޮއި ކުރި އެއްބަސްވުންތަކަށް އަލިއަޅުވައިލައްވަމުން ރައީސް ޞާލިހު ވިދާޅުވީ، ދެ ގައުމުގެ ދެމެދުގައިވާ ދަތުރުފަތުރުކުރުމުގެ ނިޒާމު ވަރަގަދަ ކުރުމުން ދެ ގައުމަށް ގިނަގުނަ ފައިދާތަކެއް ކުރާނެ ކަމަށެވެ. އެގޮތުން ކޮޗިން އާއި ކުޅުދުއްފުށްޓާއި މާލެއާ ދެމެދު ފެރީގެ ހިދުމަތް ގާއިމުކުރުމާ ގުޅޭގޮތުން ސޮއި ކުރުމުން ވިޔަފާރިއާއި، ފަތުރުވެރިކަމާއި، އަދި މުދަލާއި މީހުން އެކުލެވޭ މުއާމަލާތްތަކުގައި، ދެ ގައުމުގެ ދެމެދުގައި ގުޅުންތައް އިތުރަށް ވަރުގަދަވެގެންދާނެ ކަމަށެވެ. އަދި އެ މަޝްރޫއުގެ އަމަލީ މަސައްކަތް ވީހާވެސް އަވަހަށް ފެށި ހިދުމަތް ލިބެން ފެށޭނެ ކަމަށް އުންމީދު ކުރައްވާ ކަމަށް ރައީސް ވިދާޅުވިއެވެ.\nރައީސް ޞާލިހް އިތުރަށް ވިދާޅުވީ، އިންޑިއާގެ ބޮޑުވަޒީރު، ބޮޑުވަޒީރުކަމުގެ މަޤާމާ ޙަވާލުވެވަޑައިގަތުމަށް ފަހު، ޤައުމުން ބޭރަށް ކުރައްވާ ފުރަތަމަ ދަތުރުފުޅުގެ ފުރަތަމަ މަންޒިލެއްގެ ގޮތުގައި ދިވެހިރާއްޖެ އިޚްތިޔާރުކުރެއްވިކަމީ، ދިވެހިންނަށް ލިބުނު ވަރަށް ބޮޑު ފަޚުރަކާއި ޝަރަފެއް ކަމަށާއި، އަދި މި ދަތުރުފުޅަކީ ރާއްޖެއާއި އިންޑިއާއާއި ދެމެދުގައިވާ ރަޙުމަތްތެރިކަމުގެ ގުޅުން، އިތުރަށް އާލާވެ ބަދަހިވެފައިވާކަމުގެ އަލިގަދަ ހެއްކެއް ކަމަށެވެ.\nއިއްޔެ ބޭއްވުނު ނޫސްވެރިންގެ ބައްދަލުވުމުގައި، ވާހަކަފުޅު ދައްކަވުން، އިންޑިއާގެ ބޮޑު ވަޒީރު ނަރެންދްރަ މޯދީ ވިދާޅުވީ، ރާއްޖެ އަކީ އިންޑިއާ އަށް މުހިއްމު ގައުމެއް ކަމަށެވެ. އިންޑިއާ އަބަދުވެސް އޮންނާނީ ރާއްޖެއާ އެންމެ ގާތުގައި ކަމަށާއި ޒަމާންވީ އެ ގުޅުން ދެމިއޮންނާނީ ބަދަހިކަންމަތީގައި ކަމަށެވެ. ރައީސް އިބްރާހިމް މުހައްމަދު ޞާލިހް މަގާމާއި ހަވާލުވެވަޑައިގަތުމާއިއެކު ރާއްޖެ އާއި އިންޑިއާގެ ގުޅުމަށް އިތުރު ދިރުމަކާއި ކުރިއެރުންތައް ލިބިފައިވާ ކަން ފާހަގަކުރައްވައި، ނިޝާން އިއްޒުއްދީން އިއްޒަތުގެ ވެރިޔާކަމުގެ ޝަރަފް، އެމަނިކުފާނަށް އެރުވިކަމަށްޓައި ޝުކުރު އަދާކުރެއްވިއެވެ. އެއީ މުޅި އިންޑިއާއަށް ލިބުނު ޝަރަފެއް ކަމަށް މޯދީ ވިދާޅުވިއެވެ.\nއިންޑިއާގެ ބޮޑު ވަޒީރު މޯދީ އިތުރަށް ވިދާޅުވީ، މިހާތަނަށް ވެސް ރާއްޖެ އަށް ކުރިމަތިވި ކޮންމެ ހާދިސާއެއްގައި އެހީތެރިކަން ފޯރުކޮށްދިނުމުގައި އެންމެ ކުރީ ސަފުގައި އޮތީ އިންޑިއާ އެވެ. މިސާލެއްގެ ގޮތުން ދެއްކެވީ 1988 ގައި ރާއްޖެ އަށް ކުރިމަތިވި އުދުވާނީ ހަމަލަ އާއި 2004 ގައި ރާއްޖެ އަށް ކުރިމަތިވި ސުނާމީ ކާރިސާގެ އިތުރުން ރާއްޖެ ފެނަށް ޖެހިގެން އިންޑިއާ އިން އެހީތެރިވެދިން ގޮތެވެ.\nއިންޑިއާގެ ބޮޑު ވަޒީރު ނަރެންދްރަ މޯދީ ރާއްޖެއަށް އިއްޔެ ކުރެއްވި ފުރަމާނަ ދަތުރުފުޅުގައި ވަނީ، އިންޑިއާއިން ރާއްޖޭގައި ގާއިމުކުރާ ރާޑަރު ސިސްޓަމުތައް އިފްތިތާހުކޮށްފައެވެ. އަދި މީގެ އިތުރުންވެސް، އިންޑިއާއާއި ރާއްޖެއާއި މެދުވަނީ6އެއްބަސްވުމެއްގައި ސޮއި ކޮށްފައެވެ.\nއިންޑިއާއި ރާއްޖެއާއި މެދު އިއްޔެ ސޮއި ކުރެވުނު އެއްބަސްވުންތައް:\nސިއްހީ ދާއިރާ އިން ގުޅިގެން މަސައްކަތް ކުރުމުގެ އެއްބަސްވުން\nދިވެހި ސިވިލް ސާވަންޓުން ތަމްރީނުކޮށް ސިވިލްސާވަންޓުންގެ ފަންނީ ގާބިލްކަން އިތުރު ކުރުމުގެ އެއްބަސްވުން\nހައިޑްރޯގްރަފީ އަދި އޯޝަން އިކޮނޮމީ އާއި ގުޅޭ އެއްބަސްވުން\nއެމްއޯޔޫ އޮން ޝެއަރިން ވައިޓް ޝިޕިން އިންފޮމޭޝަން ބިޓްވީން އެމްއެންޑީއެފް އެންޑް އިންޑިއަން ނޭވީ\nކޯޕަރޭޝަން އޮން ކަސްޓަމްސް ކެޕޭސިޓީ ބިލްޑިން\nއިންޑިއާގެ ކޮޗިން އިން ރާއްޖެއަށް ޕެސެންޖަރ އަދި ކާގޯ ފެރީގެ ހިދުމަތް ފެށުން\nއިންޑިއާގެ ބޮޑު ވަޒީރު ނަރެންދްރަ މޯދީ ވަނީ ރޭ ރައްޔިތުންގެ މަޖިލީހުގެ ޖަލްސާގައި ތަގްރީރުވެސް ކުރައްވާފައެވެ. އެބޭފުޅާ މަޖިލީހުގައި ތަގްރީރު ކުރެއްވީ ހިންދީ ބަހުންނެވެ. ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ރޭ ވަނީ އިންޑިއާގެ ބޮޑު ވަޒީރު ނަރެންދްރަ މޯދީއަށް ރާއްޖޭގެ އެންމެ ފުރަތަމަ ގާނޫނު އަސާސީގެ ކޮޕީއެއް ހަދިޔާ ކުރައްވާފައެވެ.\nއިންޑިއާގެ ބޮޑު ވަޒީރު ނަރެންދްރަ މޯދީ، ރައްޔިތުންގެ މަޖިލީހުގައި ތަގްރީރު ކުރައްވަމުން ވިދާޅުވީ، ރަނގަޅު ޓެރަރިސްޓުންނާ ނުބައި ޓެރަރިސްޓުން ނުތިބޭނެކަމަށެވެ. އޭގެ ބަދަލުގައި ޓެރަރިޒަމާ ދެކޮޅަށް މަސައްކަތް ކުރަންޖެހޭނީ ހުރިހާ ގައުމެއް ގުޅިގެންކަމަށެވެ. އަދި ދުނިޔޭގެ ބޮޑެތި ބާރުތައް އިސްނަގައިގެން ޓެރަރިޒަމާ ދެކޮޅަށް ބައިނަލްއަގުވާމީ ކޮންފަރެންސް އެއް ބޭވުމަށް ގޮވާލެއްވިއެވެ. އިންޑިއާއިން ގެންގުޅޭ "ވަސުދައިވް ކުތުމްބަކަމް" ގެ ސިޔާސަތުގެ ދަށުން މުޅި ދުނިޔެއާއިމެދު ދެކެނީ އެއް އާއިލާއެއްގެ ގޮތުގައި ކަމަށެވެ. އިންޑިއާއިން އެންމެ އިސްކަމެއްދެނީ، ރައްޔިތުންނާ ގާތުން ހިންގާ އިޖުތިމާއީ އަދި އިގުތިސޯދީ މަޝްރޫއުތަކަށް އެހީ ފޯރުކޮށްދިނުން ކަމުގައި، އިއްޔެ ނިޝާން އިއްޒުއްދީނުގެ އިއްޒަތުގެ ވެރިކަމުގެ ލަގަބު އެރުވި މޯދީ ފާހަގަކުރެއްވިއެވެ.\nމޯދީގެ ތަގުރީރުގައި ދެކުނު އޭޝިއާގެ އިތުރުން އިންޑޯ-ޕެސިފިކް ސަރަހައްދުގެ މުހިންމު ކަމުގެ މައްޗަށް ވެސް އަލިއަޅުއްވާލެއްވި އެވެ. އަދި މި ސަރަހައްދުގެ ހުރިހާ ގައުމެއްގެ މުސްތަގުބަލު ގުޅިފައިވަނީ އެންމެން ގުޅިގެން މަސައްކަތް ކުރެވޭނެ ގޮތެއް ހޯދިގެން ކަމަށް މޯދީ ވިދާޅުވި އެވެ. އެގޮތުން، މި ސަރަހައްދުގެ ހުރިހާ ގައުމުތަކަށް ބޭނުންވާ ކޮންމެ އެހީތެރިކަމެއް ފޯރުކޮށްދިނުމުގައި އިންޑިއާ ފަސްނުޖެހޭނެ ކަމަށްވެސް މޯދީ ތަކުރާރުކުރެއްވިއެވެ.\nމޯދީ އިތުރަށް ވިދާޅުވި، ތަރައްގީގެ ގުޅުމުގެ ބޭނުމަކީ ރާއްޖެ ބާރުވެރިކުރުވުން ކަމަށެވެ. އަދި ރާއްޖެ އާއި އިންޑިއާއާ ދެމެދު އޮތް ގުޅުމުގެ ބޭނުމަކީ ރާއްޖެއިން އެ ގައުމަށް ބަރޯސާކުރާ މިންވަރު އިތުރުކުރުން ނޫން ކަމަށް ވެސް ވިދާޅުވިއެވެ.\nރައްޔިތުންގެ މަޖިލީހުގައި ތަގްރީރު ކުރެއްވުމަށްފަހު މޯދީ ވަނީ 19 ވަނަ ރައްޔިތުންގެ މަޖިލީހުގެ މެމްބަރުންނާއި ސަލާންކުރައްވާފައެވެ.\nޝައްކެއްނެތް ގޮތުގައި، މޯދީ ރާއްޖެއަށް މިކުރެއްވި، ތާރީޚީ ދަތުރުފުޅު ވެގެންދާނީ ރާއްޖެ އަދި އިންޑިއާގެ މެދުގައި އޮތް ޒަމާންވީ ގާތް އެކުވެރިކަމުގެ ގުޅުމަށް އިތުރުކުރެވުނު ބޮޅަކަށެވެ.


SunOnline: 2020 gai dhathuru kuran emme rakkaatheri gaumuthakuge list ge kureegai Denmark\n2020ގައި ދަތުރު ކުރަން އެންމެ ރައްކާތެރި ގައުމުތަކުގެ ލިސްޓުގެ ކުރީގައި ޑެންމާކް\n2020ގައި ދަތުރު ކުރަން އެންމެ ރައްކާތެރި ގައުމުތަކުގެ ލިސްޓުން ކުރި ހޯދި އެއް ގައުމަކީ ޑެންމާކް -- ފޮޓޯ: ޝަޓާސްޓޮކް\nއަންނަ އަހަރު ޗުއްޓީ ހޭދަ ކުރަން ތަފާތު ގައުމުތަކަށް ދަތުރު ކުރަން ބޭނުންވާ މީހުންނަށް އެންމެ ރައްކާތެރި ގައުމުތަކުގެ ލިސްޓުން ޑެންމާކާއި ޔޫރަޕްގެ އެހެން ބައެއް ގައުމުތައް ކުރި ހޯދައިފި އެވެ.\nދަތުރުފަތުރު ކުރުމުގެ ރައްކާތެރިކަމާ ބެހޭ މައުލޫމާތު ފޯރުކޮށްދޭ ކުންފުންޏެއް ކަމަށްވާ އިންޓަނޭޝަނަލް އެސްއޯއެސްގެ ލިސްޓުގައިވާ ގޮތުން އަންނަ އަހަރު ފަތުރުވެރިން ޒިޔާރަތް ކުރަން އެންމެ ރައްކާތެރި ގައުމުތަކަކީ ޑެންމާކް، ފިންލޭންޑް، ގްރީންލޭންޑް، އައިސްލޭންޑް، ނޯވޭ، ސްލޮވީނިއާ، ލަގްޒެމްބާގް އަދި ސުވިޒަލޭންޑެވެ. އަދި ޔޫރަޕްގެ އެހެން ގިނަ ގައުމުތަކާއި އެމެރިކާ، ކެނެޑާ، އޮސްޓްރޭލިއާ އަދި ޗައިނާ ވެސް އޮތީ ނުރައްކާތައް ކުޑަ ގައުމުތައް ކަމަށް ކަނޑައަޅާފަ އެވެ.\nއެ ލިސްޓުގައި ރާއްޖެ ވެސް ފާހަގަކޮށްފައި އޮތީ ދަތުރު ކުރުމަށް ނުރައްކާތައް ކުޑަ ގައުމެއްގެ ގޮތުގަ އެވެ. އެއީ އަނިޔާވެރި ކުށްތަކާއި ހަމަނުޖެހުންތައް މަދު، ސަލާމަތީ އަދި އެމާޖެންސީ ހިދުމަތްތައް ރަނގަޅު ގައުމެއްގެ ގޮތުގަ އެވެ.\nއެ ލިސްޓުގައި ދަތުރު ކުރަން އެންމެ ނުރައްކާތެރި ކަމަށް ފާހަގަކޮށްފައިވާ ގައުމުތަކުގެ ތެރޭގައި އަފްޣާނިސްތާން، ސެންޓްރަލް އެފްރިކަން ރިޕަބްލިކް، ސޯމާލިއާ އަދި ސީރިއާ ހިމެނެ އެވެ.\nއިންޓަނޭޝަނަލް އެސްއޯއެސްއިން ބުނާ ގޮތުގައި އެ ލިސްޓު ހެދުމުގައި ބަލަނީ އެ ގައުމަކަށް ދަތުރު ކުރުމުން އޮންނަ ސިއްހީ އަދި ސަލާމަތީ ނުރައްކާތަކަށެވެ. އޭގެ ތެރޭގައި ގައިންގަޔަށް އަރާ ބަލިތައް ފެތުރޭ މިންވަރާއި ސިޔާސީ ހަމަނުޖެހުންތައް އޮތް މިންވަރު ބަލަ އެވެ.


Jailam Uhmeedhaai Eku Kiyaidhey Photo Ge Vaahaka - Vaguthu\nޖައިލަމް އުއްމީދާއި އެކު ކިޔައިދޭ ފޮޓޯގެ ވާހަކަ!\n1 ހަފްތާ ކުރިން ( އޭޕްރީލް 24, 2021 )\nރާއްޖޭގައި މަޝްހޫރު ކަމެއް ހޯދަމުން އަންނަ ފޮޓޯގްރާފާ ޖައިލަމް - ވަގުތު އިމޭޖްސް: އިބްރާހިމް ޝާބިލް\nރާއްޖޭގައި ފޮޓޯގްރަފީ ދާއިރާގައި ފިޔަޖަހަމުން އަންނަ އެތައް ޒުވާނުންނެއް އުޅެ އެވެ. މި ދާއިރާގައި ކުރިއަރައި، ދުނިޔޭގެ ސަމާލުކަމަށް އައިސްފައިވާ އެތައް ބަޔަކުވެސް އެބަތިއްބެވެ. މިިހާރު ރާއްޖޭގައި ފޮޓޯގްރަފީ ދާއިރާގައި އެތައް ސަތޭކަ ޒުވާނުނެއް އުޅޭއިރު، ކޮންމެ ޒުވާނެއްގެ ފޮޓޯގްފަރީގެ ވާހަކަ ވަރަށް ތަފާތެވެ.\nމިއީ އުމުރުން 26 އަހަރުގެ ޖައިލަމް މުހައްމަދުގެ ފޮޓޯގްރަފީ ސްޓޯރީ އެވެ. އޭނާއަކީ މިހާރު ރާއްޖޭގައި ކުރިއަރަމުން އަންނަ ފޮޓޯގްފާރެކެވެ. ބ.އަތޮޅު ތުޅާދޫއަށް އުފަން ޖައިލަމް ފޮޓޯގްރަފީ ދާއިރާއަށް ވަދެވުނީ އޭނާ ރިސޯޓްގައި އުޅުނުއިރު އެވެ. އޭނާ އެކަމަށް ހިތްޖެހުނީ ހޮބީއެއްގެ ގޮތުގައި އެކަން ކުރަމުން ގޮހެވެ.\nޖައިލަމްގެ ފޮޓޯޝޫޓެއްގެ ތެރެއިން\nޖައިލަމް ތުޅާދޫ ސްކޫލުން އޯލެވެލް އާ ހަމައަށް ކިޔެވިއެވެ. އޭގެ ފަހުން ރިސޯޓް ދާއިރާއަށް ވަނެވެ. ރިސޯޓުގައި އޭނާ އުޅުނީ ފުޑް އެންޑް ބެވަރޭޖް އެޓެންޑެންޓަކަށެވެ. އެތަނުގައި އުޅެ ފޮޓޯ ނަގާ ހެދިއެވެ. ފުރަތަމަ އަމިއްލަ ފޯނުންނެވެ. އޭގެ ފަހުން ކެމެރާ ގަތެވެ. އަދި ރަށުގައި އަމިއްލަ ސްޓޫޑިއޯއެއްވެސް ހުޅުވިއެވެ.\n"ރިސޯޓް ދާއިރާއަކީ އަހަރެން އަސްލު އެންމެ އުޅެން ބޭނުންވާ ދާއިރާއެއް ނޫން، އެހެންވެ ރިސޯޓް ލައިފް ދޫކޮށްލީ،މިހާރު ކުރަނީ އަމިއްލަ މަސައްކަތް. ރިސޯޓް ދާއިރާއާ ދުރަށް ދިޔަ ސަބަބު ހާމަ ކުރަމުން ޖައިލަމް ބުންޏެވެ.\nޖައިލަމް ރިސޯޓަށް ވަން އިރު އުނދަގޫތަކާއި ކުރިމަތިވިއެވެ. ހާއްސަކޮށް މާހައުލު ބަދަލު ވުމުން ވީ އުނދަގޫތައް ބަޔާން ކުރަންވެސް ދައްޗެވެ. އޭނާ އެއިރު ވަރަށް ހަގެވެ. "އެއިރު މަންމަ އާއި ބައްޕައާ ހުރީ ރާއްޖޭގައި ބޭރުގައި، އެހެންވީމަ މަންމަ އާއި ބައްޕައާ މާގިނައިން ވާހަކަ ނުދެއްކޭ، އެއްފަހަރެއްގައި ކެނޑިގެން ދާންވެސް ވިސްނުން، އެކަމަކު މެންޓަލީ ދޮންބެގެ ސަޕޯޓް ވަރަށް ލިބުނު"\nފޮޓޯ ނެގުމުގެ މަސައްކަތުން ރަނގަޅު އާމްދަނީއެއް ލިބެމުން އަންނަ ޖައިލަމްގެ ފޮޓޯގްރަފީ ސްޓޯރީއަށް ބަލާލަމާ ހިނގާށެވެ.\nފޮޓޯގްރަފީ ދާއިރާއަށް ވަނުން!\nޖައިލަމް ފޮޓޯގްރަފީ އަށް ޝައުގުވެރިކަން އުފެދުނީ އޭނާ ފޯނުން ފޮޓޯ ނަގަން ފެށި ހިސާބުންނެވެ. އަލަށް އޭނާ ރިސޯޓަކަށް ދެވުމުން އާ ކަންކަން ތަޖުރިބާ ކުރެވޭއިރު، އާ ތަންތަންވެސް ފެންނާނެ އެވެ. އަދި އެފަދަ މަންޒަރުތައް ފޮޓޯ ނަގަންވެސް ބޭނުން ވާނެ އެވެ. އޭނާއަށްވެސް ވީ އެހެންނެވެ. އެ މަންޒަރުތައް ފޮޓޯ ނެގީއެވެ. މިއާއެކު އެކަމަށް ހިތްޖެހުނީ އެވެ.\n"ރިސޯޓަށް ދެވުނީމަ ވަރަށް ރީތި ތަންތަން ފެންނާނެތާ ދޯ، އަބަދުވެސް ހުސް ވަގުތެއް ލިބުނީމަ އެކްސްޕްލޯ ކުރުމާއި ފޮޓޯ ނެގުން ކަމަކީ، އިންސްޓަގްރާމް އިން ފޮޓޯގްރާފަރުންގެ ފޮޓޯތައް ފެނުނީމަ ކެމެރާއަކުން ފޮޓޯ ނަގާލަން ބޭނުންވީ، އެހިސާބުން އެނގުނީ ފޮޓޯގްރަފީގެ ދާއިރާއަށް ހުރި ޝައުގުވެރިކަން، ގަޔާވާ ކަމެއް ވެއްޖެއްޔާ އެކަމަކުން ކުރިއަށް ދެވޭނެކަން ގަބޫލު ކުރެވުނު."\nއޭނާ ރިސޯޓަށް ދިޔައީ އަމިއްލަ މަސައްްކަތެއް ފެށުމަށް ފައިނޭންޝިއަލް ސަޕޯޓް ބޭނުންވާތީ އާއި އާއިލާއަށް އޭނާގެ ފަރާތުން ކޮންމެވެސް ވަރެއްގެ އެހީތެރިކަމެއް ދިނުމަށެވެ. އޭނާ އެކަން ކުރިއެވެ. އަމިއްލަ މަސައްކަތެއް ފަށައިގަތެވެ. ރިސޯޓްގައި އުޅެމުން ރަށުގައި ހުޅުވީ އަމިއްލަ ސްޓޫޑިއޯއެކެވެ.\nފުރަތަމަ އޭނާ ރަށުގައި ހިންގީ އަމިއްލަ ސްޓޫޑިއޯއެކެވެ. އެ ސްޓޫޑިއޯ ހަދާފައި ބޭނުންވާ އިކުއިޕްމެންޓްސް އާއި ސްޓާފެއްގެ ނަގައިގެން މަސައްކަތް އޭނާ ފަށައިގަތީ އުއްމީދުތަކަކާއި އެކުގައެވެ. އެހެން ނަމަވެސް މާ ގިނަ ދުވަހު އެތަން ހިންގޭ ގޮތެއް ނުވިއެވެ.\n"އެހާ ހިސާބުން ވިސްނުނީ ފޮޓޯގްރަަފީ ދާއިރާއިން ކުރިއަށް ދެވޭނީ އަމިއްލަ ޓެލެންޓާއި އިންޓެރެސްޓުންކަން، ދެން ރަށަށް އައިސް ކެމެރާއަކުން ބޭސިކް ފޮޓޯގްރަފީ ދަސް ކުރީ، އެކަން ދަސްކުރީ ރައްޓެއްސެއް ކައިރިން، "ފައުޒާން ކުޑޭ". އެއަށްފަހު އެމްވީލަކުއާގެ ޕްރޮޑަކްޓްސްތަކުގެ ފޮޓޯ ނެގުމުގައި އުޅުނީ"\nޖައިލަމް ނެގި ވެޑިންގ އައުޓްޑޯ ފޮޓޯ ޝޫޓެއް\nއޭނާ ވަނީ އެކަމަށް ހުންނަ ޝައުގުވެރިކަމެއްގެ ބޮޑުކަމުން މާލެ އައިސް ފޮޓޯގްރާފަރެއްގެ އެސިސްޓެންޓަކަށް ފްރީލާންސްކޮށް މަސައްކަތް ފެށިއެވެ. އަދި އަމިއްލައަށް ރައްޓެހިންގެ ޝޫޓްތައް ނަގާ އެކްސްޕްލޯ ކުރަން ފެށިއެވެ.\nޖައިލަމް ނެގި ގްރެޑުއޭޝަން އައުޓްޑޯ ފޮޓޯ ޝޫޓެއް\nއެންމެ ބޮޑު އިންސްޕިރޭޝަންއަކީ ވިންކްއަޕިކް ޒާރް!\nކޮންމެ ދާއިރާއެއްގައި އުޅޭ މީހެއް ކަމުގައިވިޔަސް އިންސްޕިރޭޝަންގެ ގޮތުގައި މީހަކު ނަގައެވެ. އެގޮތުން ޖައިލަމްގެ އެންމެ ބޮޑު އިންސްޕިރޭޝަންއަކީ ވިންކްއަޕިކް ޒާރް އެވެ. އޭނާ ބުނީ، އެންމެ ފުރަތަމަ ޒާރް އާ ދިމާވީ ގާތް މީހެއްގެ ކައިވެނީގެ ހަފްލާއިން ކަމަށާއި، އެއީ އޭނާ މި ދާއިރާއަށް ވަންނަން އެންމެ ބޮޑު ސަޕޯޓެއް ދިން މީހެއް ކަމަށެވެ.\n"ވިންކްއަޕިކް ކަޕްލް ހަމޫ އާއި ޒާރްގެ ފަރާތުން، އެންމެ ބޮޑު ސަޕޯޓެއް ލިބުނީ، އެއީ ހަމަ ބެސްޓް ދެ މީހުން އެމީހުންގެ ފަރާތުން އަސްލު ވަރަށް ބޮޑަށް އަހަންނަށް ފޮޓޯ ނަގަން ދަސްވި، އެ ހިސާބުން އަސްލު މި ދާއިރާއަށް ވަންނަން މަގު ފެނުނީ، އެ މީހުން އަސްލު އަހަންނަށް ފޮޓޯގްރަފީގެ ޕްރޮފެެޝަނަލް ލެވެލްއަށް ދިއުމަށް ޓްރެއިން ކޮށް ދިނީ"\nއޭނާ ބުނީ، ވިންކްއަޕިކް ކުރިއަރައިގެން އައި ގޮތާއި، މިހާރު މަސައްކަތް ކުރާ ގޮތް އެއީ އޭނާއަށް ލިބުނު ވަރަށް ބޮޑު އިންސްޕިރޭޝަންއެއް ކަމަށެވެ.\nވިންކް އަ ޕިކްގެ ދެމަފިރިންނާއެކު ޖައިިލަމް، މިދެމަފިރިންނަކީ އޭނާއަށް ދާއިރާގައި އެންމެ ބޮޑަށް އެހީތެރިވެދިން ފަރާތްތައް\nއެ ދެ މީހުންގެ ފަރާތުން އެ ލިބޭ ސަޕޯޓާއި އެއްވަރަަށް އާއިލާ މީހުންގެ ސަޕޯޓާއި، ހާއްސަކޮށް މަންމަ އާއި ބައްޕަގެ ސަޕޯޓް ވަރަށް ބޮޑަށް ލިބޭ ކަމަށް އޭނާ ބުންޏެވެ.\nޖައިލަމް މިހާހިސާބަށް އާދެވިފައި ހުރީ ދެރަވާ ކަހަލަ ބަސްތަކާއި ކުރިމަތިލައިގެންނެވެ. ކުރިން ރަށުގައި އުޅުނުއިރު، މީހުން މަޖަލަކަށް ހަދާފައި، ކެމެރާއެއް އޮތަސް ފޮޓޯއެއް ނުނެގޭނެއޭ ބުނެ އުޅުނު ކަމަށް ޖައިލަމް ބުންޏެެވެ.\n"އެކަމަކު އަސްލު މިހާރު އަހަރެންނަށް އާދެވިފައި މިހުރި ހިސާބުން އާދެވޭނެ ކަމަކަށް އަހަރެންނަށްވެސް އެއިރު ހިތަކަށް ނާރާ ހާގީގަތަށް ބުނަންޏާ، ބުނެވޭނީ ހިތްވަރަކާއެކު މަސައްކަތް ކޮށްފިއްޔާ ކޮންމެ ކަމެއްވެސް ވާނެއޭ".\nޖައިލަމް ކުރިއަށް އޮތްތަނުގައި ވިސްނުން ހުރީ ފޮޓޯގްރަފީ ދާއިރާއިން ކިޔަވަންދާން ފުރުސަތު ލިބިއްޖެ ނަމަ އެކަންވެސް ކުރާށެވެ.\nއޭނާ ކުރިއަށް ދަނީ މިހާރުވެސް ޝޫޓްތަކާއި އެކުގައެވެ. އެ ފުރުސަތުތައް އޭނާއަށް ލިބެއެވެ. އެހެންކަމުން އޭނާ ގަބޫލުކުރާގޮތުގައި، ކުރިއަށް ވުރެ ގިނައިން އޭނާއަށް އެ ފުރުސަތު ލިބެމުން ދިޔުމަކީއޭނާއަށް ލިބޭ ކުރިއެރުމެެވެލ\nޖައިލަމް އަށް އެންމެ ކަމުދަނީ އައުޓްޑޯ ޕޯޓްރެއިޓް ފޮޓޯގްރަފީ ކަމަށް އޭނާ ބުނެފައި ވެއެވެ.\nދާއިރާއާ މެދު ކުރެވޭ އުއްމީދު\nޖައިލަމްއަކީ މިހާރު މި ދާއިރާގައި ކުރިއަރަމުން އަންނަ މީހަކަށް ވެފައި، އޭނާ ބޭނުންވަނީ ދާއިރާގައި ދެވެން އޮތް އެންމެ ކުރިއަށް ދާށެވެ.\n"އެއާ އެއްކޮށް އަދި ވަރަށް ބޭނުން އަހަރެންނަށް ދަސްވެފައި ހުރި މިންވަރަކުން މި ދާއިރާއަށް ނުކުންނަށް ކުދިންނަށް މިކަންވެސް ދަސްކޮށްދިނުން، މިހާރުވެސް ބައެއް ކުދިންނަށް ދަސްކޮށްފައި ހުންނާނެ، އެހެންވެ ވަރަށް އުފާވޭ".\nޖައިލަމް ވަނީ އޭނާ މި ދާއިރާއަށް ނެރެދީ، އޭނާއަށް ދިން ސަޕޯޓަށް ގިނަބަޔަކަށް ޝުކުރު އަދާ ކޮށްފައެވެ އޭގެ ތެރޭގައި ފައުޒާން (ކުޑޭ)، ޝަހުދާން ފޮޓޯ، ޖެރީ ގްރަފީ، ހަމޫ އާއި ޒާރްގެ ނަން ފާހަގަކޮށްފައެވެ.\nޖައިލަމް ނެގި ބޭބީ ބާތްޑޭ ފޮޓޯޝޫޓެއް\nމިއީ ކުރިމަގު އޮތް ދާއިރާއެއް ކަމަށް ޖައިލަމް ގަބޫލުކުރެއެވެ. އޭނާ ބުނަނީ އެއްވެސް މަސައްކަތަކީ ފަސޭހަ މަސައްކަތެއް ނޫން ކަމަށެވެ. ޖެހޭނީ ބުރަކޮށް މަސައްކަތް ކުރަން ކަމަށް ބުންޏެވެ.\n"ރާއްޖޭގައި އެބަ ހުރި ހަމަ އެކި ކަހަލަފޮޓޯސް ނެގެން، އަސްލު ދާއިރާ ވަރަށް ބޮޑު"\nޖައިލަމްގެ އިންސްޓަގްރާމް ޕޭޖް\nޔަގީނުން ވެސް ޖައިލަމްގެ ވާހަކައަކީ ފޮޓޯ ނަގަން ޝައުގުވެރިވާ ޒުވާނުންނަށް އުއްމީދުތައް ގެނެސްދޭނެ ވާހަކަތަކެކެވެ.\nއޭޕްރީލް 24, 2021 03:54\nއަހަރެންވެސް މީ ތި ދާއިރާގަ އުަޅެމުން އަންނަ މީހެއް..! އެކަމަކު އަހަންނަށް ތިހާ ސަޕޯޓިވް ބައެއް ނުލިބޭ، ވަރަށްދެރަ..!\nއޭޕްރީލް 25, 2021 15:06\nބްރޯ. އެކްސްޕޯޝަރ އެންޑް ސަޕޯޓްއަކީ ވަކި ބަޔަކަށް ނޫސްތަކުން ދޭ އެއްޗެއް. އަހަރުމެން ނުފެތޭނެ މި މީހުންގެ މިންގަނޑަކަށް އަހަރުމެން ދަށްބަޔަކަށް ވީމަ. ކީޕް ވޯކިންގް ހާރޑް. އެކަމަކު ގިވް އަޕް ނުކުރާތި. ޔޫ ވީލް ހޭވް ޔޯ ޑޭ ޓޫ.